ފުލުހުންގެ އަނިޔާއާ ދެކޮޅަށް އެމްޑީޕީން ބޭއްވި ސުލްހަވެރި އިޙްތިޖާޖުގައި ގިނަ ބަޔަކު ބައިވެރިވެއްޖެ – Maldivian Democratic Party\n15 މާޗް 2012\nފުލުހުންގެ އަނިޔާއާ ދެކޮޅަށް އެމްޑީޕީން ބޭއްވި ސުލްހަވެރި އިޙްތިޖާޖުގައި ގިނަ ބަޔަކު ބައިވެރިވެއްޖެ\n07.12 މަޖީދީމަގުން ގޮސް ބޮޑުތަކުރުފާނު މަގުން ޑީއާރުޕީ އޮފީސް ކުރިމަތިން އިޙްތިޖާޖުގެ ބައިވެރިން މިހާރު މިސްރާބު ޖަހާފައިވަނީ އިންސާފުގެ މައިދާނަށް\n07.05 ބްރޭކަށްފަހު އަލުން ފަށައިފި. މިހާރު ޝުޢޫރުފާޅުކުރަމުން މަޖީދީ މަގުން އިރަށް ދަނީ.\n6.40 ގަލޮޅު ދަނޑާ ދިމާލުން މަޖީދީ މަގު ކަންމައްޗަށް ހުންނަ މިސްކިތް ކައިރީގައި މުޒާހަރާގެ ބައިވެރިން އިށީނދެއްޖެ. އެއްބަޔަކު އެ މިސްކިތަށް، ގިނަ ބަޔަކު އިބްރާހިމީ މިސްކިތަށް ނަމާދަށް އަރައިފި. މަޖީދީ މަގުގައި ތިބި މީހުންތިބީ އިށީނދެގެން\n6.40 ނަމާދު ވަގުތު ނިމުމާއެކު މިހާރު އަލުން ޝުޢޫރުފާޅުކުރަން ފަށައިފި. މިހާރު ރެޑްވޭވް ކައިރީގައި\n6.35 އިޙްތިޖާޖުގެ ބައިވެރިން މަޖީދީ މަގުން ކުރިޔަށް ގޮސް އަލިކިލެގެފާނު މަގާ އަރާހަމަ ވެއްޖެ. ނަމާދު ވަގުތަށްވާތީ އެއްވެސް ވަރަކަށް މިހާރު ޝުޢޫރުފާޅެއް ނުކުރޭ. ވަރަށް ސައިލެންޓް\n6.18 ޕިކަޕް ކުރިމަތީގައި ވަރަށް ދިގު ސައިކަލް ކިޔޫއެއް އެބައޮތް. ގިނަ ބަޔަކު އަދިވެސް ދަނީ އިޙްތިޖާޖާ ގުޅެމުން. މިއީ ނަމާދު ވަގުތު ކަމަށްވުމާއެކު އަޑުމަޑުކުރުމަށް، ޕިކަޕުން ގޮވަމުން އެބަދޭ\n06.15 މިހިނގާލުން ކުރިއަށްދާއިރު މި އިޙްތިޖާޖަށް ހިއްވަރު ދިނުމުގެ ގޮތުން ގދ ތިނަދޫގައިވެސް ސުލްހަވެރި ހިނގާލުމެއް ކުރިއަށް އެބަދޭ.\n06.10 މިހާރު މަޖީދީ މަގުން ހެންވޭރާވީ ކޮޅަށް (އިރަށް) މިސްރާބު ޖަހައި، ސްޓަރސިނަމާ ފަސްދީފި\n6.00 އައިޖީއެމްއެޗް ފުރަގަހުން ބޮޑުތަކުރުފާނު މަގުން އުތުރަށް ބައިވެރިން މިސްރާބު ޖަހާފައިވާއިރު މި އިޙްތިޖާޖުގައި ބައިވެރިވަމުންދާ މީހުންގެ އަދަދު ހައްތަހާ ދަނީ ގިނަވަމުން. އެކު ހިސާބުތަކުން ގިނަ އަދަދެއްގެ ބަޔަކު ގުޅެމުން އެބަދޭ. މިހާރު ވާހަކަ ދައްކަވަނީ ޔުނިވަރސިޓީގެ ކުރީގެ ޗާންސެލަރ މުސްތަފާ ލުތުފީ\n5.45 މިހާރު އައިކޭ އާ އަރާ ހަމަވެއްޖެ. ހުދު ހެދުމުގައި ތިބި ޒުވާން ގްރޫޕެއް ބާޣީ ވަޙީދުގެ އިސްތިއފާއަށް ގޮވަމުން ސޯސަން މަގުން ކުރިޔަށް އެބަދޭ.\n5.40 އިޙްތިޖާޖުގެ ބައިވެރިން ސްޓޭޑިއަމާ އަރާ ހަމަވެފައިވާ އިރު، ރައީސް ނަޝީދުގެ ކެބިނެޓްގެ ހޯމް މިނިސްޓަރ ޙަސަން ޢަފީފް ގެންދަވަނީ ފުލުހުންގެ އަނިޔާ އާއި ދެކޮޅަށް، ޕިކަޕް ތެރޭގައި ހުންނަވައިގެން ވާހަކަފުޅު ދައްކަވަމުން\n5.20 މި އިޙްތިޖާޖުގައި ވަރަށް ގިނަ ޢަދަދެއްގެ ބަޔަކު ބައިވެރިވޭ. ބައިވެރިން ގޮވަމުންދަނީ ފުލުހުންގެ އަނިޔާވެރިކަން ހުއްޓާލުމަށާއި، ބާޣީ ވަޙީދު އިސްތިޢުފާ ދިނުމަށް ފަހު އަވަސް އިންތިޚާބެއް އިޢުލާންކުރުމަށް\n5.18 ސުލްޙަވެރި އިޙްތިޖާޖުގެ ބައިވެރިން މިހާރު އަމީނީ މަގުގައި ހުންނަ އެމްޑީޕީ ހަރުގެއާ އަރާ ހަމަވެއްޖެ. އެމްޑީޕީގެ ރައީސް ޑރ.ޑީޑީ ވެސް ބައިވެރިވެވަޑައިގަންނަވާ\n5.15 ސުލްޙަވެރި އިޙްތިޖާޖުގެ ބައިވެރިން މިހާރު ސްޓެލްކޯ ފަސްދީފި. ޅ.ހިންނަވަރުން ވަރަށް ގިނަ ބަޔަކު މި އިޙްތިޖާޖުގައި ބައިވެރިވާ ކަމަށް މަޢުލޫމާތު ލިބޭ\n5.10 އިޙްތިޖާޖުގެ ބައިވެރިން 55 ވަރަކަށް ޕްލެޓޫނަށް ބެހިފައިވާ އިރު އެއިން ކޮންމެ ޕްލެޓޫނެއްގައި 200 އެއްހާ މީހުން ތިބި ކަމަށް މަޢުލޫމާތު ލިބޭ. މިހާރު ބައިވެރިން ތިބީ ދަރުބާރުގެއާ ހިސާބުގައި. ކޮންމެ ޕްލެޓޫން އަކަށް ވެސް ވަނީ ޚާއްސަ ނަމެއް ދީފައި. އެގޮތުން ޕެޕަރސްޕްރޭ ޕްލެޓޫން، ވާނުވާ ޕްލެޓޫން އަދި ފަހަރި ޕްލެޓޫން ފަދަ ނަންތައް ޕްލެޓޫންތަކަށްދީފައިވޭ\n5.05 ޕްލެޓޫންތަކަށް ބެހުމަށްފަހު ހުރިހާ ޕްލެޓޫނެއް އެކީ އަމީނީ މަގުން މާފަންނާ ވީކޮޅަށް ނައްޓާލައިފި. އެންމެ ކުރީގައި ޕިކަޕް، ދެން ޒުވާނުން އޭގެ ފަހަތުން ޕާޓީގެ އިސް ބޭފުޅުން އަދި އެންމެ ފަހަތުގައި އާންމު މެންބަރުން\n4.35 ރާޅުގަނޑަށް އެއްވެފައިވާ މީހުން ކުދި ގްރޫޕްތަކަށް (ޕްލެޓޫންތަކަށް) ބަހަމުންދާ ކަމަށް މައުލޫމާތު ލިބޭ\n4.30 އަދިވެސް ހިނގާލުން ނުފެށޭ. ގިނަ އަދަދެއްގެ ބަޔަކު އަދިވެސް ދަނީ އެ ސަރަހައްދަށް ޖަމާވަމުން\n4.00 ބައިނަލް އަޤްވާމީގޮތުން ފާހަގަކުރާ ފުލުހުން ކުރާ އަނިޔާއާ ދެކޮޅު ހެދުމުގެ ދުވަސް ފާހަގަކުރުމުގެ ގޮތުން އެމްޑީޕީން ބާއްވާ ސުލްހަވެރި އިޙްތިޖާޖަށް ގިނަ އަދަދެއްގެ ބަޔަކު އެމްޑީޕީގެ އިންސާފުގެ މައިދާނަށް އެއްވަމުން އެބަދޭ


(8 އެޕްރީލް 2021 އާ ގުޅޭ)\nމަޑުމަޑުން ހުއްޓަސް އަސްލަންއަކީ ލާނެތް މިޒާޖެއްގެ އެކުވެރިއެއްކަން މިދުހަތަށް ފާހަގަވީ އޭރުއެވެ. ނަމަވެސް ޒަމާންވީ އެކުވެރިކަން ނިމިގެންދިޔައީ ނަފުރަތުންނެވެ. އަރީންއާ މިދުހަތު ގުޅުނު ހިސާބުންނެވެ. އެއީ ހުތުރުކޮށް ހިނގައިދިޔަ ކަމެއްކަން މިދުހަތު ވެސް ޤަބޫލުކުރެއެވެ. ފަހަރެއްގައި އެކުވެރިޔާއަށް ލަނޑެއް ދިނުމުގެ ގަސްދުގައެއްނޫނެވެ. ކިޔެވުމުގެ ފަހު އަހަރަކީ އެކުވެރިކަމުގެ ގުޅުން މުޅިން ކެނޑި ދެމީހުން ބައްދަލުވުން ހުއްޓުނު ހިސާބެވެ. އެގެއަށް ވަންނާކަށް އަސްލަން ޤަބޫލެއް ނޫނެވެ. ދުވަހަކުވެސް އެކުވެރިޔެކޭ ބުނާން އަސްލަން ބޭނުންނުވާކަން މިދުހަތަށް އެނގެއެވެ. އެކަމަކު އޭނާ އެވަރުއަރުވާލާނޭ ކުޑަކޮށް ވެސް މިދުހަތު ހިޔެއްނުކުރެއެވެ.\n"އަރީންއާ ދުރުގައި ހުންނާށޭ ބުނީ، އެހެންނޫނީ ނަތީޖާ ރަނގަޅެއްނުވާނޭ... ހެ ހެ ހެ... އަސްލަން އެހާ ލޯބިން އުޅުނު ކޮއްކޮ މިހާރު އައިސް އެ އޮންނަނީ އަހަރެން ކައިރީގަކަން އެނގޭތަ؟" މިދުހަތުގެ ހިތަށް އެރުމާއެކު ހީނލެވިއްޖެއެވެ.\n"ކޮންކަމަކާ ތި ހެނީ؟. އަނެއްކާވެސް ކުރިން ހެދިހެން އަހަރެންނަށް ފިލާނީތަ؟" މިދުހަތުގެ ހިނިތުންވުން ފެނި އަރީން ހިތްހަމަނުޖެހޭގޮތްވީއެވެ.\n"ދެއަނތްބަށް އިންނާނަންތަ؟" ހިޔާލުތަކުގެ ތެރެއިން އޭނާގެ ނަޒަރު އަރީނަށް އަމާޒުކޮށްލިއެވެ. އޭރު ހައިރާންކަމުގެ އަސަރު އަރީންގެ މޫނުގައިވިއެވެ.\n"ކީއްވެ ދެއަނތްބަށް؟ މިދުހަތުގެ އަނތްބެއް ނެތެއްނު." އަރީނަށް ވަގުތުން ބުނެވުނެވެ.\n"މިވަގުތު އަނތްބެއް ނެތަސް، އަހަރެން އިންނަން ބޭނުންވެދާނެއެއްނު، ފަހަރެއްގައި އޭނާއާ އިނދެފައި ރީންއާ އިނދެފާނަން، ނޫނީ ރީންއާ އިނދެގެން ހުރެ އެހެން މީހަކާ އިންނަން ބޭނުންވެދާނެ... ކީކޭ ބުނަނީ؟ ޤަބޫލުތަ؟." މިދުހަތުގެ ހިތާއި ހިޔާލުތަކާއި ދުރަށް ނޯޔާގެ ސޫރަ ނުދެއެވެ. އޭނާ އަރީނާ އިނުމުގެ ވިސްނުމަށްވުރެ ނޯޔާއާއެކު ދިރިއުޅުމެއް ފެށުމަށް ނުހަނު ބޭނުމެވެ. ނޯޔާ ލިބިއްޖެނަމަ އޭނާގެ ހުރި ފީކަޅާ ވިޔާނުދާ އުޅުން ދޫކޮށްލެވިދާނޭ މިދުހަތު ހިތުގައި އޮތެވެ. އެހިސާބުން އޭނާ ވެސް ރީތި ދިރިއުޅުމެއް އުޅޭން މަސައްކަތް ކުރާނޭކަމުގެ ނިޔަތް ހިތުގައި އޮތެވެ.\nއަރީނަށް ޖަވާބެއް ދޭން ދަތިވިއެވެ. މިދުހަތު އޭނާއަށްވުރެ އެހެން އަންހެނެއް ދެކެ ލޯބިވާތަން ބަލަން ހުންނާނެހާ ކެތްތެރިކަމެއް އޭނާގެ ނެތެވެ. ފަވާދު ކައިރިން ވަރިވެގެން އަންނަން ހުރީމާ ވެސް މިދުހަތު އެ ދިނީ ކޮންކަހަލަ ޖަވާބެއް ހެއްޔެވެ. އަނެއްކާ އޭނާ ލޯބިވާ އަންހެނަކު ހުރީ ހެއްޔެވެ. އެމީހަކު އަރީނަށްވުރެ ހާއްސަވެފައި މިދުހަތުގެ ހިތް ފަތަހަ ކުރީ ހެއްޔެވެ. އަރީން ހާސްވިއެވެ. ރުޅި އަންނަ ގޮތްވިއެވެ. އެހެން އަންހެނަކު ހުރީވިއްޔާ އޭނާއާއެކު މިދުހަތު މިކުރަނީ ކީއްހެއްޔެވެ.\n"ރީން... ހިތްހަމަނުޖެހުނީތަ؟." އަރީންގެ މޫނުން އެއްވެސް ކަމެއް މިދުހަތަށް ސިއްރެއް ނުވިއެވެ.\n"މިދުހަތު އަހަންނާ އިންނަން ބޭނުންނުވަންޏާ ސާފުކޮށް ބުނެބަލަ، ތިހެން ބަހަނާ ނުދެއްކިޔަސް އަހަރެންނަށް ގެޓުވާނެ." އަރީން ބުންޏެވެ.\n"އިހަށް މަޑުކޮށްބަލަ، އަވަސްއަރުވާލަން ތިއުޅެނީ ކީއްވެތަ؟ އަހަރެން އެއްފަހަރުވެސް ނުބަނަން ނީންނާނަމޭ... ބޮލުގަ ރިއްސަންފަށައިފި." މިދުހަތު ސޯފާއިން ތެދުވެ ބޮލުގައި އަތްފުނާ އަޅާލިއެވެ. އޭނާ ތެދުވެގެން އައިސް އަލަމާރި ކައިރިއަށް އައެވެ. ފިނި ފެންފޮދެއް ބޯން އޭނާ އުޅުނުއިރު އަރީންގެ ނަޒަރު ހުރީ ސީދާ މިދުހަތަށް ހުއްޓިފައެވެ. އޭނާގެ ކޮންމެ ހަރަކާތަކަށެވެ.\n"ރީން ދެން މިއަދު ގެއަށްދާންވީނު، އަހަރެންދެކެ ރުޅިއައިސްފަ އިންނަންޏާ އެގޮތް އެންމެ ރަނގަޅުވާނީ." އަރީން ބަލަނީކަން އެނގި މިދުހަތު ބުނެލިއެވެ.\nނުކުމެގެން ދާކަށް އަރީންގެ ހިތް އެއްބަހެއް ނުވިއެވެ. އެ ދެމެދުގައި އޮތް ގުޅުން ކައިވެންޏަކާ ހަމައަށް ގެންދަން އަރީން ބޭނުމެވެ. އޭނާ ކައިވެނި ކުރަން ބޭނުންވި ހަޤީޤީ ލޯބިވެރިޔަކީ އެއީއެވެ.\nހަފްތާއެއް ފާއިތުވެ ދިޔައިރު އަސްލަންގެ ފަޓުލޫނުގައި އޮތް ބުރުގާ ދައްޗާ ބެހޭ އެއްވެސް ވާހަކައެއް އޭނާ ނުދައްކައެވެ. އެހެންނަމަވެސް ފުރަންވީ ދުވަސް ކަނޑައެޅި އެކަން ނޯޔާއަށް އަސްލަން އެންގިއެވެ. ދުރަށް އަސްލާން ދިއުމަށްވުރެ އޭނާގެ ކައިރީ ލޫނާ ހުންނާނޭކަން އެނގޭތީ ނޯޔާއަށް ހިތްހަމަޖެހެވޭ ގޮތެއް ނުވިއެވެ. އެކިއެކި ހިޔާލުތަކުން ހިތަށް ލިބޭ ނުތަނަވަސްކަންވީ އިތުރެވެ. މީހާ ހިމޭންވެ ބަސްމަދުވެފައި ހުރެވެންފެށީ އެހެންވެއެވެ. ފެށި ދިރިއުޅުން އާރާސްތު ނުވަނީސް ނިމުމަކަށް އަތުވެދާނޭ ހީވާ ކަހަލައެވެ.\n"ނޯޔާ... ދަރިފުޅުމެން ނުފައިބައްޗޭ." ސޯފާއިން ތެދުވި ގޮތަށް އަސްލަން ހަލުވިކޮށް އައިސް ހުއްޓިލީ ސިންކު ކައިރީ ހުރި ނޯޔާގެ ކައިރީއެވެ.\n"އަތަށް ކަމެއްވިތަ..." ނޯޔާގެ އަތުގައި އަސްލަން ހިފިއެވެ. ދޮންނަން ހުރި ބިއްލޫރި ތަށި ނޯޔާގެ އަތުން ދޫވީއެވެ. ހަފްތާ ތެރޭގައި ނޯޔާގެ އަތުން ދޫވެ ތެޅުނު ހަތަރުވަނަ ބިއްލޫރި ތަށްޓެވެ. މީ ދުވަހަކުވެސް ނޯޔާއަށް ވީގޮތެއް ނޫނެވެ. އަތުން ތަށްޓެއް ތަޅައިގެން ދިޔަ ހަނދާނެއް ވެސް އޭނާގެ ނެތެވެ. އެހެންވިޔަސް ހުރިހާކަމެއްގެ ޖަވާބު އޭނާއަށް އެނގެއެވެ. ހިޔާލުތަކެއްގައި ބަނދެވި އޭނާގެ ދުވަހީ އުޅުމަށް ބަދަލު ގެނައީ އޮފީސް ރަސްމިއްޔާތަށް އަސްލަން ލައިގެން ދިޔަ ހެދުން ދޮންނަން އުޅުނު ދުވަހެވެ. އެއަށްފަހު ލޫނާ ބައިވެރިވާ ކަމެއްގައި ރަށުން ބޭރަށް ދެހަފްތާއަށް ފުރައިގެން އަސްލަން ދާން އުޅޭ ކަމުގެ ޚަބަރެވެ.\n"އަހަރެން ސާފުކޮށްލާނަން... ދޭ އިށީނދެލަން." އަސްލަންގެ އަތުން ނޯޔާ އަތް ވަކިކޮށްލާ ދާން އުޅުނު ހިނދު އެ އަތުގައި އަސްލަން ހިފަހައްޓާލީ ތަންކޮޅެއް ބާރަށެވެ.\nސޯފާގައި ދެބެންގެ ގާތު ނޯޔާ އައިސް އިށީނެވެ. އަނބިމީހާއަށް ބަދަލުތަކެއް އަންނަކަން އަސްލަންއަށް އޮތީ ފާހަގަވެފައެވެ. އޭނާ ހީކޮށްގެން ހުރީ އޮފީސް ދަތުރުގައި އޭނާ ދާން އުޅޭތީ ނޯޔާއަށް އައި ބަދަލެއް ކަމެވެ. ފިކުރުތަކަށް ގެއްލިފައި ހުރެ ބިއްލޫރިކޮޅުތައް ނަގައި ތަޅުންމަތި ސާފުކުރަން އަސްލަން އުޅުނެވެ.\n"މަންމަ ބަލިވީތަ؟" ނޯޔާގެ އުނގަށް އަރަމުން މަލްސާ އަހާލިއެވެ. އެކުދީންނަށް ވެސް ކަމެއް ފާހަގަވީކަން ޔަގީނެވެ. އޭނާގެ ކަނާއަތް ފަރާތުން ސޯފާއަށް ދެކަކޫމައްޗަށް ސާރާ ތެދުވިއެވެ. އެކުއްޖާގެ އަތްތިލަ ނޯޔާގެ ނިތްކުރީގައި ޖައްސާލީ ނުހަނު އަވަހަށެވެ. ލުއި ހިނިތުންވުމެއް ދެމުން ދެބެންގެ ކޮލުގައި ނޯޔާ ބޮސްދިނެވެ. ބައްޔެއްނޫނޭ ނޯޔާ ބުނެލިއެވެ.\nކުދީން ނިދަން އެނދުގައި ހަމަޖެހިލުމުން ނޯޔާ ދެބެންގެ ނިތުގައި ބޮސްދިނެވެ. އަސްލަން އެކުދީންނާއެކު ވަގުތު ހޭދަކުރަން ފުރުސަތު ދީފައި އޭނާ ނުކުތީއެވެ. ގޭތެރޭގެ ހޮޅިބުރިތައް ނިވާފައި ނޯޔާ ވަނީ ކޮޓަރިއަށެވެ. ކުރާނޭ އިތުރު މަސައްކަތެއް ނެތީމައެވެ.\nއެނދުގައި އޮވެއޮވެ އެތައް އިރެއްވީއިރު ވެސް ނޯޔާއަކަށް ނުނިދުނެވެ. ވަރުބަލިވެފައި ހުރުމުން ތެދުވާކަށް ބޭނުމެއްނޫނެވެ. ދެ ލޯ މަރާލައިގެން އަރިއަކަށް އޭނާ އޮތީއެވެ. އެހެންއޮއްވާ ކޮޓަރީ ދޮރުގައި ޓަކިދިން އަޑުއިވުނެވެ.\n"ނޯޔާ..." އަސްލަން ގޮވާލިއެވެ. ދެވަނަ ފަހަރަށް ޓަކިދީފައި އޭނާ ކޮޓަރީގެ ދޮރު މަޑުމަޑުން ހުޅުވާލިއެވެ. ފަނޑުއަލިކަމުގެ ތެރެއިން އެނދުގައި އޮތް ނޯޔާ ފެނެއެވެ. އެތެރެއަށް ވަދެ ކޮޓަރީގެ ދޮރު ލައްޕާލުމަށްފަހު އަސްލަން އައިސް ނޯޔާގެ މަގަތުން އިށީނެވެ.\n"ނިދީތަ؟." އަސްލަން އަހާލިއެވެ. ނޯޔާ ޖަވާބެއް ނުދިނެވެ. އެސްފިޔަ ތަޅުވާލިހެން އަސްލަންއަށް ހީވިއެވެ. އިރުކޮޅަކު ނޯޔާގެ މޫނަށް ބަލަން އިނދެފައި އެ ކޯތާފަތުގައި އަސްލަން ފިރުމާލިއެވެ. އެ އަތުގައި ނޯޔާ ހިފީ ނުހަނު އަވަހަށެވެ. ލޯ ހުޅުވާލައި އަސްލަންއަށް ބަލަން ނޯޔާ އޮތީއެވެ.\n"އަހަރެން ނުދާންވީތަ؟." އަސްލަން އަހާލިއެވެ. އެހިނދު ނޯޔާގެ ލޮލުން ފާޅުވީ ކުރީން ފެނިފައިނުވާ ފަދަ މޮޅިވެރިކަމެކެވެ. އަސްލަންއަށް ފިނި ނޭވާއެއް ދޫކޮށްލެވުނެވެ. އޭނާ ދެން އަޖައިބުވީ ނޯޔާގެ ދިން ދަޢުވަތުންނެވެ. މަޑުމަޑުން އެނދުގެ ބިއްދޮށަށް އޭނާ ޖެހިލުމާއެކު ތަންމަތީގައި އަތްތިލަ ޖައްސާލިއެވެ. އަސްލަން މަޑުމަޑުން އެނދުގައި އޮށޯވެލިއެވެ.\n"ކަމް ހިއާ." ކަނާއަތްތިލަ ދަމާލުމާއެކު އަސްލަން ބުނެލިއެވެ. އެއާއެކު ނޯޔާ ގާތްވެލުމާއެކު ބޯއަޅާލީ އަސްލަން ދަމާލި އަތުގައެވެ.\n"ތެދެއް ބުނަންތަ؟... އަހަރެން ވެސް ދާހިތެއްނުވޭ، މަލްކޮ ލިބުނު ފަހުން އަދިކިރިޔާ ދަތުރެއް މިލިބުނީ، ޖުނައިދަކީ ވަރަށް ރަނގަޅު ވެރިއެއް، މައިރާ ބަލިވާން ފެށި ހިސާބުން ދަތުރުތަކުގައި އަހަރެން ނުފޮނުވާ... އެހެންވެ މިފަހަރު އޭނާ ދާން ބުނީމަ ނޫނެކޭ ބުނަން ނުކެރުނީ." އަސްލަން މަސައްކަތް ކުރީ ނޯޔާއަށް ވިސްނައިދޭށެވެ.\n"ކެއުމާ ހުރުން އޮތީ ކިހިނެއް؟، ހުރިހާކަމެއް ފައިނަލްވީއިރު އެކަން ނުބުނޭތަ؟" ނޯޔާ ވާހަކަދެއްކިއެވެ.\n"އަހަރެމެން ތިބޭނީ ގެސްޓްހައުސްއެއްގައިކަން ބުނީ، ކާން ޖެހޭނީ ބޭރުން... އެކަމަށް ފައިސާ ދިނީ." އަސްލަން ބުންޏެވެ.\n"މާދަންކަން ޔަގީންތަ ފުރަނީ." އަސްލަންގެ މޭގައި ފިރުމާލަމުން އޭނާއާ ގާތަށް ނޯޔާ ޖެހިލިއެވެ.\n"އަހަރެން ގުޅާނަން، ނޯޔާ އެކަނިވަންޏާ، މަންމަ ގާތު ބުނެފާނަން މިބައިގަ އޮންނަން އަންނާށޭ، އަހަރެން އަންނަންދެން އަނުމް ގޮވައިގެން އަހަރެންގެ ކޮޓަރީގައި ނޯޔާ އޮންނަންވީނު."\n"މަންމަ ނަޔަސް ރަނގަޅުވާނެ، އަހަރެން ބިރުގަނޭ... އަސްލަން ދާތީ، ނޭނގޭ... ފާޑެއްގެ ގޮތެއްވަނީ، ދުރުގަ ހުންނައިރު ކޮންމެ ކަމެއް ވެސް ހިނގާފާނެއޭ ހިތަށް އަރަނީ، އަހަރެންގެ ބޭނުން އަސްލަންއަށް ނެތިދާނޭ ހީވަނީ... އައި އޭމް ސޮރީ..." ނޯޔާގެ އަޑުގައިވި ހާސްކަމާއި ކަންބޮޑުވުން ސިއްރެއްނުވިއެވެ.\nއަސްލަން އަރިއަކަށް ޖެހިލިއެވެ. ނޯޔާއާ ކުރިމަތިލިއެވެ. ދަތްދޮޅީގައި ހިފައި އެ މޫނު އުފުލާލި އިރު އެ ދެ ލޮލުގައިވި ކަރުނަ އަސްލަންގެ ހިތް ފޫ އަޅުވާލި ފަދައެވެ. ނޯޔާގެ ނިތުގައި ބޮސްދިނުމާއެކު އަސްލަންއާ ނުހަނު ގާތްކޮށްލިއެވެ.\n"ނުރޮއްޗޭ..." ނޯޔާގެ ކޯތާފަތުގައި ބޮސްދީފައި ކަންފަތް ދޮށުގައި މަޑުމަޑުން ބުނެލިއެވެ.\nނޯޔާއަށް ނިދެންދެން އަސްލަން އެ ކޮޓަރީގައި އޮތެވެ. އޭނާ ދާންއުޅޭތީ ނޯޔާއަށް އެހާބޮޑަށް އަސަރުކޮށްފާނޭ ހިޔެއްނުކުރެއެވެ. އެ ދެ ލޮލުން ކަރުނު ފާޅުވުމުން އަސްލަންގެ ހިތަށް ތަދުވިއެވެ. ހަމައެއާއެކު އޭނާ އުފާ ވެސް ވިއެވެ. އެ ކަރުނަ އަސްލަންއަށް ބުނެދިނީ ނޯޔާގެ ނަޒަރުގައި އޭނާގޭ މުހިންމު ކަމެވެ.\nޖެހިގެން އައި ދުވަހެވެ. މެންދުރު މަލްސާ ގެނެސް ގެޔަށް ލާފައި ނުވެސް ކައި އަސްލަން ދިޔައީއެވެ. ހަވީރު ފުރަން އޮތްއިރު ތަންކޮޅެއް ކުރީން އަންނާނޭކަން ބުނެފައެވެ. ސާރާ ޓިއުޝަނަށް ގެންގޮސްލާފައި ނޯޔާ ގެއަށް އައި ވަގުތެވެ. ސޯފާއިން ސަބީނާ ތެދުވީ މަލްސާއާއި އަނުމް ބަލަން އިނދެފައެވެ.\n"ހުރިހާ އެއްޗެއް ދަބަހަށް އެޅީތަ؟" ސަބީނާ އަހާލިއެވެ.\n"އަޅައިފިން، އަސްލަން އައިސް ބެލީމަ އެނގޭނީ އެއްޗެއް ނުލެވި ހުއްޓަސް... ބުނީ ތަންކޮޅެއް ކުރީން މިއަދު އަންނާނަމޭ." ނޯޔާ ބުންޏެވެ.\n"މަންމަ މިދަނީ އަސުރު ގަޑި ޖެހުމުގެ ކުރީން ކުޑަކޮށް ނިދާލާފަ ތެދުވަން." ސަބީނާ މިހެން ބުނެ ނުކުންނަން ދިޔައެވެ. އެޕާޓްމެންޓުގެ ބެލް ޖެހީ އެވަގުތެވެ. ނުކުންނަން އައި ސަބީނާ ދޮރު ހުޅުވާލުމާއެކު ނިކަން ހިނިތުންވެ ވާހަކަދައްކަން ފެށިއެވެ. ގޮނޑިން އަނުމް ނަގައި އުރާލާފައި ނޯޔާ ވެސް ބަލާލީ މަންމަ މާ ގާތްކޮށް ވާހަކަދައްކަނީ ކާކުކަން ނޭނގިގެންނެވެ. ނަމަވެސް އެމީހަކު ފެންނައިރަށް ނޯޔާގެ ޠަބީޢަތް ގޯސް ވެއްޖެއެވެ.\n"ނޯޔާ، މަންމަ ދިޔައީ އިނގޭ." ދޮރުން ނުކުންނަމުން ސަބީނާ ގޮވާލިއެވެ. މަންމައަށް ޖަވާބުދީފައި ނޯޔާ ބަލާލީ ގޭތެރެއަށް ވަދެ ހުރި ލޫނާއަށެވެ.\n"އަސްލަންވީ އޮފީހުގަ... އަދިނާދޭ." އަސަރެއް ނެތް ގޮތަކަށް ނޯޔާ ބުނެލިއެވެ.\n"އޭނަ އަދި އެއުޅެނީ ސަލާމަތްނުވެގެން، އަހަރެން ކުރީބައިގެ ނިމުނީމަ ގެއަށް ދަމުން ވަދެލީ... އެއްޗެއް ބޭނުންވެގެން، އަސްލަން ދިންތަ އެއްވެސް އެއްޗެއް އަހަރެންނަށް ދޭން." ލޫނާ ބުންޏެވެ. ނޯޔާގެ ސިކުނޑީގައި ތަފާތު ވިންދެއް ޖަހާލިއެވެ. ނުބައި ތަދެއް ވެލިހެންނެވެ.\n"ނުދޭ." ނޯޔާ ވަގުތުން ބުންޏެވެ.\n"ހަމަނުދޭ... ބްރޫޗުކޮޅެއް، ފިނިފެންމަލެއްހެން އިން، ބުރުގާގަ ޖަހާ... އެރޭ... އެރޭ އަސްލަން ޖީބަށްލީ." ހަނދާންކުރާ ކަހަލަ ވައްތަރުތަކެއް ޖައްސަމުން ލޫނާ ވާހަކަދެއްކިއެވެ. ނޯޔާއަށް ވަގުތުން އެނގިއްޖެއެވެ. އަސްލަންގެ ޖީބުން އެ ދަތި ނެގީ ޚުދު އޭނާ ވިއްޔާއެވެ. ފޮރުވީ ވެސް އޭނާއެވެ.\n"ނޭނގެ މަށަކަށް." ގަސްދުގައި ނޯޔާ ބުނެލިއެވެ. އަތުގައި އެބައޮތޭ ބުނެ ލޫނާގެ ކުރިމަތީ ދެރަވާން ނޯޔާ ބޭނުންނުވީއެވެ.\n"އެހެންވީމަ އަސްލަން ނުބުނޭ ދޯ، އެނގޭނެކަމަށް ހީކޮށް ބަލާ މިއައީ... އަހަރެންގެ ވަރަށް ފޭވަރިޓް ދައްޗެއް އެއީ، ޚާއްޞަ މީހަކު ދިން އެއްޗެއްވީމަ، ވަރަށް އެހެންކަހަލަ ރެޔެއް އެއީ... އެހެންވެދާނޭ އަހަރެން ވެސް ހިޔެއްނުކުރަން، ނޯޔާއަށް މިކަހަލަ ވާހަކަތައް އަންޑަސްޓޭންޑެއް ނުވާނެ، އަސްލަން އަދި ސްލީޕެއް ނުކުރެއެއްނު ނޯޔާއާއެކު، މިހުރި ކޮޓަރީގަކަން އެނގޭ ނޯޔާ ބަހައްޓާފަ ހުންނަނީ، އެންމެފަހުން އައި ދުވަހު އަސްލަން ބުނި އެހެން... ސްލީޕްކުރާކަށް ބޭނުމެއްނޫނޭ، ކުދީންނަށްޓަކައި ތީ ވަރަށް މުހިންމު މީހަކޭ." ލޫނާ އެއްލި ވަޅި އަމާޒަށް ގޮސް ނޯޔާގެ ގަޔަށް ހެރިއްޖެކަން އެމޫނުން ފާޅުވި އަސަރުތަކުން ކަށަވަރުވިއެވެ. ނޯޔާގެ ކައިރިން ކުރި ލިބުނު ކަމުގެ ވިހަ ހިނިތުންވުމެއް ލޫނާގެ ތުންފަތަށް ވެރިވިއެވެ.\n"އަސްލަން ވެސް މިދަތުރަށް ވަރަށް ރެޑީވާނެ، މީ ވަރަށް މުހިންމު ދަތުރެއް، އަހަރެން ވެސް ވަރަށް ގިނަ ކަންކަން ކުރަންވެފަ އެބަހުރި، ދަނީ އިނގޭ... ހިތްހެޔޮ ކުރާތި." ލޫނާ މިހެން ބުނެ އެޕާޓްމެންޓުން ނުކުތީއެވެ.\nއަތުތެރޭ އުރާލައިގެން ހުރި އަނުމްގެ ގައިގާ ބާރަށް ނޯޔާ ހިފަހައްޓާލިއެވެ. ކުރިމަތީގައި ލޫނާ ހުރެފައި ނުކުމެގެން އެ ދިޔައީ އެ މޭގެ ފުނަށް ވައްދާލުމަށްފަހު ވަޅި އުފުރާލައިގެން ކަހަލައެވެ.\n"އަސްލަން..." ވައިއަޑުން ނޯޔާއަށް ބޭއިޚްތިޔާރުގައި ކިޔާލެވުނެވެ.


ބޮމުގެ ހަމަލާ: ލަސްތަލެއްނުވެ ބަޔާން ދެއްވާނެކަމަށް ރައީސް ނަޝީދު ވިދާޅުވެއްޖެ - DhiDaily\nބޮމުގެ ހަމަލާ: ލަސްތަލެއްނުވެ ބަޔާން ދެއްވާނެކަމަށް ރައީސް ނަޝީދު ވިދާޅުވެއްޖެ\nއެ މަނިކުފާނު އަވަހާރަކޮށްލަން ދިން ޓެރަރިސްޓު ހަމަލާއާއި ގުޅިގެން މާ ލަސްތަކެއްނުވެ ފުލުހުންނަށް ބަޔާން ދެއްވާނެކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު މިއަދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ, އެ މަނިކުފާނު މިއަދު މެންދުރުފަހު ބޭއްވެވި ނޫސްވެރިންގެ ބައްދަލުވުމުގައި ދެއްކެވި ވާހަކަފުޅުގައެވެ.\nބޮމުގެ ހަމަލާގައި ރައީސް ނަޝީދުގެ ބަޔާނެއް މުހިންމުކަމަށް ފުލުހުން ވަނީ ވިދާޅުވެފައެވެ. އެކަން ފާހަގަކުރައްވައި ރައީސް ނަޝީދު ވިދާޅުވީ މާ ލަސްތަކެއްނުވެ ފުލުހުންނަށް ބަޔާން ދެއްވާނެކަމަށެވެ.\n”އާދެ، ބަޔާނެއް އަޅުގަނޑު ދޭނަން، ފުލުސް އޮފީހުން އެދޭ އަޅުގަނޑު ބަޔާނެއް ދިނުމަށް. އިރާދަކުރެއްވިއްޔާ ލަސްތަލެއްނުވެ އަޅުގަނޑު ބަޔާނެއްދޭނަން.“ ނޫސްވެރިއަކު ކުރެއްވި ސުވާލަށް ދެއްވި ޖަވާބުގައި ރައީސް ނަޝީދު ވިދާޅުވިއެވެ.\nރައީސް ނަޝީދުގެ ބަޔާނެއް މުހިންމުކަމަށް ޕްރޮސެކިއުޓާރ ޖެނެރަލް ޙުސައިން ޝަމީމް ވެސް ވަނީ ވިދާޅުވެފައެވެ.\nހަމަލާއާއި ގުޅިގެން އެ މަނިކުފާނުގެ ފަރާތުން ބަޔާން ދެއްވަން ނިންމަވައިފިކަމަށް ރައީސް ނަޝީދު ހާމަކުރެއްވީ ސެޕްޓެމްބަރު2ގައެވެ.\nޕީޖީ ޝަމީމަށް އެޑްރެސްކުރައްވައި ރައީސް ނަޝީދުގެ ވަކީލު އަދި އެ މަނިކުފާނުގެ ކޮއްކޯފުޅު ނާޒިމް ޢަބްދުއްސައްތާރު ސެޕްޓެމްބަރު2ގައި ފޮނުއްވި ސިޓީއެއްގައި ވަނީ ބަޔާނެއް ދެއްވަން ރައީސް ނަޝީދު ހުންނެވީ ތައްޔާރަށް ކަމަށާއި، ތުހުމަތުކުރެވޭ މީހުންގެ ޝަރީޢަތްތަކުގެ އިބްތިދާއީ މަރުހަލާ ނިމުމުގެ ކުރިން ބަޔާން ނެންގެވުމަށް އެ މަނިކުފާނު އެދިވަޑައިގަންނަވާ ކަމަށެވެ.\nކޮންބަޔާނެއް ދޭކަށް. ހަމަލަދިން މީހުނަށް ޙައްޤު އަދަބުދީ…..ޑެންމާކުގައި ދެއްކި ލާދީނީ ވާހަކަ ތަކަށް މާފަށް އެދިބަލަ. އެކަމާހެދި ހުޅުނބު ތިދަނީ……..އޭރުން މަވެސް ކަލޮއަށް ސަޕޯޓު ދޭނަން.އެއީ ކުޑަ ކަމެއް ކަމަށް ހީނުކުރާތި. ނޫނީ ދިވެހިން ވޯޓެއް ނުދޭނެ.


އެސިސްޓެންޓް އިންޖިނިއަރިންގ ޓެކްނީޝަން Expired\nޖީ.ސީ.އޯ އޭ ލެވެލް އިމްތިޙާނުން2(ދޭއް) މާއްދާއިން ފާސްވެފައިވުމާއި މަޤާމާއި ގުޅޭ ދާއިރާއިން 1 (އެކެއް) އަހަރު ދުވަހުގެ ތަޖުރިބާ ލިބިފައިވުން ނުވަތަ4(ހަތަރެއް) އަހަރު ދުވަހުގެ ތަޖުރިބާ ލިބިފައިވުން\nލައިވް/ ރިކޯރޑިންގ އަށް ބޭނުންވާ ވީ-މިކްސް ސެޓަޕް ހެދުން.\nވިޑިއޯ ވޯލް ރާވައި ކަނެކްޝަން ހަދައި އޮޕަރޭޓްކުރުން.\nލައިވް ޔޫ ސެޓަޕް ހެދުމާއި ސިގްނަލް ޗެކުކުރުން.\nލައިވް /ރިކޯޑިންގ ފައިބަރ ކަނެކްޝަން ސެޓަޕް ހަދައި ލިންކގެ ސިގްނަލް ލޮކޭޝަނުން ސްޓޭޝަނަށް ފޮނުވޭތޯ ބެލުން .\nސްޓޭޝަނުން ޓްރާންސްމިޓްކުރާ ހުރިހާ މީޑިއަމްއެއްގެ އޯފް އެއަރ މޮނިޓަރކުރުން.\nއެއްވެސް ޓެކްނިކަލް ފެސިލިޓީއެއްގައި އިކުއިޕްމަންޓެއްގައި މައްސަލައެއް ,ކަރަންޓް މައްސަލައެއް، އެއަރކޮންޑިޝަންމައްސަލައެއް ދިމާވެއްޖެނަމަ، ލަސްނުކޮށް އެކަން ޝިފްޓު ސުޕަވައިޒަރަށް އަންގާ، ސުޕަވައިޒަރުގެ ލަފައާއިއެކު މައްސަލަ ހައްލުކުރުމަށް މަސައްކަތްކުރުން.\nޓަވަރަށް އަރައިގެން ކުރަންޖެހޭ މަސައްކަތްތައްކުރުން (މިސާލަކަށް މައިކްރޯވޭވް ލިންކު ސެޓްކުރުން، ޓްރާންސްމިޝަން ޔުނިޓްގެ އިރުޝާދުގެ ދަށުން ޓަވަރު މެއިންޓެއިންކުރުމަށް ކުރަންޖެހޭ މަސައްކަތްތައް ކުރުން).\nސްޓޭޝަނުން ބޭރުން ގެނެސްދެވޭ ލައިވް އިވެންޓުތައް ސްޓޭޝަނާހަމައަށް ފޯރުކޮށްދިނުމަށް ޤާޢިމްކުރަންޖެހޭ އޯޑިއޯ ވީޑިއޯ ލިންކު ޤާޢިމްކުރުމަށް ކުރަންޖެހޭ އެންމެހާ މަސައްކަތްތައްކުރުން. އަދި ލިންކު ޤާޢިމްކުރުމަށްފަހު މާސްޓަރ ކޮންޓްރޯލް ރޫމަށް އޯޑިއޯ ވީޑިއޯ ސިގްނަލް ޓެސްޓުކުރުން.\nސްޓޭޝަން ތެރޭގައި އޯޑިއޯ ވީޑިއޯ ރައުޓްކުރަންޖެހޭ ތަންތަނަށް ބޭނުންވާ ވަގުތަށް ރައުޓްކުރުން.\nސުޕަވައިޒަރުގެ ލަފާގެދަށުން، މަދުވެގެން މަހަކު އެއްފަހަރު ހުރިހާ ފައިބަރ ޕޮއިންޓުތަކެއް ޗެކްކުރުން.\nސުޕަވައިޒަރުން ހަވާލުކުރާ ފެސިލިޓީސްތައް މަދުވެގެން ހަފްތާއަކު އެއްފަހަރު ޗެކްކޮށް ސާފުކުރުމަށްފަހު އިކުއިޕްމަންޓު، ކަރަންޓު އަދި އެއަރކަންޑިޝަންގެ ހާލަތު ލޮގްކުރުން.\nޑިޕާޓްމެންޓުގެ ބެލުމުގެ ދަށުގައި ވާ ތަންތަނުގެ ބްރޮޑްކާސްޓިންގއިކުއިޕްމަންޓެއް މައްސަލަ ޖެހިފައި ހުރި ހުރިކަން ފާހަގަ ކުރެވޭނަމަ،އިތުރަށް ޗެކްކޮށް އެ އެއްޗެއް ރިޕެއަރ ޔުނިޓާއި ހަވާލުކުރުން.\nސެޓެލައިޓް ޑައުންލިންކަށް ބޭނުންކުރާ އެންމެހާ އިކުއިޕްމަންޓްތައް ދުވަހުން ދުވަހަށް ޗެކްކުރުން.\nކަރަންޓް ޕެނަލް އަދި ބެޓެރި ބެކަޕް މަދުވެގެން ދުވާލަކު2ފަހަރު ޗެކްކުރުން.\nޕްރޮޑަކްޝަން ފެސިލިޓީތަކުގައި ބޭނުންކުރާ އިކުއިޕްމަންޓްސް، ބޭނުންކޮށް ނިމުމުން ނިއްވާތޯ ޗެކްކޮށް، ނުނިއްވާނަމަ އެ ތަކެތި ނިވާލުން އަދި ބޭނުން ނިމުމަށްފަހު އެ ތަންތަން ތަޅުނުލާހުރިނަމަ، ތަޅުލުމަށްފަހު އެކަން ޝިފްޓު ސުޕަވައިޒަރަށް ރިޕޯރޓްކުރުން.\nކުންފުންޏަށް ބޭނުންޖެހިއްޖެ ހިނދެއްގައި ޑިއުޓީނިމިގެން އިތުރުގަޑީގައި މަސައްކަތްކުރުން.\n:މަޤާމާއިގުޅޭ އިތުރު މަޢުލޫމާތު ހޯއްްދެވުމަށް*


Beyonce aai Jay-Z ge surprise album eh\nބިޔޯންސޭ އާއި ޖޭޒީގެ ސަޕްރައިޒް އަލްބަމެއް\nބިޔޯންސޭ އާއި ޖޭޒްގެ އާ ލަވަ.\nހިޕް ހޮފް ލަވައިގެ ރަސްގެފާނާއި ރާނީގެ ގޮތުގައި ގިނަ ބަޔަކު ގަބޫލުކުރާ ލަވަކިޔުންތެރިޔާ ބިޔޯންސޭ އާއި އޭނާގެ ފިރިމީހާ ޖޭޒީއަކީ ފޭނުންނަށް ލަވަތައް ސަޕްޒައިޒްއެއްގެ ގޮތުގައި ދިނުމުގެ ސަގަފާތައެއް ގެންގުޅޭ ދެމަފިރިންނެވެ. މި ފަހަރު މި ދެ ތަރިން މި ވަނީ ދުރާލާ ފޭނުންނަށް އެއްވެސް އިޝާރާތެއް ނުދީ އަލްބަމެއް ދޫކޮށްލާފަ އެވެ.\nއާ އަލްބަމެއް ދޫކޮށްލުމުން ފޭނުން ސަޕްރައިޒްވުމުގެ އިތުރަށް އެންމެ ބޮޑު ހައިރާން ކަމެއް ގެނުވީ މި ދެ ތަރިން އެކުގައި ލަވަތައް ކިޔާފައިވާ ޖޮއިންޓް އަލްބަމެއް ގެނެސްދިނުމުންނެވެ. މިއީ މި ދެމަފިރިންގެ ޖޮއިންޓް އަލްބަމެއް ގެނެސްދިން ފުރަތަމަ ފަހަރުވެސްމެ އެވެ.\nމި އަލްބަމް ރިލީޒްކުރީ މި ދެމަފިރިންގެ ޓުއާ، "އޮން ދި ރަން ޓޫ" ގެ ދަށުން އިއްޔެ ލަންޑަންގައި ބޭއްވި ލައިވް ކޮންސާޓުގެ ތެރެއިންނެވެ. ނުވަ ލަވަ ހިމެނޭ މި އަލްބަމްގެ ނަމަކީ "އެވްރީތިން އިޒް ލަވް" އެވެ. މި ލަވަތައް މިހާރު ޖޭޒީގެ އަމިއްލަ މިއުޒިކް ސްޓްރީމިން ވެބްސައިޓް، ޓައިޑަލް މިއުޒިކްއިން އަޑު އަހާލެވޭނެ އެވެ.\nމި އަލްބަމްގެ ލަވަތަކުގައި ބިޔޯންސޭ ވަނީ މީގެ ކުރިން އެއްވެސް ލަވައެއްގައި ރެޕްނުކުރާ ވަރަށް ރެޕްކޮށްފަ އެވެ. މި ލަވަތަކުގައި އެ ދެމީހުންގެ ދިރިއުޅުމާ ގުޅޭ ގިނަ ވާހަކަތަކެއް ގެނެސްދީފައިވެ އެވެ. އަލްބަމާއެކު ވަނީ އެއް ވީޑިއޯ ލަވައަކާއި ބޯނަސް އިތުރު ލަވައެއްވެސް ނެރެފަ އެވެ.\nޕެރިސްގެ ދާރުލްއާސާރެއްގައި ޝޫޓުކޮށްފައިވާ ވީޑިއޯ ލަވަ ޑައިރެކްޓުކުރީ ރިކީ ސައިޒް އެވެ. އެ ދާރުލްއާސާރަކީ މަޝްހޫރު މޮނަލީޒާ ކުރެހުން ހުންނަ ދާރުލްއާސާރެވެ. މި ލަވާގައި ވެސް އެ ކުރެހުން ދައްކާލަ އެވެ.\nއިނާން: ފަންނާނުނުން ބިނާ ކުރުމުގައި!\nމެންދަމެއްގެ މަޖަލަށް ކިޔުނު ތިން ފަރިހި!\n"ވާނަން އުމުރަށް": ގަދަކަމުން ލޯތްބެއް ނުލިބޭނެ\nވޯލްޑް ކަޕް ލަވައިގެ ވީޑިއޯ އާންމުކޮށްފި


Karaage Foni kan Nulibi Million Rfge Hithi Raha!\nތޮއްޑޫ ކަރާ ދަނޑެއް: މިއަހަރުގެ ރޯދަ އަށް ހެއްދި ކަރާތަކުގެ ބޮޑު ބައެއް ވަނީ ހަލާކުވެފައި--\n25 ޖޫން 20177ކޮމެންޓް\nކަރާގެ "ފޮނި"ކަން ނުލިބި މިލިއަން ރުފިޔާގެ ހިތިރަހަ!\nފަހުގެ ތާރީހުގައި ކޮންމެ އަހަރެއްގެ ރޯދަ މަހެއް ވެސް ނިމިގެންދާނީ އާންމުކޮށް އއ. ތޮއްޑު ކަރަ އިން ބާޒާރަށް އިތުރު "ފޮނި" ކަމެއް ގެނެސް ދިނުމަށް ފަހުގައެވެ. ނަމަވެސް މިއަހަރުގެ ރޯދަ މަސް އިއްޔެ ނިމިގެންދިޔަ އިރު މިފަހަރުގެ ރޯދަ މަހަކީ ތޮއްޑު ކަރާ ނެތުމުގެ ފަޅުކަން ބާޒާރަށް ލިބިގެން ދިޔަ ފަހަރެކެވެ.\nކަރާ ވިއްކުމަށް ހާއްސަ މާރުކޭޓްތައް ހަދައިގެން ހިންގި ދުވަސްތައް މާޒީގެ ތެރެއަށް ދޫކޮށްލާފައިވީ ނަމަވެސް މިފަހަރު ނޫން ކޮންމެ ފަހަރަކު ވެސް ތޮއްޑޫ އިން ގިނަ އަދަދެއްގެ ކަރާ ބާޒާރަށް ނެރެ އެވެ. ތޮއްޑޫގެ އެ އުފެއްދުމަށް ބޮޑު މާކެޓެއް އޮތް ނަމަވެސް މިފަހަރަކީ ތޮއްޑޫ ދަނޑުވެރިންގެ ތާރީހުގައި ވެސް އެންމެ މަދުން މާލެ އަށް ކާރާ ވިއްކަން ގެނެސްފައިވާ ފަހަރު ކަމަށް ރަށު ކައުންސިލުން ލަފާ ކުރެއެވެ.\nކައުންސިލް ބުނާ ގޮތުގައި މި އަހަރުގެ ރޯދަ މަހާ ކުރިމަތިލީ ކުރީ އަހަރުތަކެކޭ އެއްގޮތަށް ކަރާ ހެއްދުމަށް 114 ދަނޑު ދޫކޮށްފައި ވަނިކޮށެވެ. އެހުރިހާ ދަނޑުތަކެއްގައި ވެސް މިއަހަރުގެ ރޯދަ މަހަށް ކަރާ ހެއްދުމުގެ މަސައްކަތް ފޯރީގައި ކުރި އެވެ. ކުރީ އަހަރުތަކެކޭ އެއް ފަދައިން ތޮއްޑު ކަރާގެ "ފޮނި" ރަހަ މުޅި ބާޒާރުގައި ލައްވާލުމަށެވެ.\nތޮއްޑޫ ދަނޑުވެރިން ކިތަންމެ އުއްމީދެއް ހުރި ނަމަވެސް ކަން ދިމާވީ ވަރަށް ދެރަކޮށެވެ. ދަނޑުތަކުގައި ހެއްދި ކަރާގެ ތިންބައިކުޅަ ދެބައި ޖެހުނީ އުކާލާށެވެ. އެކަމުގެ ސަބަބުން ދަނޑުވެރިން މާޔޫސްކޮށްލި އިރު، މާލޭ ބާޒާރަށް ނެރެން ލިބުނީ ވަރަށް މަދު އަދަދެއްގެ ކަރަ އެވެ. ކައުންސިލުން ލަފާކުރާ ގޮތުގައި ތޮއްޑޫގައި ހެއްދި ކަރާތަކުގެ ތެރެއިން މާލޭ ބާޒާރަށް ގެންނަން ލިބުނީ ތިންބައިކުޅަ އެއްބައި، ގާތްގަނޑކަށް 30 އިންސައްތަ ކަރައެވެ. އަނެއް 70 އިންސައްތަ ޖެހުނީ އުކާލާށެވެ.\n"މިއަހަރު ކަންތައްތައް ދިމާވީ ވަރަށް ދެރަކޮށް. ވަރަށް ބޮޑު ގެއްލުމެއް މިފަހަރު ލިބުނީ. ދަނޑުވެރިން ބުނާގޮތުން ނަމަ އެ މީހުން ހެއްދި ކަރާގެ ގާތްގަނޑަކަށް 70 އިންސައްތަ ޖެހުނީ އުކާލަން. ކަރާތައް އުކާލަން ޖެހުނީ ފާޑެއްގެ ބައްޔެއް ޖެހިގެން،" ތޮއްޑޫ ކައުންސިލުގެ ރައީސް ހަދީޖާ ނިއުޝާ ވިދާޅުވި އެވެ.\nރައިސް ނިއުޝާ ވިދާޅުވި ގޮތުގައި ކަރަ އަށް ޖެހުނު ބަލީގެ ސަބަބުން ދަނޑުވެރިން ދަނޑު ހެއްދުމަށް ކުރި ހަރަދު ވެސް މިފަހަރު ނުލިބެ އެވެ.\n"އެ ބަލި ޖެހުމުން ކަރާގައި ފާޑެއްގެ ތިކިތަކެއް ޖަހާފައި ހުންނަނީ. އެތިކިތައް ޖަހާފައި ހުންނަ ކަރާގެ ތެރެ ހުންނަނީ ހަލާކުވެފައި. 10 ވަރަކަށް ތިކި ޖަހާފައި ހުންނަ ކަރާ ފަޅާފައި ބަލާއިރު އެތެރެ ހުންނަނީ މުޅިން ހަލާކުވެފައި. އެހެންވެގެން ވަރަށް ބޮޑު ގެއްލުމެއް މިފަހަރު ލިބުނީ،" ނިއުޝާ ވިދާޅުވިއެވެ.\nއޭނާ ވިދާޅުވި ގޮތުގައި ދަނޑުވެރިންގެ މައުލޫމާތަށް ބަލާއިރު ދަނޑުވެރިންނަށް ލިބުނު ގެއްލުން މިލިއަން ރުފިޔާ އިން ގުނާލެވޭނެއެވެ. ދަނޑުވެރިންނަށް ލިބުނު ސާފު ގެއްލުމެއް ބެލިފައި ނެތް ނަމަވެސް ތޮއްޑޫގައި ކަރާ ހައްދަައިގެ މާލެ އަށް ކަރާ ގެނެސް ވިއްކަން ފެށި ފަހުން ލިބުނު އެންމެ ބޮޑު ގެއްލުން ލިބުނު އެއް ފަހަރަށް މި ފަހަރުވާނެކަމަށް ދަނޑުވެރިންނާ ހަވާލާދީ ކައުންސިލުގެ ރައީސާ ލަފާ ކުރައްވައެވެ.\nގާތްގަނޑަކަށް 1200 މީހުންގެ އާބާދީއެއް އޮންނަ ތޮއްޑޫ ދަނޑުވެރިންނަށް ލިބުނު ގެއްލުން މިފަހަރު ބޮޑުވި ނަމަވެސް އެމީހުންގެ އުއްމީދެއް ކަނޑައެއް ނުލައެވެ. މިއަހަރުގެ ރޯދަ މަހަށް ތޮއްޑޫގައި ހެއްދި ކަރާ ކޮންމެ ވެސް ވަރަކަށް ބާޒާރަށް ނެރުނެވެ. ނަމަވެސް އެއީ ވަރަށް މަދު އަދަދެކެވެ. ނަމަވެސް އެހީވާގި ދަނޑުވެރިން ތިބީ އަންނަ އަހަރުގެ ރޯދަ މަހަށް ތޮއްޑޫ ކަރައިން މާލޭ ބާޒާރު "ފޮނި"ކޮށްލައި މިފަހަރު ލިބުނު ގެއްލުން ފޫބައްދައިގެން ބޮޑު ނަފައެއް ލިބޭނެ ކަމުގެ އުއްމީދުގައެވެ.\nދަނޑުވެރިކަން ބާޒާރު އއ. ތޮއްޑޫ\nބަލަގަ ހަސަންބެ އާ. ތަންދޮރު ދަނެގެން ކަން ހިނގާ މަގު ހޯދައި ބަލާފަ ތިހެން ބުނެބަލަ. ތޮއްޑޫއިން 8ރ އަށް މާލެ ވިއްކީމަ 16 ރުފިޔާއަށް ބާޒާރުރުގެ ދަނޑުވެރިން ވިއްކަނީ އެއީ ވިޔަފާރިވެރިންނޭ\n70% ،މަދުން ނެރުނަސް ކޮންގެއްލުމެއްވާނީ، ވިއްކީ p0 އަގު ބޮޑު ކޮށް ވިއްޔަ.\nވީގޮތް ވަރަށް ސާފު. ތޮއްޑޫ ދަޑުވެރިން ބަންގާޅީންނަށް ބަރޯސާވެ ބެގީޖަހައިގެން އަޗާތަޅަން އުޅުމުގެ ނަތީޖާ. ބަންގާޅީން ބޭނުންވާ އިރަކު ބޭނުންވިވަރަކަށް ބޭސްއެޅީ ވަކި ލިމިޓެއް ބަލައިގެނެއްނޫނެވެ. ބޭހަކީ ވަކި މިންގަޑަކަށް އަޅަންޖެހޭ އެއްޗެކެވެ.\nވ ރަނގަޅު ލިޔުމެެއް. ލިޔުމުގައި މައުލޫމާތްގެކުށް އެބަހުރި، ތޮއްޑޫގެ އާބާދީވެސް ލިޔެވިފައިވަނީ ގޯސްކޮށް\nތިޔައީ ތި މީހުން ފާޑުފާޑުގެ ކެމިކަލްޖެހުމުގެ ނަތީޖާ\nކޮބާ ޝައިނީ ؟؟ ކަރާތަކަށް ބަލިޖެހުނުއިރު ކޮންމެ އާއިލާއަކަށް ޑޮކްޓަރެއްގެ ވައުދުގެ ދަށުން ކަރާ އާއިލާގެ ޑޮކްޓަރު ކޮބާ؟\nކޮބާތަ ކޮންމެ ދަނޑުވެރިޔަކަށް ދޭންބުނި 8000ރ


Muller ehme fahun lande jahai Bayern molhu kohdheefi | Mihaaru\nބަޔާންގެ މުލާ ލަނޑު ޖެހުމަށް އުފާފާޅުކުރަނީ.-- ފޮޓޯ: އޭއެފްޕީ\n20 މާޗް 2017 - 09:33\nމި މޮޅާ އެކު ބަޔާން ވަނީ ލީގު އެއް ވަނައިގައި އަލުން 13 ޕޮއިންޓުގެ ލީޑު ނަގައިފަ އެވެ. ބަޔާން އެއް ވަނައިގައި އޮތީ 25 މެޗުން 62 ޕޮއިންޓާ އެކު އެވެ. ދެ ވަނައިގައި އޮތް އާރްބީ ލިޕްޒިގަށް ލިބިފައިވަނީ 25 މެޗުން 49 ޕޮއިންޓެވެ.\nމުލާ ވަނީ މިދިޔަ ސީޒަނު ލީގުގައި 20 ލަނޑު ޖަހައިފަ އެވެ. އެހެން ނަމަވެސް މި ސީޒަނުގައި އޭނާގެ ފޯމު ވަނީ ދަށްވެފަ އެވެ. ރޭގެ މެޗުގައި ލަނޑު ޖެހުމުގެ ކުރިން އެންމެ ފަހުން މުލާ ލީގު މެޗެއްގައި ލަނޑު ޖެހީ މިިދިޔަ ޑިސެމްބަރު މަހުގަ އެވެ.\nރިޕޯޓްތައް ބުނާގޮތުން މުލާ ހޯދުމަށް އިނގިރޭސި ބައެއް ކްލަބްތަކުން އަންނަނީ މަސައްކަތް ކުރަމުންނެވެ. ރޭގެ މެޗަށް ފަހު މުލާ ބުނީ ބަޔާން ނޫން ޓީމަކާ މެދު ނުވިސްނާ ކަމަށެވެ.\n"އަހަރެންގެ ފޯމު ދަށްވުމަކީ އަހަރެން މި ކްލަބް ދޫކޮށްލަން ޖެހޭ ސަބަބެއް ނޫން. އެއީ މި ޓީމުގައި ތިބި ގިނަ މީހުންނަށް އަހަރެންގެ ފެންވަރު އެނގޭ. އެކަމަކު ކޮންމެ ކުޅުންތެރިއަކަށް ވެސް ފޯމުގެ މައްސަލަ ދިމާވާނެ. އަހަރެން މިހާރު މަސައްކަތް ކުރަނީ ކުރީގެ މޮޅު ކުޅުން ތަކުރާރު ކުރަން،" މުލާ ބުންޏެވެ.\nބަޔާންގެ ކޯޗު ކާލޯ އަންޗެލޮޓީ ބުނީ ލީގުގެ އުނދަގޫ މެޗުތަކުން މޮޅުވުމަކީ ދެން ހުރި މެޗުތަކަށް ލިބިގެންދާ ފަސޭހަތަކެއް ކަމަށެވެ.\n"އަހަރެމެންނަށް އެނގޭ މޮންޗެންގްލަޑްބެކް ދަނޑުގައި މޮޅުވާން ފަސޭހަ ނުވާނެކަން. މި ހޯދުނީ ބޮޑު މޮޅެއް. މިއީ ކުރިއަށް ހުރި އެހެން މެޗުތަކަށް ލިބިގެންދިޔަ ފަސޭހައެއް،" އަންޗެލޮޓީ ބުންޏެވެ.\nއޭނާ ބުނީ ޗެމްޕިއަންސް ލީގަށް ސަމާލުކަން ދިނުމުގެ ގޮތުން ލީގުގެ މެޗުތަކުގައި ފަރުވާ ކުޑަކޮށްލައިގެން ނުވާނެކަން ކުޅުންތެރިންނަށް އަބަދުވެސް ވިސްނައިދޭ ކަމަށެވެ.\nއިތުރު ލިޔުންތައް ބަޔާން މިއުނިކް ބުންޑެސްލިގާ


India Gai Thuvaali Andhegen Idhe Online Class Gai Baiverivi Teacheraku Hoonufenah! - Vaguthu\nއިންޑިއާގައި ތުވާލި އަނދެގެންއިދެ އޮންލައިން ކުލާހުގައި ބައިވެރިވި ޓީޗަރަކު ހޫނުފެނަށް!\nއިންޑިޔާގެ ޗެންނާއީގެ ސުކޫލެއް ކަމުގައިވާ ޕަދުމާ ސެޝާދުރީ ބާލާ ބަވަން (ޕީއެސްބީބީ) ސުކޫލުގެ އެކައުންޓެންސީ އެންޑް ބިޒުނަސް ސްޓަޑީޒް ކިޔަވައިދިނުމަށް ފިރިހެން މުދައްރިސަކު އޮންލައިން ކުލާހަށް ތުވާއްޔެއް އަނދެގެން އެތައް ބައެއްގެ ފާޑުކިޔުންތައް އަމާޒުވެއްޖެއެވެ.\nއޮންލައިން ކުލާހުގައި ބައިވެރިވި އެތައް ދަރިވަރުންނެއް ބުނެފައިވަނީ އެ މުދައްރިސް މީގެކުރިން ވެސް އެފަދަ ކަންކަން ކޮށްފައިވާ ކަމަށެވެ. މި މައްސަލައާއި ގުޅިގެން މީސް މީޑިޔާގައި އެތައް ވާހަކަތަކެއް ދަނީ ދެކެވެމުންނެވެ.\nޕީއެސްބީބީ ސުކޫލުގެ ސުކޫލުގެ ބެލެނިވެރިންނާއި ސުކޫލާއި ގުޅުން ހުރި ފަރާތްތަކުން ވަނީ މި މުދައްރިސް ސަސްޕެންސް ކުރުމަށް ގޮވާލައި ސިޓީއެއް ސުކޫލަށް ފޮނުވާފައެވެ.\nރާޖާގޮޕަލަން ނަމަކަށް ކިޔާ މި މުދައްރިސް ކިޔަވައިދޭ ދަރިވަރުން ބުނެފައިވަނީ ކުލާހުގައި އުޅޭއިރު އަންހެން ކުދިންގެ ގައިގާ އަތްލަން ނުވާ ގޮތްގޮތަށް އަތްލާ ކަމަށާއި ކުދިންނާއި ނުގުޅޭ އަދި ކުދިން ލަދުގަންނަ ފަދަ ސުވާލުތައް ކުރާ ކަމަށެވެ. މި ސުވާލުތައް އަމާޒުކޮށްފައި ހުންނަނީ ޖިންސީ ކަންތައްތަކާއި ގުޅޭގޮތުން ކަމަށް ވެސް ދަރިވަރުން ފާހަގަ ކޮށްފައިވެއެވެ.\nމި ފުރަބަންދުގައި އޮތް އޮންލައިން ކުލާހެއްގައި ރާޖާގޮޕަލަން ބައިވެރިވެފައިވަނީ ހަމައެކަނި ތުވާއްޔެއް އަނދެގެން ހުރެއެވެ. އަދި ބައެއް ދަރިވަރުންގެ ވަޓްސްއަޕްގެ ޕްރޮފައިލް ފޮޓޯތަކަށް ނުރަނގަޅު ގޮތުގައި ފާޑުކިޔައި ކޮމެންޓް ކުރާ ކަމަށް ވެސް ބައެއް ދަރިވަރުން ބުނެފައިވެއެވެ.\nރާޖާގޮޕަލަންގެ މައްސަލަތައް އެތައް ފަހަރެއްގެ މަތިން މެނޭޖުމަންޓަށް ހުށަހަޅައިފައިވީ ނަމަވެސް އޭނާއާއި މެދު އެއްވެސް ފިޔަވަޅެއް އަޅާފައިނުވާ ކަމަށް ވެސް ދަރިވަރުން ފާހަގަ ކޮށްފައިވެއެވެ. ނަމަވެސް މެނޭޖުމަންޓުން ވަނީ މިކަން ދޮގުކޮށްފައެވެ.\nމެއި 25, 2021 17:30\nމެއި 25, 2021 18:42


Qaanoonee Fannuge Qaanoonah islaahu genaumuge bill thasdheequ kurahvaifi - AO News\nދިވެހިރާއްޖޭގެ ޤާނޫނީ ފަންނުގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަޞްދީޤު ކުރައްވައިފިއެވެ.\nރައީސުލްޖުމްހޫރިއްޔާ މިއަދު ތަޞްދީޤްކުރެއްވި، ދިވެހިރާއްޖޭގެ ޤާނޫނީ ފަންނުގެ ޤާނޫނައަށް 1 ވަނަ އިޞްލާޙު ގެނައުމުގެ ބިލަކީ 22 ޖުލައި 2020 ވި ބުދަ ދުވަހު ކުރިއަށްދިޔަ ރައްޔިތުންގެ މަޖިލީހުގެ 2020 ވަނަ އަހަރުގެ ދެވަނަ ދައުރުގެ 23 ވަނަ ޖަލްސާއިން ފާސްކުރެއްވި ބިލެކެވެ.\nދިވެހިރާއްޖޭގެ ޤާނޫނީ ފަންނުގެ ޤާނޫނައަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ ތަސްދީޤު ކުރެއްވުމާއި ގުޅިގެން މި ބިލު މިއަދު ވަނީ ގެޒެޓުގައި ޝާއިޢު ކުރައްވާފައެވެ. ހަމަ އެއާއެކު މިއަދުން ފެށިގެން މި ޤާނޫނަށް ޢަމަލުކުރަން ފެށޭނެއެވެ.\nރައީސް ޞާލިޙްބިލު ތަޞްދީޤު ކުރެއްވުންދިވެހިރާއްޖޭގެ ޤާނޫނީ ފަންނުގެ ޤާނޫނު


Raajjeyge Emme Bodu Hardware Sonnee in Hulhuvaifi\nސޮނީން މިއަދު ހުޅުމާލޭގައި ހުޅުވި ފިހާރަ.-- ފޮޓޯ: ސޮނީ\nރާއްޖޭގެ އެންމެ ބޮޑު ހާޑްވެއާ ސޮނީ އިން ހުޅުވައިފި\nރާއްޖޭގައި މިހާތަނަށް ހުޅުވުނު އެންމެ ބޮޑު ހާޑްވެއާ ފޮހާރަ، ސޮނީ ހާޑްވެއާ އިން މިއަދު ހުޅުމާލޭގައި ހުޅުވައިފި އެވެ.\nހުޅުމާލޭން ބުރިޖަށް އަރަން ދާ ބޮޑު މަގުގައި ހުޅުވި ފިހާރަ އަކީ ފަސް ބުރީގެ ބޮޑު ފިހާރަ އެކެވެ. ސޮނީން ބުނީ އެ ތަނުގައި ހާޑްވެއާ ސާމާނުގެ އިތުރުން، ބަދިގެ ސާމާނާއި ގޭތެރެ ޒީނަތްތެރި ކުރުމަށް ބޭނުންވާ ސާމާނުގެ އިތުރުން ރާއްޖެ އަށް އަލަށް ތައާރަފް ކުރާ ބްރޭންޑެއް ކަމަށްވާ ހަޔާ ބްރޭންޑްގެ ހޯމް އެޕްލަޔަންސް ވިއްކާނެ ކަމަށެވެ.\nލައިޓިން އާއި މަސްވެރިކަމަށް ހާއްސަ ސާމާނު އަދި ސާފު ކުރުމަށް ބޭނުންކުރާ ސާމާނު އަދި ޕަވާ ޓޫލްސް ވެސް އެ ތަނުން ލިބެން ހުންނާނެ އެވެ. އަދި ކެޕަރޯލް ކުލަޔާ ދަވާދު، ތަށިމުށްޓާއި ސެނިޓަރީވެއާ ހިމެނޭ ގޮތަށް ޔޫރަޕްގެ އަދި އެމެރިކާގެ މަޝްހޫރު ބްރޭންޑް ތަކެއް އެއް ފުރާޅެއްގެ ދަށުން ބޭނުންވާނަމަ ސޮނީގެ އާ ފިހާރައިން ލިބެން ހުންނާނެ އެވެ.\nރާއްޖޭގެ ހާޑްވެއާ ވިޔަފާރީގެ އެންމެ ކުރީގައި އުޅޭ ކުންފުނީގެ ކުންފުނިން އަލަށް ހުޅުވި ފިހާރަ ހުޅުވިފައި ހުންނާނީ ހެނދުނު 9:30 އިން މެންދުރު 12:00 އަށް އަދި މެންދުރު ފަހު 14:00 އިން ރޭގަނޑު 21:00 އަށެވެ.\nސޮނީ ހާޑްވެއާ އަކީ 1970 ވަނަ އަހަރުން ފެށިގެން، ހާޑްވެއާ ކޮންސްޓްރަކްޝަން މެޓީރިއަލްސް އަދި ގެދޮރު ޒީނަތްތެރި ކުރުމަށް ބޭނުން ކުރާ ދުނިޔޭގެ މަޝްހޫރު ބްރޭންޑްތަށް ވިއްކައި، ސާވިސް ދިނުމުގައި ކަސްޓަމަރުންގެ އިތުބާރު ހޯދައިފައިވާ ކުންފުންޏެކެވެ.\nވިޔަފާރި ވިޔަފާރި ޕްރޮމޯޝަން ހުޅުމާލެ ފިހާރަ ހުޅުވުން ސޮނީ ހާޑްވެއާ


Rakkaatheri Nuviyas Dhiriulhen Beynun Vanee Rajje Gai: Nasheed\nމަޖިލިސް ރައީސް އަދި ކުރީގެ ރައީސް މުހައްމަދު ނަޝީދު\n05 ނޮވެންބަރ 2021 - 17:48:26\nރައްކާތެރި ނުވި ނަމަވެސް ދިރިއުޅެން ބޭނުންފުޅުވަނީ ދިވެހި ރާއްޖޭގައި ކަމަށް ކުރީގެ ރައީސް އަދި މިހާރުގެ ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ "ޑިމަކްރޮސީ ނައު" ޝޯގައި ވާހަކަފުޅު ދައްކަވަމުންނެވެ.\nގައުމަށް ވަޑައިނުގަންނަވަން އެއްވެސް ވަރަކަށް ވިސްނައިފައިވޭތޯ ސުވާލު ކުރުމުން ވިދާޅުވީ، އެމަނިކުފާނަށް ރާއްޖެ އެހާ ރައްކާތެރި ނޫން ކަމަށާއި އެހެން ނަމަވެސް ރާއްޖެ ވަޑައިގަންނަވާނެ ކަމަށެވެ. އަދި ރާއްޖޭގައި އެމަނިކުފާނު އާދާކުރައްވަން ޒިންމާތަކެއް އެބަ ހުރި ކަަމަށާއި، ހަޔާތުގައި މަގްސަދެއް އެބަ އޮތް ކަން ޝޯގެ ތެރެއިން ނަޝީދު ފާހަގަ ކުރެއްވިއެވެ.\nގައުމުދެކެ ވަރަށް ލޯބިވާ ކަމަށާއި ރާއްޖެ ނޫން އިތުރު ތަނެއްގައި އެމަނިކުފާނު ދިރިނޫޅުއްވާނެ ކަމަށް ނަޝީދު ވިދާޅުވިއެވެ.\n"މަހަކަށް ފެނާއި ނުލާ ދިރި ނޫޅެވޭނެ. އަދި އަޅުގަނޑަށް އެނގޭ އެއީ ވަރަށް އުނދަގޫ ކަމެއްކަން، އަދި އަޅުގަނޑަށް އެނގޭ އެއީ ވަރަށް ނުރައްކާތެރި ކަމެއްކަންވެސް"، ނަޝީދު ވިދާޅުވިއެވެ.\nނަޝީދު އަވަހާރަކޮށްލުމަށް އެމަނިކުފާނުގެ ހަށިކޮޅަށް ދިން އަނިޔާއަށް ފަރުވާ ހޯދެއްވުމަށް އެމަނިކުފާނު އިނގިރޭސިވިލާތުގައި ހުންނެވުމަށްފަހު އެނބުރި ގައުމަށް ވަޑައިގަތީ ނިމިދިޔަ މަހުގެ 11 ވަނަ ދުވަހުއެވެ.\nއެ ޝޯގައި ވާހަކަފުޅު ދައްކަވަމުން ނަޝީދު އިތުރަށް ވިދާޅުވީ، މަނިކުފާނުގެ ހާލުކޮޅު ރަނގަޅުވާން ފަސް މަސް ނެގި ކަމަށާއި، މިހާރު އެމަނިކުފާނުގެ ހާލުކޮޅު ރަނގަޅު ކަމަށެވެ. އަދި މިވަގުތު އެއްވެސް ބޭހެއް ބޭނުން ކުރައްވަމުން ނުދާ ކަމަށް ވިދާޅުވިއެވެ.


Dho?! E' laggandu seedhaa Niuma ge hithah\nއެ ލައްގަނޑު ސީދާ ނިއުމާގެ ހިތަށް\nBy: Asiyath Mohamed Saeed\nރާއްޖޭގެ މުނިފޫހިފިލުވުމުގެ ދާއިރާގައި މިފަދަ ދެވަނަ އަންހެނަކު ނުހުންނާނެ އެވެ. ފިލްމު އިންޑަސްޓްރީގައި ހޭދަކުރި 22 އަހަރުގެ ތެރޭ މި ހުނަރުވެރި އެކްޓަރު/ޑައިރެކްޓަރު/ޕްރޮޑިއުސަރު ނާރާ އުސްމިނެއް ނެތެވެ. އެކަމަކު، މަޝްހޫރުކަމާއި ކާމިޔާބީއެކޭ އެއްގޮތަށް، ނިއުމާ މުހައްމަދުގެ ހަޔާތުގައި އަނދިރި އެތައް ސޮފްހާއެއް ވެސް ލިޔެވިއްޖެ އެވެ. މިއީ އެފަދަ، ދިގުދެމިގެންވާ ސޮފްހާއެކެވެ.\nގޮންޖެހުންތަކާއި ގޯނާތަކަކީ ނިއުމާ އަށް އާ ކަންތައްތަކެއް ނޫނެވެ. ޒާތީ ދިރިއުޅުމުގައި ގެވެށި އަނިޔާއާ ވެސް އޭނާ ކުރިމަތިލި އެވެ. ކުރި ތިން ކައިވެނި ވެސް ރޫޅުނީ އެވެ. އެ ހުރިހާ ކަމަކުން އަރައިގަނެ، އަށް އަހަރުގެ އަންހެންދަރިފުޅަށާއި އޭނާ އަށް، ރަނގަޅު ދިރިއުޅުމެއް ނިއުމާ ވަނީ ބިނާކޮށްފަ އެވެ. އެކަމަކު، މީގެ 15 އަހަރު ކުރިން އަތުގެ ބޮޑުވައި އިނގިލީގައި ހުދު ތިއްކެއް ޖެހި ހިސާބުން، ނިއުމާގެ ދުނިޔެ އަށް ވެރިވީ މުޅިން އެހެން ކަހަލަ ބަނަކަމެކެވެ. އަމިއްލަ ކުށެއް، ބާރެއް ނެތް ހަމުގެ މައްސަލައަކާ ހެދި މީހުން ކުރާ މަލާމާތާއި ފުރައްސާރައަކީ ނިއުމާ އަށް ކޮންމެ ދުވަހަކު ވެސް ކުރިމަތިލާން ޖެހޭ ހިތި ހަގީގަތެކެވެ.\nގައިގައި ލައްތަކެއް ހުއްޓަސް ދެރަވެ، ލަދުގަންނަން ނުޖެހޭކަން ނިއުމާ ދަނެ އެވެ. އެކަމަކު އެހެން މީހުން ދެކޭ ގޮތް މުޅިން ތަފާތެވެ. އެއާއެކު ކުރިމަތިވާ މަލާމާތާއި ފުރައްސާރަ، އެ އިހުސާސްތައް ނިއުމާގެ މައްޗަށް މަޖުބޫރުކުރުވަނީ އެވެ.\nވިޓިލިގޯ އަށް ފަރުވާއެއް ނެތަސް ނިއުމާގެ ފަރުވާލެއް ނެތެވެ. އެކަމުން އޭނާ އަށް ލިބޭ މާ ބޮޑު ޖިސްމާނީ ގެއްލުމެއް ނެތީމަ އެވެ. އެއީ ބައްޔަކަށް ނުވާތީ އެވެ. އަދި ހަމަ ޔަގީނުން ވެސް، ގައިން ގަޔަށް އަރާ އެއްޗަކަށް ނުވާތީ އެވެ. އެކަމަކު ވެސް، ދިވެހިން "ހުދު ބަލީ"ގެ ގޮތުގައި ދަންނަ ވިޓިލިގޯއާ ހެދި ނިއުމާގެ ހިތް ކުދިކުދިވެ ބޮޑު ލައްގަނޑެއް ވަނީ ޖެހިފަ އެވެ.\n"އަހަންނާ ދިމާއަށް މީހުން ކިޔާ އެހެން ހުރިހާ އެއްޗެއްސަކަށް ވުރެ ވެސް ބޮޑަށް، 'ހުދު ބަލި' އެ ތަންކޮޅު އައިސްފިއްޔާ... އަހަންނަކަށް ދެން ނޭނގެ ވާ ގޮތެއް ވެސް،" މޫނު ފިޔަވައި މުޅި ހަށިގަނޑަށް ފެތުރިފައިވާ ލައްތަކާ ބެހޭގޮތުން ތަފްސީލްކޮށް ވާހަކަދެއްކި ފުރަތަމަ ފަހަރު ނިއުމާ، 39، ކިޔައިދިނެވެ.\n"ކަލެ އަށް ތިހިރީ ތިހެން ވެފަހޭ، އެއީ ކަލޭ މިވެނިހެން އުޅޭތީއޭ މީހުން ބުނީމަ އޭތި ގޮސް ޖެހެނީ ހަމަ ހިތުގެ އެންމެ ފުންމިނުގައި. ވަރަށް ދެރަވޭ. މީހުންނަކަށް އަސްލު ނޭނގޭ ވިޓިލިގޯއަކީ ކޮންއެއްޗެއް ކަމެއް. ނުވަތަ އެނގުނަސް މީހުން ގަބޫލުކުރަން ބޭނުން ނުވަނީ ކަންނޭނގެ."\nނިއުމާގެ ގައިން ވިޓިލިގޯގެ އަލާމާތެއް ފުރަތަމަ ފެނުނީ 52 އެޕިސޯޑުގެ "ވައިރޯޅި އަށް ވެސް ސިއްރުން" ކުޅެމުން ގެންދިޔަ ދުވަސްވަރު އެވެ. އޭރު އެންމެ ކުރީގައި އުޅުނު އަންހެން އެކްޓަރުގެ ގޮތުގައި އޭނާގެ ތަރި ހުރީ މެދުއުޑުގައި ފިޔަޖަހަން ފަށައިފަ އެވެ. ސްރީ ލަންކާ އަށް ގޮސް ޑޮކްޓަރަށް ދައްކައިގެން ބޭހެއް އުނގުޅަން ފެށި ފަހުން ލައްތައް ވަރަށް ބޮޑަށް ރަނގަޅުވި ނަމަވެސް ފަހުން މާލެ އަށް މަޝްހޫރުވި "އެލްކަން" ބޭނުންކުރި ހިސާބުން މުޅި ގަޔަށް އެ އެއްޗެހި ފެތުރުނީ އެވެ. ނިއުމާގެ ކުރިމަތީގައި އޮތީ ދެ ގޮތެކެވެ؛ ރަނގަޅުވޭތޯ ބޭސް ކެއުން ނުވަތަ ހަންގަނޑު އެއްކޮށް ހުދުކޮށްލަން ބޭސް ކެއުމެވެ. އެކަމަކު، ވިޓިލިގޯ ހުންނަ އެހެން ގިނަ މީހުންނާ ތަފާތުކޮށް ނިއުމާގެ ހަންގަނޑު ހުދުވަމުން ދިޔައީ އާދަޔާޚިލާފަށް ލަސްލަހުން ކަމަށްވާތީ، މުޅި އުމުރަށް ނުވަތަ ވަރަށް ދިގު މުއްދަތަކަށް ބޭސް ކާން ޖެހެ އެވެ. ނިއުމާ އެ ގޮތް ބޭނުން ނުވީ އެވެ.\n"މިހާރު 14 ވަރަކަށް އަހަރު ވެދާނެ، މި ކަމަށް އެއްވެސް ބޭހެއް ނުކުރާތާ،" ނިއުމާ ބުންޏެވެ.\n"މިހެން ވެފައި ހުންނާތީ ބައެއް ފަހަރު ނިޔަރޮދި މަތިން ދުޅަވެގެން، ގޭގެ ކުދިން ލައްވާ ބޯދޮވެލައިގެން ފެންވާރަލަން ޖެހޭ ފަހަރު އާދޭ. އަމިއްލަ އަށް މޮޑެގެން ނުކެވޭ ހިސާބަށް ވެސް ދޭ. ކުޅި އެއްޗެހީގައި އަތްލައެއް ނެހެދޭ. އަތްވަށް ނުކުތީމަ ދިލަ ނަގާ، ކަހާ، ވަރަށް އަވަހަށް ހަންގަނޑު އަނދާ. ކެއުމުގައި ލުނބޯ، ޓޮމާޓޯ ޕޭސްޓް، ޓޫނާ މަދުކޮށްލަން ޑޮކްޓަރު ބުނެފައި އޮތީ. އެހެންވީމާ މީގެ ސަބަބުން ދިމާވާ އުނދަގޫތަކެއް ހުރޭ. އެކަމަކު މި ނޫނީ ނުކުރެވޭ ކަމެއް ނުވަތަ ކުރަން ނުޖެހޭ އެއްވެސް ކަމެއް ނެތް. މި ކަމާ ކަންބޮޑުވާ، އަންނަނީ ހަމައެކަނި ހިނދުކޮޅުކޮޅު. އެއީ މީހުން ކިޔާ އެއްޗެއްސާ ހެދި އެކަނި. އެ ނޫން ހަމަ އެއްވެސް ކަމެއް ނެތް."\nމޫނުމަތިން ހުދުވާ ތަންތަންކޮޅު އަވަސް އަވަހަށް ރަނގަޅުވުމަކީ ނިއުމާގެ ނަސީބު ކަމަށް ވެސް ވެދާނެ އެވެ. އެހެން ނޫން ނަމަ، ފިލްމީ ދާއިރާގައި މިހާ ގިނަ ދުވަހު ދެމިހުރުމުގެ ގޮންޖެހުން ބޮޑުވީހެވެ. އަތާއި ފައިގައި ހުރި ލައްތައް މޭކަޕުން ފޮރުވަމުން އައީ، ނިއުމާ ބުނާގޮތުގައި، އޭނާ ލައްވާ މަސައްކަތްކުރުވާ މީހުން އެ ގޮތަށް ބޭނުންވެގެންނެވެ. ވަކި ހިސާބަކުން، ކުރު އެއްޗެހި ލުން ވެސް ނިއުމާ ހުއްޓާލި އެވެ.\n"ފިލްމީ ދާއިރާގެ ޑައިރެކްޓަރަކާ އަހަރެން ސުވާލުކުރިން ކީވެއްގެންހޭ ފޮރުވަނީ، މިއީ މައްސަލައެއް ނޫނެއް ނޫންހޭ، މި ކަމުން މީހަކަށް ލިބޭ ގެއްލުމެއް ނެތެއް ނޫން ހެއްޔޭ؟ ބުނީމަ އޭނަ އަހަންނަށް ދިން ޖަވާބަކީ އޭރުން މީހުންގެ ސަމާލުކަން ގޮސް ހުއްޓޭނީ ތި ކަމަށޭ. މަންޒަރަކަށް ނުބަލާނޭ. އެ ހިސާބުން މޭކަޕް ވެސް ގިނައިން ކުރަން ފެށީ،" ނިއުމާ ކިޔައިދިނެވެ.\nއެކަމަކު، އަމިއްލަ އަށް ޑައިރެކްޓްކުރި "ނިއުމާ"ގެ މަންޒަރުތައް ނެގި އިރު ބައެއް ފަހަރު މޭކަޕް ފޮހެވި ލައްތައް ފެންނަން ހުއްޓަސް އަޅާނުލައި ދޫކޮށްލީ އެވެ. އަދި ކެރިއަރަށް 20 އަހަރު ފުރުމުގެ އުފަލުގައި ނެރުނު "ސެލެބްރޭޓިން 20" ސީޑީއަކީ އަމިއްލަ އެއްޗަކަށް ވާތީ، ވިޓިލިގޯއާ މެދު އެއްގޮތަކަށް ވެސް ވިސްނަން ނުޖެހުނު ކަމަށް ނިއުމާ ބުނެ އެވެ.\n"އަހަރެން ބޭނުންވީ ސީދާ އަހަރެން އަހަރެންގެ ގޮތުގައި ފެންނަން މީހުންނަށް. މީހުން އަހަރެން އެ ގޮތަށް ބަލައިގަންނަން. އެއްވެސް ކަމެއް ފޮރުވާކަށް ބޭނުމެއް ނުވޭ. މިހާރު އެހެން މީހުންގެ މަސައްކަތެއް ކުރިޔަސް ބުނަން، ވިޓިލިގޯ ފޮރުވަން މޭކަޕެއް ނުކުރާނަމޭ. އެ ގޮތަށް އޯކޭ ވާ ބަޔަކާ އެއްކޮށް އެކަނި މިހާރު މަސައްކަތެއް ކުރިއްޔާ ކުރަނީ،" މިހާރު ކެމެރާ ކުރިމަތިން މުޅިންހެން ގެއްލި، ޕްރޮޑިއުސަރަކަށް ބަދަލުވެފައިވާ ނިއުމާ ކިޔައިދިނެވެ.\nވިހި އަހަރަށް ފަހު އެކްޓްކުރުމާ ދުރަށް ގޮސް ކެމެރާގެ ފުރަގަހަށް ވަނީ، ހުރިހާ ސަމާލުކަމެއް ދަރިފުޅަށް ހުސްކޮށްލަން ކަމަށް ކުރީގެ ބައެއް އިންޓަވިއުތަކުގައި ނިއުމާ ބުނެފައިވެ އެވެ. އެކަމަކު އޭނާ "ދޯ" އަށް ކިޔައިދިން ގޮތުގައި ކެމެރާ ކުރިމަތިން ގެއްލުނު މައިގަނޑު އެއް ސަބަބަކީ ވެސް ވިޓިލިގޯ އެވެ.\n"މިކަން ފޮރުވަން ޝޫޓިންތަކުގައި މޭކަޕްކޮށް ހަދަން އެންމެން ވެސް ބޭނުންވަނީ. އެކަމަކު މުޅި އަތުގަ އާއި ފައިގައި ޓަޗްކުރަން ފުދޭވަރަކަށް ވަގުތު ދޭ. އެހެންވެ އަހަންނަށް ވިސްނުނީ އަހަންނާ ހެދި ބަޔަކަށް އުނދަގޫވެއޭ. އެ ގޮތަށް އިހުސާސްކުރެވިގެން، ފިލްމީ ދާއިރާއާ ދުރަށް ދާން ބޮޑަށް ނިންމީ،" ގައުމީ ފިލްމު އެވޯޑާއި އާންމު ހިދުމަތުގެ ހިތްވަރު ދިނުމުގެ އިނާމް ވެސް ހޯދާފައިވާ ހިދުމަތްތެރި އެކްޓްރެސް ބުންޏެވެ.\nވިޓިލިގޯއަކީ ރާއްޖެ އަށް އާ އެއްޗެއް ނޫނެވެ. ހަތް ކުދިން ތިބި އާއިލާއެއްގައި އެންމެ ހަގަށް ހުރި ނިއުމާގެ ތިން ދައްތައެއްގެ ވެސް ވިޓިލިގޯ ހުރެ އެވެ. ހަމުގައި ހުދު ލައްތައް ހުންނަ އެ ނޫން މީހުން ވެސް ފެނެ އެވެ. އެއިން އެއްވެސް މީހަކަށް ކުރިމަތި ނުވާ ވަރުގެ ބަދު ބަސްތައް އަޑުއަހަން ނިއުމާ އަށް ޖެހެނީ މަޝްހޫރު މީހަކަށް ވީމާ ކަމަށް ވެދާނެ އެވެ. އެކަމަކު އެއީ ނިއުމާ ގަބޫލުކުރާ ގޮތެއް ނޫނެވެ.\n"މިކަން ބަލައިގަންނަން އުނދަގޫ. މިއީ އަހަރެންގެ ކުށަކުން ވީ ކަމެއް ނޫން. ﷲ އަހަންނަށް މިންވަރު ކުރެއްވި ގޮތް،" އުމުރުން ފަސް އަހަރުގައި މާލެ ބަދަލުވި، ގދ. ވާދު އަށް ނިސްބަތްވާ ނިއުމާ ކިޔައިދިނެވެ.\n"ކޮންމެ ދުވަހަކު ވެސް ފޭސްކުރަން ޖެހޭ މި ކަމާ ގުޅުންހުރި ކޮންމެވެސް ކަމަކާ. ބަައެއް މީހުން އަހަންނާ ދިމާ އަށް ވެސް ވަރަށް ހަޑިކޮށް އެއްޗެހި ކިޔާ. ތަނެއްގައި ކުލަ ލާފައި ހެއްޔޭ އައިސް ތިހިރީ، ނޫނިއްޔާ ހުދު ބަލި ޖެހުނީ ދޯއޭ، ތީ ﷲގެ ކޯފާއޭ، ކިޔައިގެން ވަރަށް ބައިވަރު އެއްޗެހި މީހުން ކިޔާ ފޭސްބުކްގައި ވެސް. ގާތްގަނޑަކަށް ދުވާލަކު އަހަރެން ކިޔާ 10 މެސެޖުގެ ތެރެއިން ހައެއްކަ މެސެޖަކީ ހުދު ބައްޔޭ ކިޔައިގެން އަހަންނަށް ބަވާފައި ހުންނަ މެސެޖުތައް."\nފަހަރުގައި ނިއުމާ އަށް އެންމެ އަސަރުކުރާ އެއް ކަމަކީ، ކުޑަކުއްޖަކު ފެނިގެން ލޯބިކޮށްލަން ނުވަތަ އެ ކުއްޖާގެ ގައިގައި ކޮއްޓާލަން ބޭނުންވާ ދަނޑިވަޅުތަކުގައި އެކަން ނުކުރެވުމެވެ. ދަރިންގެ ގައިގައި އަތްނުލާން ބައެއް މީހުން އޭނާއާ ދިމާއަށް ބުނެފައި ވެސް އެބަހުއްޓެވެ. ސޯޝަލް މީޑިއާގައި އެ މީހަކު ހިތުހުރި އެއްޗެހި ގޮވާލަން އޮންނަ ފުރުސަތު އެތައް ބަޔަކު ބޭނުންކުރާ އިރު ފެރީ ޓާމިނަލާއި ފެރީ ތެރެ ފަދަ ތަންތަނުންނާއި ލައިވް ރޭޑިއޯ/ޓީވީ ޕްރޮގްރާމްތަކަށް ގުޅައިގެން ވެސް ނިއުމާއާ ދިމާކޮށްލައި "ނަސޭހަތް" ދޭ މީހުން މަދެއް ނޫނެވެ.\nއެކަމަކު ނިއުމާގެ ސުވާލަކީ މި އެވެ؛ ވިޓިލިގޯއަކީ އޭނާ "ފިލްމު ކުޅޭތީ ﷲ ފޮނުއްވި ކޯފާއެއް" ކަން އެއްވެސް އިންސާނަކަށް އެނގޭނެ ހެއްޔެވެ؟\n"އެހެން މީހެއްގެ ވިޓިލިގޯ ހުއްޓަސް އެއީ ކޯފާއެއް ނޫން؟ މިސާލަކަށް އަހަރެންގެ އެއްބަނޑު އެއްބަފާ ދައްތަ ހުންނާނީ އެއްކޮށް ހުދުވެފައި. ގައިގައި އަސްލު ހަމުގެ ކުލައިގެ އެންމެ ތިއްކެއް ވެސް ނުހުންނާނެ. އޭނައަކީ ފަސް ވަގުތު ނަމާދުކުރާ މީހެއް. އަބަދު ޒިކުރުކޮށް ގުރުއާން ކިޔަވާ ވަރަށް ރަނގަޅު މީހެއް،" ނިއުމާ ބުންޏެވެ.\n"ތެދެއް، ދައްތައާ އެއްވަރަށް އަހަންނަކަށް ދީނީ ކަންތައްތަކެއް ނުކުރެވޭ. އެކަމަކު ވީ ވަރަކުން އަހަރެން ވެސް ނަމާދަކުރަން. އަހަންނާއި އޭނައާ އަޅާކިޔަންޏާ ދީނީގޮތުން އޭނާއަކީ ﷲގެ ފުރިހަމަ އަޅެއް. އެކަމަކު އޭނަ އަށް ވެސް އެހެރީތާ ހަމަ މިހެން ވެފައި؟"\nހުރިހާ ކަމެއް "އެންމެ މޮޅަށް ދަންނަ" އަދި އެހެން މީހުންގެ ޒާތީ ކަންކަމާ ބެހި، ފާޑުކިޔައި މަލާމާތްކޮށް ފުރައްސާރަކުރާ ދިވެހިންނަށް ނިއުމާ ދޭނެ ރައްދެއް ނެތެވެ. "އެއްބައި ދުވަސްދުވަހު ރޯލާ، އަނެއްބައި ދުވަސް ދުވަހު ރުޅި އައިސްގެން ހިތުން އެއްޗެއް ބުނެލާފައި ކައިރީގައި އިންނަ މީހަކާ އެ ވާހަކަ ދައްކާލާފައި" އޭނާ ހިތްހަމަޖައްސާލަނީ އެވެ. އެކަމަކު އޭނާއާ ދިމާއަށް އެއްޗެހި ކިޔާ މީހުންނަށް ނިއުމާގެ ނަސޭހަތެއް ވެސް އެބައޮތެވެ؛\n"ކޮންމެ މީހަކަށް ވެސް ކޮންމެ ފަދަ ގޮތެއް ވެސް ވެދާނެ. އެހެންވީމަ މީހުންގެ އިހުސާސްތަކަށް އިހުތިރާމްކުރަންވާނެ. މީހަކަށް ކަމެއް ވެފައި ހުރީމަ ޖޯކު ޖަހައި މަލާމާތްކުރުމުގެ ބަދަލުގައި އެންމެން ވެސް އޭނާ އަށް ހިތްވަރެއް ދޭންވީ."\nސިއްހަތު ދިވެހި ފިލްމް އިންޑަސްޓްރީ ނިއުމާ މުހައްމަދު ސެލެބްރިޓީން މީހުން


Safari adhi Guesthouses thakun green tax ehvarakah\nސަފާރީ، ގެސްޓްހައުސްތަކުން ޖޫން މަހު ގްރީން ޓެކްސް އެއް ވަރަކަށް\nހުޅުމާލެ ފަޅުތެރޭގައި ސަފާރީތައް ބަނދަރުކޮށްފައި -- ފޮޓޯ: އަވަސް ޑްރޯން\nސަފާރީ އާއި ގެސްޓްހައުސްތަކުގައި އޮޕަރޭޓް ކުރަމުންދާ އެނދުގެ ފަރަގު ބޮޑު ނަމަވެސް މިދިޔަ ޖޫން މަހު ސަފާރީތަކާއި ގެސްޓްހައުސް ތަކުން ގްރީން ޓެކުހަށް ލިބުނު އަދަދު އެއްވަރުވެއްޖެ އެވެ.\nގްރީން ޓެކުހަށް ލިބޭ އާމްދަނީ ޖަމާ ކުރާ "ގްރީން ފަންޑު" ރިޕޯޓް ދައްކާ ގޮތުން ގެސްޓްހައުސް ތަކުން ގްރީން ޓެކުހުގެ ގޮތުގައި ލިބިފައި ވަނީ ގާތްގަނޑަކަށް އެއް މިލިއަން ރުފިޔާ އެވެ. އަދި ސަފާރީ ތަކުން ވެސް ލިބިފައި ވަނީ ގާތްގަނޑަކަށް މިލިއަނެއްހާ ރުފިޔާ އެވެ.\nސަފާރީތަކާއި ގްރީން ގެސްޓްހައުސް ތަކުން ގްރީން ޓެކުހަށް ލިބުނު އާމްދަނީ އެއްހަމަވީ ނަމަވެސް ޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ރާއްޖޭގައި ހިންގާ ސަފާރީ އާއި ގެސްޓްހައުސްތަކުގެ ނަމްބަރުގައި ބޮޑު ފަރަގެއް އެބަހުއްޓެވެ.\nބޯޑަރު ހުޅުވިފަހުން މިހާތަނަށް 517 ގެސްޓްހައުސްގައި 9،072 އެނދު އޮޕަރޭޓް ކުރަމުން އެބަދެ އެވެ. އަދި 142 ސަފާރީގައި 2،786 އޮޕަރޭޓް ކުރެ އެވެ. އަދި ކަރަންޓީން ވާން އަންނަ މީހުންގެ ސަބަބުން ރާއްޖޭގެ ގިނަ ގެސްޓްހައުސްތައް ފުރިފައި ހުންނަތާ ދެ މަހެއްހާ ދުވަސް ވެއްޖެ އެވެ. މީގެ ބައެއް ސަފާރީތަކުގައި ވެސް ޗުއްޓީ ހޭދަކުރެ އެވެ. ނަމަވެސް ގެސްޓްހައުސްތަކާ އެއްވަރުގެ ލޯޑެއް ސަފާރީތަކަށަށް ކަރަންޓީން މާކެޓަކުން ނެތެވެ.\nގްރީން ފަންޑު ރިޕޯޓް ދައްކާ ގޮތުން ޖޫން މަހު އެންމެ ގިނައިން ގެސްޓްހައުސްތަކުން ގްރީން ޓެކްސް ލިބިފައިވަނީ 380,043.84ރ. ލިިބުނު މާލެ ސަރަހައްދުގެ ގެސްޓްހައުސްތަކުންނެވެ. ދެވަނައަށް އެންމެ ގިނައިން ލިބުނީ މާލޭގޭގައި ހިންގާ ގެސްޓްހައުސްތަކުންނެވެ.\nޖޫން މަހު ފަންޑަށް ޖުމްލަ ލިބިފައިވަނީ 59 މިލިއަން ރުފިޔާ އެވެ. އަދި ޖޫންގެ ނިޔަލަށް ގްރީން ފަންޑުގެ ޖުމްލަވަނީ އެއް ބިލިއަން ރުފިޔާ އަށްއަށްވުރެ މަތިވެފަ އެވެ. މި އަހަރުގެ މިހާތަނަށް ގްރީން ފަންޑަށް ލިބިފައިވާ ޖުމްލަ އަދަދަކީ 398 މިލިއަން ރުފިޔާ އެވެ. ނަމަވެސް އަހަރުގެ މިހާތަނަށް މި ފަންޑުން 184 މިލިއަން ރުފިޔާ ހޭދަކޮށްފައިވެ އެވެ. އަދި ޖޫން މަހު އެކަނި މި ފަންޑުން އެކި ކަންކަމަށް 25 މިލިއަން ހޭދަކޮށްފައިވެ އެވެ. އާއްމުކޮށް މި ފަންޑު ހޭދަކުރަނީ ތިމާވެއްޓާއި މަގުހެދުން އަދި ފެނުގެ މަޝްރޫއުތަކަށެވެ.\nގްރީން ފަންޑުގެ ހޭދަ ހުރި ގޮތާ ބެހޭ ގޮތުން އަވަސް އިން ހެދި ރިޕޯޓެއް\nގްރީން ޓެކްސް ނަގަން ފެށީ، ރާއްޖޭގެ ތިމާވެށި ހިމާޔަތް ކުރުމުގެ އެކި މަސައްކަތް ތަކަށް ފައިސާ ހޯދާށެވެ. މި ފަންޑަށް ޖަމާވި ފައިސާގެ އަދަދު މިހާތަނަށް ތިން ބިލިއަން ރުފިޔާ އަށް ވުރެ އިތުރެވެ. ނަމަވެސް މި ފައިސާ ހޭދަ ކުރާނެ އެކަށީގެންވާ ސިޔާސަތެއް ނެތުމުން މިހާތަނަށް ކުނީގެ މައްސަލަ ހައްލު ކުރަން މި ފައިސާ ރަނގަަޅަށް ހޭދަ ކުރަމުން ގެންގޮސްފައެއް ނުވެއެވެ.\nޓޫރިޒަމް ފިނޭންސް މިނިސްޓްރީ މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް އިބްރާހިމް އަމީރު ގްރީން ޓެކްސް


ދިރިއުޅެން ހެޔޮ ނުވާ ވަރުގެ އެތައް ގެއެއް\nއަހުމަދު ސާއިލް އަލީ 20 ޖެނުއަރީ 2021\nއެއް ކޮޓަރި އާއި ސިޓިން ރޫމް ކޮޅެކެވެ. މުޅި އެ އެޕާޓްމެންޓްގެ ބޮޑުމިން ވެސް 150 އަކަފޫޓަށް ވުރެއް ބޮޑެއް ނުވާނެ އެވެ. ފާރުތަކުން ފެން ލީކު ވެއެވެ. ގިނަ ދުވަސް ދުވަހު ފާހާނާ ހުންނަނީ ބެދިފަ އެވެ. ހަލާކު ނުވާ ދޮރެއް ނެތެވެ. ތިން ވަނަ ފުލޯގައި ހުރި އެ އެޕާޓްމަންޓަށް އަރަން ހުރީ އުނދަގޫ ސިޑި އެކެވެ. ދިމާ ކޮޅަށްވާ ގޮތަށެވެ. ބެލްކަނީގައި ރައްކާތެރި ކަމެއް ނެތެވެ. ކުޑަ ކުއްޖަކު އެތަނަށް ނެރެން ހެޔޮ ނުވާނެ އެވެ. މިއީ އޮލިމްޕަސް ކައިރި ހުރި ގެއެއްގައި ދެމަފިރިންނާއި އެ މީހުންގެ ހަތަރު ކުދިންގެ އިތުރުން މުސްކުޅި މަންމައެއް އުޅެމުން ދާ ގޭގެ ހާލެވެ.\nބަދިގެ ހަދާފައިވަނީ އެ ކުޑަ ސިޓިން ރޫމްގެ ތެރެއިންނެވެ. އުނދުން ބަހައްޓާނެ ތަނަކާއި ސިންކެއްގެ އިތުރުން ކާ މޭޒެއް ބެހެއްޓުމުން އެތަން ވަނީ ފުރިފަ އެވެ. އެއްކޮޓަރީގައި ދެމަފިރިންނާއި މުސްކުޅި މަންމަގެ އިތުރުން ހަތަރު ކުދިން ނިދައި އުޅެމުން ދާއިރު އެއީ ދަތި އަދި އެހާމެ އުނދަގޫ ދިރިއުޅުމެކެވެ. ޒަރޫރީ ބޭނުންތަކަށް ހިފައި ގެންގުޅޭ ތަކެއްޗާއި އެނދުތައް ބެހެއްޓުމުން އެ ކޮޓަރިވެސް ވަނީ ފުރިފަ އެވެ. އެ ދަތި ހާލުގައި އަތޮޅުތެރެއިން މާލެ އައިސް ކުއްޔަށް އުޅޭ އެ އާއިލާއިން ފްލެޓަށް އެދިގެން އުޅޭތާ ވެސް އެތަކެއް އަހަރެއް ވެއްޖެ އެވެ. ކިތަންމެ ހާލުގައި އުޅެން ޖެހުނު ނަމަވެސް ހިޔާ ފްލެޓަށް އެދުމުން ދިރިއުޅުމުގެ ހާލަތުގެ ބައިން 30 މާކްސް އިން މި އާއިލާއަށް ވެސް ލިބިފައިވަނީ އެންމެ 19 މާކްސް އެވެ. މިއަށްވުރެ މާ ތަނަވަސް އެޕާޓްމެންޓްތަކުގައި ކުއްޔަށް އުޅޭ މީހުންނަށް މިއަށް ވުރެ މާ މަތިން މާކްސް ލިބިފައި އެބަ ހުއްޓެވެ.\n"މިއީ ފުލް މާކްސް ލިބެން ޖެހޭ އާއިލާތައް. އެތަންތަން ބަލައިލުމަށް އަޅުގަނޑުމެން އެތަނަށް ވަދެ ވަގުތުން ބޭނުންވީ ނުކުންނަން. ހާދަ ހާލެއްގައޭ އެ ތިބީ. ކުޑަ ކޮޓަރިއެއްގައި ހަތް މީހުން އުޅޭނެ ހާލު ވިސްނާ!. އެ ވެސް ދެމަފިރިން. މުސްކުޅި މަންމައެއްވެސް އެ ކޮޓަރި ތެރޭގައި ގެންގުޅެމުން. މިފަދަ އާއިލާތަކަށް ފުލް މާކްސް ނުލިބެންޏާ ދެން ކޮން ބަޔަކަށް މާކްސް ލިބެންވީ؟ މާކްސް ދިނުމުގައި މައްސަލަތަކެއް އެބަ އުޅެއެއް ނޫންތޯ؟" ފްލެޓް އޭގެ ހައްގުވެރިންނަށް ހޯދައި ދިނުމަށް މަސައްކަތް ކުރާ އާއްމު އެކުވެރިންގެ ގުޅުން ޖަމިއްޔާގެ އޮފިޝަލަކު ވިދާޅުވި އެވެ.\nމާލޭގެ ގެ އެއްގައި ބަޔަކު އުޅެމުން ދާ ދަތި ދިރިއުޅުން-- -- ފޮޓޯ: އަޝްވާ ފަހީމް\nދިރިއުޅެން ހެޔޮ ނުވާ ހާލަތުގައި ހުރި ގޭގޭގައި ދިރިއުޅެން މަޖުބޫރުވެގެން ގަނަ ތެޅުމަކީ މާލޭގައި އާއްމު ކަމެކެވެ. އެތައް ބަޔަކު އުޅެމުން ދާ އެ ގެތަކަކީ ރަނގަޅަށް ވައި ދައުރު ނުވާ ތަންތަނެވެ. އެހާމެ ބެދިފައި ހުންނަ ތަންތަނެވެ. އެ އިމާރާތްތައް އެހާމެ ބަލެވެ. ފާރުތަކުން ފެން ލީކްވުމަކީ އާއްމު ހާލެވެ. ފާހާނާގެ ނިޒާމު ވެސް އެހާ ދަށެވެ. މުށިއެރުމާއި ފާހާނާ ބެދުން ފަދަ މައްސަލަތައް އެހާ އާއްމެވެ. އެފަދަ ތަންތަނުގައި ތޮއްޖެހިގެން އެތައް އާއިލާއެއް ދިރިއެބަ އުޅެ އެވެ. ޑިއުޓީ ބަހައިގެން ނިދައިގެންނެވެ. ކިޔޫގައި ތިބެ ފާހާނާ ބޭނުންކޮށްގެންނެވެ. މިއީ އެތައް އާއިލާއެއްގެ ހާލެވެ.\nއާއްމު އެކުވެރިންގެ ގުޅުން ޖަމިއްޔާއިން މާލޭގައި ހާލުގައި ދިރިއުޅޭ އެތައް ބައެއްގެ ގެއަށް ގޮސް އެގެތަކުގެ ހާލަތު ވަނީ ބަލައިފަ އެވެ. އެ ހުރިހާ ގެއެއްގައި ވެސް ވެންޓިލޭޝަންގެ މައްސަލަ ބޮޑު ކަމަށް އެ ޖަމިއްޔާއިން ބުނެ އެވެ. ސާފު ވަޔާއި އަލި ލިބޭނެ ގޮތެއް ނެތެވެ. ކުދިކުދި ތަންތަނުގައި ގިނަ ބަޔަކު އުޅެން ޖެހުމުގެ ސަބަބުން ޒަރޫރީ ބޭނުންތައް ފުއްދަން ވަނީ ދަތިވެފަ އެވެ.\nތޮއްޖެހިގެން ދިރިއުޅެން ޖެހުމުގެ އިތުރުން ގެތަކުގެ ހާލަތު ހުރިގޮތުން އެތަންތަނުގެ ރައްކާތެރިކަން އެހާމެ ދަށެވެ. ބައެއް އެޕާޓްމަންޓްތައް ހަދާފައި ހުންނަނީ ގޯޅިތަކުގެ ވަރަށް އެތެރޭގަ އެވެ. އަލިފާނުގެ ހާދިސާއެއް ނުވަތަ މީހެއް ބަލިވެގެން ނެރެން ޖެހޭ ފަދަ ހާލަތެއްގައި އެކަންކަން ކުރަން އުނދަގޫވާހާ ނުވަތަ އެކަން ނުކުރެވޭހާ ދަތިކޮށެވެ.\n"ސިޑި މި ހުންނަނަނީ ދިމާ ކޮޅަށް ވާގޮތަށް. ޔަގީން ބަލި މީހަކު އެގޭގެއިން ނުބޭލޭނެ. ދެން ވިސްނަވާ ދިމާވާ ކަމަކުން ކުއްލިއަކަށް މީހަކު ގެއިން ނެރެން ނުވަތަ ނުކުންނަން ވެއްޖެއްޔާ އުޅެން ޖެހޭނެ ހާލު. އެފަދަ ގެތަކުގައި ކުޑަ ކުދިންނާއި ދުވަސްވީ އެތައް ބަޔަކު ވެސް އެބައުޅޭ. ވަރަށް ވެސް ހާލަތު ދަށް،" ޖަމިއްޔާގެ އޮފިޝަލަކު ވިދާޅުވި އެވެ.\nމާލޭގެ ގެތަކެއް: އެފަދަ ހާލުގައި އެތައް ހާސް ބަޔަކު އެބަ އުޅޭ-- ފޮޓޯ: އަޝްވާ ފަހީމް\nއެޕާޓްމަންޓް ހަދައިގެން ކުއްޔަށް ދިނުމަކީ މާލޭގައި އެންމެ ފައިދާ ބޮޑު ވިޔަފާރި އެވެ. އެހެންވެ އެކި ފަންތީގެ އެޕާޓްމަންޓްތައް ހަދައިގެން ކުއްޔަށް ދެ އެވެ. ކޮލެޓީއަށް ބެލުމެއް ނެތި ހަރަދު ކުޑަ ކުރުމަށް އިސްކަން ދީގެން ހަދާ ތަންތަން ގިނަ އެވެ. މާލޭގައި މީހުން ދިރިއުޅެން ކުއްޔަށް ތަންތަން ދޫކުރާއިރު އެތަންތަނުގައި ވަކި ފެންވަރެއް ހުންނަން ޖެހޭ ކަމަށް ގަވައިދުގައި ބުނެ އެވެ. ނަމަވެސް އެ އުސޫލު އޮތީ ހަމައެކަނި ލިޔެ ކިޔުމުގަ އެވެ. ހަމައެއް ލަމައެއް ބެލުމެއް ނެތި ތަންތަން ހަދައި ކުއްޔަށް ދެނީ އެވެ. އެތަންތަން މޮނީޓާއެއް ނުކުރެ އެވެ. އެހެންވެ ދިރިއުޅެން ހެޔޮ ނުވާ ހާލަތުގައި ހުރި ތަންތަނުގައި އެތައް ބަޔަކު ދިރިއުޅެނީއެވެ. ލިބޭ އާމްދަނީން އެ ނޫން ގޮތެއް ނެތިގެންނެވެ.\nއިމާރާތެއް ހަދާއިރު އެންމެ މުހިންމު އެއްކަމަކީ އެތަނުގައި ދިރިއުޅޭ މީހުންނަށް ހިތްހަމަ ޖެހޭ ގޮތަށް އެތަން ހެދުން ކަމަށް ވާން ޖެހެ އެވެ. އެކަން ވާން އޮތީ ވެންޓިލޭޝަން ރަނގަޅުވުމާއެކު އެކަށީގެންވާ ޖާގަ ލިބުމުންނެވެ. ނަމަވެސް މާލޭގައި ވިޔަފާރި އުސޫލު ބޮޑުވެ ގިނަ ގެތައް ހަދަނީ އެކަންކަމަށް އިސްކަން ދީގެނެއް ނޫނެވެ.\nމަޝްހޫރު އާކިޓެކްޗަރަކު މައުލޫގެ ގޮތުން ނަން ހާމަ ނުކުރަން އެދި ވިދާޅުވިގޮތުގައި މާލޭގައި ހަދާ ގިނަ އިމާރާތްތަކަކީ ވިޔަފާރި އުސޫލު ބޮޑުކޮށް ހަދާ ތަންތަން ކަމަށް ވުމުން އެތަންތަނުގައި ދިރިއުޅުން ނުރައްކާތެރި އެވެ. އަދި ޖާގަ ތަނަވަސް އުފާވެރި ދިރިއުޅުމަކަށް ތަންތަން ހެދުމުގެ ބަދަލުގައި ކުޑަ ޖާގައެއްގައި ގިނަ އެޕާޓްމަންޓްތައް ހަދަން އިސްކަން ދޭތީ އެ މައްސަލަ ބޮޑުވަނީ ކަމަށް އޭނާ ވިދާޅުވި އެވެ.\n"އިމާރާތުގެ އަރާމު ބަޔަށް ވަރަށް މަދު ފަހަރެއްގައި ނޫނީ އިސްކަމެއް ނުދޭ. ގެ ހަދާ މީހުން ބޭނުންވަނީ ވީހާވެސް ގިނަ އެޕާޓްމަންޓް ހަދަން. އޭރުން ދެއްތޯ ފައިދާ ބޮޑުވާނީ. އެ ވިސްނުމުގައި ހަދާތީ އެ މައްސަލަ އެ ކުރިމަތި ވަނީ. ޖާގައަށް އެކަށީގެން ނުވާ ގޮތަށް ހަދާތީ،" އޭނާ ވިދާޅުވި އެވެ.\nވިޔަފާރީގެ ފައިދާ ބޮޑުކުރުމަށް އަގުހެޔޮކޮށް އިމާރާތްތައް ހެދުންވެސް އާއްމެވެ. ރަނގަޅު މިންގަނޑަށް ނުބަލައި އެކަންކަން ކުރުމުން އަވަހަށް އިމާރާތް ބާވެ ފެން ލީކްވުން ފަދަ މައްސަލަތައް އަވަހަށް ކުރިމަތިވެ އެވެ. އޭގެ ސަބަބުން އެތަންތަނުގައި ދިރިއުޅެން ދަތިވެ އެވެ.\n"އޭގެ އިތުރުން އިމާރާތްތައް ހަދާއިރު ވަރަށް ކޮލެޓީދަށް ކޮށްގެން މަސައްކަތް ކުރޭ، އެއީ އަގުހެޔޮ ކުރަން ވެގެން. އެހެންވެ އަސްލު ޝީޓުގެ ބައިތައް ވެއްޓުމާއި ފެން ލީކްވުން ކަހަލަ ކަންކަން އެ ކުރިމަތި ވަނީ. މިއީ ވަރަށް ނުރައްކާ ކަމެއް.،" އޭނާ ވިދާޅުވި އެވެ.\nފެންވަރު ދަށްކޮށް ހަދާ އިމާރާތްތައް ކުއްލިއަކަށް ވެއްޓި އެތައް ބައެއްގެ ފުރާނަ ގެއްލުމަކީ ދުނިޔޭގެ ބައެއް ގައުމުތަކުގައި ދޭތެރެ ދޭތެރެއިން ހިނގާ ކަންކަމެވެ. ރާއްޖޭގައި އެހާލަތަށް ނުދަނީސް ފިޔަވަޅު އަޅަން ވިސްނަން އެބަޖެހެ އެވެ. މޮނީޓާ ކުރުމުގެ ނިޒާމު މިހާރަށް ވުރެ ހަރުދަނާ ކުރަން ޖެހެ އެވެ. ވެރިރަށް މާލޭގައި އެތައް ބަޔަކު ދިރިއުޅެމުން އެދަނީ ދިރިއުޅެން ހެޔޮނުވާ ވަރުގެ ގެތަކުގަ އެވެ.\nއަރުޝީފަށް ނެގީ 20/01/2021 09:06\nއެންމެފަހުން އަޕްޑޭޓްކުރީ 20/01/2021 09:06\nޕޮލިސް ސްޓާފް ސަރޖަންޓް ޖާވިދު އިސްމާޢީލް 24 މިނެޓު ކުރިން\nއަލީ ރާޒީ 33 މިނެޓު ކުރިން\nނިމާ ހަސަން 43 މިނެޓު ކުރިން\nމުއައްލިމް އިބްރާހިމް 48 މިނެޓު ކުރިން


Moosa Jaleel ge bappaafulhu Ali Moosa Didi avahaara vejje | Mihaaru\nއަލީ މޫސާ ދީދީ (މ) ގައި އަދި އޭނާ އަނބިކަނބަލުންނާއި ބޭފުޅަކާ އެކު މަތިންދާބޯޓްގައި --ފޮޓޯ: އަހުމަދު ޖަލީލް\n18 ޑިސެމްބަރ 2016 - 20:47 18 comments\nއުމުރުފުޅުން 73 އަހަރުގައި އަލީ މޫސާ ދީދީ އަވަހާރަވީ މިއަދު އިރުއޮއްސި 6:30 ހާއިރު، ކޮލަމްބޯގައި ހުންނަ ލަންކާ ހޮސްޕިޓަލްގަ އެވެ. އޭނާ އަވަހާރަވީ ހިތުގެ އާލާސްކަންފުޅަކަށް ފަރުވާ ދެމުން އަންނަނިކޮށެވެ. ލަންކާގައި ފަރުވާ ހޯއްދަވަމުން ގެންދަވާތާ ދުވަސްގަނޑެއް ވެއްޖެ އެވެ.\nއަލީ މޫސާ ދީދީ އަކީ ކުރީގައި ރާއްޖޭގައި މަޝްހޫރު ލިއުންތެރިއެކެވެ. އޭގެ އިތުރުން ވަރަށް ފަހަކާ ޖެހެންދެން ޅެން ވެސް ހައްދަވަމުން ގެންދެވި އެވެ.\nސަމާސާ މިޒާޖުފުޅެއްގެ އަލީ މޫސާދީދީ ދިވެހި ތާރީޚަށް ވެސް ވަރަށް ލޯބިކުރެއްވި އެވެ. އަދި ތާރީޚީ ބައެއް ލިއުންތައް ލިއުއްވި ވެސް މެ އެވެ.\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި އެމަނިކުފާނަށް ނިސްބަތްވާ ގޮތަށް ޑައިރީތަކެއްގައި ލިއުއްވާފައި ހުރި ލިއުންތަކަކާ ގުޅިގެން އޭނާ އާއި އެހެން ދެ ބޭފުޅަކު ޖަލަށް ލި އެވެ.\nސިޔާސީ ފިކުރު ހުރި، އަދި ސިޔާސީ ކަންކަމަށް ފާޑު ވިދާޅުވުމުގެ ހިތްވަރު ވެސް ދެއްކެވި ލިއުންތެރިޔާ ވަނީ ކުރީގެ ރައީސް އިބްރާހިމް ނާސިރާއި މައުމޫންގެ ދައުރުގައި ގާތްގަނޑަކަށް 17 އަހަރު، އެކި ފަހަރު މަތިން، ޖަލުގައި ހޭދަކުރައްވާފައި ކަމަށް، ގާތް ބައެއް އެކުވެރިން ބުނެ އެވެ. އޭނާ ވަނީ "ޖަލުގެ ދުނިޔެ" ނަމުގައި ފޮތެއް ވެސް ލިއުއްވައިފަ އެވެ.\nމައުމޫންގެ ދައުރުގައި ގާނޫނުއަސާސީ އިސްލާހުކުރަން އެކުލަވައިލި ޚާއްސަ މަޖިލިހުގެ މެމްބަރެއްގެ ގޮތުން ވެސް އޭނާ މަސައްކަތްކުރެއްވި އެވެ.\nބައެއް އެކުވެރިން ބުނާ ގޮތުގައި "އަލީ މޫސާ ދީދީ އަކީ ކުޅަދާނަ ވަޑިއެކެ"ވެ. އަދި ރޭނުމުގެ މަސައްކަތް ވެސް ވަރަށް ރަނގަޅަށް އެނގިވަޑައިގަނެ އެވެ. އިމާރާތްކުރުމާއި ވަޑާމުގެ މަސައްކަތުގައި ގިނަ ދުވަސްތަކެއް ވަންދެން ހީވާގިކަމާ އެކު އުޅުއްވި އެވެ.\nއަވަހާރަވުމުގެ ހައެއްކަ އަހަރު ކުރިން ބައިޕާސް އޮޕަރޭޝަނެއް ކުރެއްވި އެވެ. އަދި އެ އޮޕަރޭޝަން ކޮށްގެން އޮންނަވަނިކޮށް ސްޓްރޯކެއް ޖެހި، ހާލު ދެރަވި އެވެ. އޭގެ ފަހުން ޅެން ހެއްދެވުން ހުއްޓާލެއްވި ކަމަށް، ގާތް އެއް ބޭފުޅަކު ވިދާޅުވި އެވެ.\n"ފަހުން ނެރުއްވީ ކުރިން އޭނާ ލިއުއްވާފައި ހުރި އެކި ފޮތްތައް،" އެއް ބޭފުޅަކު ވިދާޅުވި އެވެ.\nކުރެއްވި ކައިވެނިތަކުގެ ތެރެއިން ތިން ކައިވެންޏަށް ބޭފުޅުން ލިބިވަޑައިގަތެވެ.\nއިތުރު ލިޔުންތައް ތާރީހް މޫސާ އަލީ ޖަލީލް މަރު


SunOnline: Midhiya mahu dollar ge aamdhanee 17% ithuru vehjje\nމިދިޔަ މަހު ޑޮލަރުގެ އާމްދަނީ 17 ޕަސެންޓް އިތުރުވެއްޖެ\nއައިޝަތު ފަރީޙާ 12 Feb 2021, 14:35\nމިދިޔަ ޖެނުއަރީ މަހު ދައުލަތުގެ ޓެކްސް އިދާރާ، މީރާ އަށް ޑޮލަރު އާމްދަނީގެ ގޮތުގައި ލިބުނު އާމްދަނީ 17.57 ޕަސެންޓް އިތުރުވެއްޖެ އެވެ.\nމީރާ އިން އާންމުކޮށްފައިވާ ޖެނުއަރީ މަހުގެ އާމްދަނީގެެ ހިސާބުތައް ދައްކާ ގޮތުން މިދިޔަ މަހު ވަނީ 46.01 މިލިއަން ޑޮލަރު ލިބިފަ އެވެ. ނަމަވެސް ޑިސެމްބަރު މަހު ލިބިފައި ވަނީ 39.13 މިލިއަން ޑޮލަރެވެ.\nހިސާބުތައް ދައްކާ ގޮތުން ޑޮލަރު އާމްދަނީގެ ގޮތުގައި އެންމެ ބޮޑު އެއްޗެއް ލިބިފައިވަނީ ޓީޖީއެސްޓީ އިންނެވެ. ދެވަނަ އަށް އެންމެ ބޮޑު އާމްދަނީއެއް ޑޮލަރުން ލިބުނީ ގްރީން ޓެކުހުގެ ގޮތުގަ އެވެ. މީގެ އިތުރުން ޓޫރިޒަމް ލޭންޑް ރެންޓުން ލިބުނު އާމްދަނީ އާއި ބީޕީޓީގެ އާމްދަނީ އަދި އެއާޕޯޓު ޑިވެލޮޕްމެންޓު ފީގެ ގޮތުގައިވެސް ޑޮލަރުން އާމްދަނީ ލިބިފައިވެ އެވެ.\nމީރާ އިން ބުނީ ޖެނުއަރީ މަހު ލިބޭނެ ކަމަށް އަންދާޒާކުރި އަދަދަށްވުރެ ލިބުނު އާމްދަނީ 76.8 ޕަސެންޓް އިތުރު ކަމަށެވެ.\nލަފާކުރި އަދަދަށްވުރެ ޓެކްސް އާމްދަނީ އިތުރުވީ ކުރިން އަންދާޒާ ކުރި ވަރަށްވުރެ ގިނައިން ޓޫރިސްޓުން އައިސްފައިވުމާއި، ޓޫރިސްޓުން ރާއްޖޭގައި ހޭދަކުރި މުއްދަތު އިތުރުވެފައިވާތީ، އެއާޕޯޓު ޓެކްސް އާއި ފީ އަދި ގްރީން ޓެކްސް އިން ލިބުނު އާމްދަނީ އިތުރުވުމުން ކަމަށް މީރާ އިން ބުންޏެވެ.\nރާއްޖޭގައި ހުރި ހައި އެންޑް ރިސޯޓުތަކުން ޓޫރިޒަމް ޖީއެސްޓީގެ ގޮތުގައި ދެއްކި އަދަދު އިތުރުވުމަކީވެސް އެ މުއްދަތުގައި ލިބުނު އާންދަނީ އިތުރުވި ސަބަބެއް ކަމަށް ބުނެފައިވެއެވެ.\nމިދިޔަ މަހު ޖުމްލައާމްދަނީގެ ގޮތުގައި މީރާ އަށް ލިބިފައިވަނީ 1.79 ބިލިއަން ރުފިޔާ އެވެ.\nޑޮލަރު އާމްދަނީ ރަނގަޅުވެފައިވާއިރު، ވިޔަފާރިވެރިންނަށް ރާއްޖެއިން މުދާ ގެނައުމަށް ބޭނުންވާ މިންވަރަށް ޑޮލަރު ނުލިބޭރީ އާއި ޑޮލަރު ލިބޭ އަގު ބޮޑުވުމުން އިމްޕޯޓު މުދަލުގެ އަގު ވަނީ ފާއިތުވި މަސްތަކުގެ ތެރޭގައި އުފުލިފަ އެވެ.


ދީނީ މިނިވަންކަމާއި، އަންހެނުން ފިރިހެނުންވެ، ފިރިހެނުން އަންހެނުންވުން! ހައްޤެއްތަ؟\nޙައްޤުތަކުގެ ވާހަކަ އަކީ އަބަދުވެސް ބޮޑު ވާހަކައެކެވެ. އިރުއިރުކޮޅާ އަޑު އިވެނީ ކޮންމެވެސް ބަޔަކު ކޮންމެވެސް ޙައްޤުތަކެއްގެ ވާހަކަ ދައްކާ އަޑެވެ. އިންސާނީ ޙައްޤުތަކެވެ. ޖަނަވާރުންގެ ޙައްޤުތަކެވެ.\nމިދޭތެރެއަކުން އެއްބަޔަކު މިޔަރު ހިފުމުގެ ހުއްދަ ދޭން ގޮވާލި އިރު އަނެއްބަޔަކު މިޔަރުގެ ޙައްޤުގަވެސް ވަކާލާތު ކުރިއެވެ. މިހެން ގޮސް ވަރަށް ނުބައި ހިސާބަކަށް ވެސް ދެއެވެ.\nއިންސާނީ ޙައްޤުތަކުން ގޮފިގޮފިވެގެން އަންނަ “ޙައްޤު” ތަކުގެ ތެރެއަށް އެޢަމަލެއް ކުރުމުގެ ސަބަބުން ﷲ ސުބުޙާނަހޫ ވަތަޢާލާ ޤައުމެއް ހަލާކު ކުރެއްވެވި ޢަމަލު ކަމަށްވާ އެއް ޖިންސުން ގުޅުން ހިންގުމުގެ ޙައްޤާއި، މިއޮތް ފަދަ ސައްތައިން ސައްތަ އިސްލާމީ ދީބުގައި ދީނީ މިނިވަންކަމުގެ ޙައްޤުގެ ވާހަކަތައްވެސް ދެކެވެން ފެށީއެވެ.\nޓުވިޓާ ފަދަ މަންސަތަކުގައި ފޮރުވިގެންތިބެ ﷲ އާއި ރަސޫލާ އަދި އިސްލާމް ދީނަށް ފުރައްސާރަ ކުރުމުގެ ޙައްޤު ހޯދަން ވަކާލާތު ކުރާ ފަރާތްތައްވެސް އެބަ އުޅެއެވެ. “އެމް.ޑީ.އެން” ކިޔާ ބަޔަކު މިފަދަ ވާހަކަތަކަކާއެކު ރިޕޯޓެއްވެސް ނެރުނެވެ. އާދެ ވަރަށްވެސް ހިތާމަވެރިއެވެ.\nއަޅުގަނޑުމެންގެ ތެރެއިން ބަޔަކު އެލް.ޖީ.ބީ.ޓީ ނުވަތަ އެއްޖިންސުން ގުޅުން ހިންގުމާއި އަންހެނުން ފިރިހެނުންވެ، އަދި ފިރިހެނުން އަންހެނުންވެ، ޖިންސީ ގުނަވަންތައް އަނެއް ޖިންސުގެ ގުނަވަންތަކަށް ބަދަލުކުރުމާއި، އެއްފަހަރާ ދެޖިންސުގެ މީހުންނާ ގުޅުން ހިންގުމާއި މިނޫންވެސް އެތައް ނުބައި ފާޙިޝް ޢަމަލު ތަކަކީ އިންސާނީ ބޮޑު ޙައްޤެއް ކަމުގައި ވަކާލާތު ކުރަމުން ދާއިރު މީގެ ޙަޤީޤަތާމެދު ވިސްނާލާބަޔަކު މީގެ ތެރޭގައި ނޫޅެއެވެ.\nމިނުބައި ޢަމަލުތައް މިއަދު ފިލްމު ތަކާއި ޓީވީ ޝޯ އަދި ސީރީސްތަކުގައި ކޮންމެހެން ހިމަނަން ޖެހޭ އިރު އަދި މީގެ ތެރެއިން ބައެއް ކަންކަމަށް ޚާއްސަ ކުލިނިކުތަކާއި ސެންޓަރުތައް ހުޅުވިފައިވާއިރު އަދި ދުނިޔޭގަ އޮތް އެންމެ ބޮޑު ފާޙިޝް އިންޑަސްޓްރީއިން މިކަންތައް އާލާކުރަމުން ދާއިރު މިކަމަކީ މުޅިންވެސް ފައިސާއާ ގުޅިފައިވާ ކަމެއްކަން މިކަންކަމުގެ އަވާގައި ޖެހޭ މީހުން ނުދަނެއެވެ. ބައެއްގެ ދިރިއުޅުން އެއްކޮށް ހަލާކު ކޮށްލައިގެން އެއްބައެއްގެ ޖީބުތައް ދަނީ ފުރާލަމުންނެވެ. މިދެންނެވި އިންޑަސްޓްރީ ތަކާއި، ކުންފުނިތަކާއި، ކުލިނިކުތަކާއި، ފިލްމުތަކާއި ޓީވީ ޝޯތަކާއި ސީރީސް އަދި މިނޫންވެސް މިފަދަ ކަންކަން ހިނގާ ފަރާތްތަކަށް މި ނުބައި ފާޙިޝް ޢަމަލުތައް އާލާކޮށް ދިރުވައިގެން މިލިޔަނުން މިލިޔަނުން ފައިދާވަމުންދެއެވެ.\nޤައުމުތަކުގައި އިސްކޮށް މިކަންކަމަށް ވަކާލާތުކޮށް އުޅޭ ގިނަ މީހުންނަކީވެސް އިސްވެދެންނެވުނު ފަރާތްތަކުގެ މާލީ އެހީތެރިކަން ނިހާޔަތަށް ލިބޭ ބަޔަކަށް ވާކަމީވެސް ނުހަނު ހިތާމަހުރި ކަމެކެވެ. އެކަމަކު މިވެސް ޙައްޤެކޯލައެވެ. ދެން އެންމެ ގަދައަށް ލަވާ ޙަޅޭކަކީ ދީނީ މިނިވަންކަމުގެ ހަޅޭކެވެ.\nސައްތައިން ސައްތަ އިސްލާމީ ދީބެއްގެ ގޮތުގައި މިޤައުމު އަށްސަތޭކަ އެތައް އަހަރެއް ވެއަތުކޮށްފައިވާއިރު، ދިވެހިން ތިބީ އިސްލާމް ދީނާ މެދު ރުހިގެންނެވެ. ނަމަވެސް، މިހާރަކަށް އައިސް ގިނަ ދީންތަކަކަށް މިޤައުމުގައި ޖާގަ ދިނުމަށް ގޮވާލާ މީހުން ވަރަށް ގިނަވެއްޖެއެވެ. މިފަދަ ގިނަމީހުންނަކީ އިސްލާމް ދީނަށް ފާޅާއި ސިއްރިޔާތުގައި ފުރައްސާރަ ކުރާ ބަޔަކަށް ވާކަމީ އަދި މާ ބިރުވެރިކަމެކެވެ.\nޙުއްޖަތެއްކަމުގައި ބުނަނީ ރަސޫލުﷲ ޞައްލަﷲ ޢަލައިހި ވަސައްލަމް މަދީނާގައި ޤާއިމްކުރެއްވި އިސްލާމީ ދަޢުލަތަކީ ގިނަ ދީން ތަކަކަށް ޖާގަ ދިން ދަޢުލަތަކަށް ވީމަޔޯލައެވެ. ތެދެކެވެ. އެކަލޭގެފާނު މަދީނާގައި އިސްލާމީ ދަޢުލަތެއްގެ ބިންގާ އެޅުއްވިއިރު މަދީނާގައި އެހެން ދީންތަކުގެ މީހުން އުޅުނެވެ. ނަމަވެސް އެކަލޭގެފާނުގެ ޙަޔާތްޕުޅުގައި މަދީނާ ކީއްކުރައްވަންތޯއެވެ، މުޅި ޢަރަބި ޖަޒީރާގައި އިސްލާމް ދީން ނޫން އެހެން ހުރިހާ ދީނެއް މަނާކުރެވިއެވެ. މިވާހަކަ ނުދައްކަނީ ކީއްވެތޯއެވެ؟ ޖާބިރު ބިން ޢަބްދުﷲ ވިދާޅުވިއެވެ. ޢުމަރު ބިން ޚައްޠާބު ރަޟިޔަﷲ ޢަންހު، ރަސޫލުﷲ ޞައްލަﷲ ޢަލައިހި ވަސައްލަމް އަންނަނިވި ފަދައިން ޙަދީޘްކުރެއްވި އަޑު އެއްސެވިކަމަށް ތިމަންނާއަށް ޚަބަރުދެއްވިއެވެ.\nلأُخْرِجَنَّ الْيَهُودَ وَالنَّصَارَى مِنْ جَزِيرَةِ الْعَرَبِ حَتَّى لاَ أَدَعَ إِلاَّ مُسْلِمًا ” .\nމާނަ: “ތިމަންކަލޭގެފާނު ޖަހޫދީންނާއި ނަޞާރާއިން ޢަރަބި ޖަޒީރާއިން ނެރެލައްވާހުށީމެވެ. އެއީ (މި ޢަރަބި ޖަޒީރާގައި) މުސްލިމުން ފިޔަވައި އިތުރުބަޔަކު ބާކީ ނުތިބޭނޭ ގޮތުގައެވެ.”\n(ޙަދީޘުގެ ރެފެރެންސް: (ޞަޙީޙް މުސްލިމް: 1767))\nއަދިވެސް އަބޫ ޢުބައިދާ ޢާމިރު އިބްނުލް ޛައްރާޙު ރިވާ ކުރައްވާ، އިމާމް މާލިކު، އިމާމް އަޙްމަދު، އައްދާރުމީ އަދި އަބޫ ޔަޢުލާ ނެރުއްވާފައިވާ ޞައްޙަ ޙަދީޘެއްގައި ވެއެވެ. ” عَنْ إِسْمَاعِيلَ بْنِ أَبِي حَكِيمٍ، أَنَّهُ سَمِعَ عُمَرَ بْنَ عَبْدِ الْعَزِيزِ، يَقُولُ كَانَ مِنْ آخِرِ مَا تَكَلَّمَ بِهِ رَسُولُ اللَّهِ صلى الله عليه وسلم أَنْ قَالَ  “ قَاتَلَ اللَّهُ الْيَهُودَ وَالنَّصَارَى اتَّخَذُوا قُبُورَ أَنْبِيَائِهِمْ مَسَاجِدَ لاَ يَبْقَيَنَّ دِينَانِ بِأَرْضِ الْعَرَبِ ”\nމާނަ: “ރަސޫލުﷲ ޞައްލަﷲ ޢަލައިހި ވަސައްލަމް އެންމެ ފަހުން ޙަދީޘް ކުރެއްވި ބަސްފުޅުތަކުގެ ތެރޭގައި ވެއެވެ. “މާތް ﷲ ޔަހޫދީންނާއި ނަޞާރާއިންނާއި ހަނގުރާމަ ކުރައްވާށިއެވެ. އެބައިމީހުން އެބައިމީހުންގެ ނަބިއްޔުންގެ މަހާނަތައް އެއީ މިސްކިތްތަކެއް ކަމުގައި (ސަޖިދަ ޖަހާ ތަނެއް ކަމުގައި) ދެކުނެވެ. އަދި ޢަރަބިންގެ ބިމުގައި ދެދީނެއް ނުއޮންނާނެއެވެ.”\n(ޙަދީޘް ރެފަރެންސް: (މާލިކް: 1617 ، އަޙްމަދު: 1694، އައްދާރުމީ: 2498 އަބޫ ޔަޢުލާ: 872))\nއަދިވެސް ﷲ ސުބުޙާނަހޫ ވަތަޢާލާ ވަޙީކުރައްވާފައި ވެއެވެ.\nوَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ وَهُوَ فِي الْآخِرَةِ مِنَ الْخَاسِرِينَ ﴿ سورة آل عمران-85﴾\nމާނަ: “ދީނެއްގެ ގޮތުގައި އިސްލާމް ދީން ނޫން ދީނެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) ޤަބޫލެއް ނުކުރައްވާ ހުށްޓެވެ. އަދި، އާޚިރަތުގައި ގައި އޭނާ ވާހުށީ، ގެއްލެނިވެގެންވާ މީހުންގެ ތެރެއިންނެވެ.”\nއަދިވެސް އެހެން އާޔަތެއްގައި ވެއެވެ.\nإِنَّ الدِّينَ عِندَ اللَّهِ الْإِسْلَامُ﴿ سورة آل عمران–19﴾\nމާނަ: “ހަމަކަށަވަރުން، اللَّه ގެ ޙަޟުރަތުގައި، ދީނަކީ، އިސްލާމް ދީނެވެ.”\nވީއިރު ޙައްޤު ދީނަކީ އިސްލާމްދީން ކަމާއިމެދު އެއްވެސް ޝައްކެއްނެތެވެ. އަދި މިދީނަށް ވަނުމަށްފަހު ދީނުން ބޭރުވެ، މުރުތައްދު ވުމުގެ ޙައްޤެއް އެއްވެސް މީހަކަށް ލިބިގެނެއް ނުވެއެވެ. އަދި އިސްލާމްދީން ފުރިހަމައަށް ޤަރާރުވެއްޖެ ތަނެއްގައި މިދީން ނޫން އެހެން ދީންތަކަކަށް ފުރުސަތު ދިނުމެއްވެސް ނުވެއެވެ. އަޅުގަނޑުމެންގެ މިޤައުމުގައި ވަނީ އިސްލާމް ދީން ފުރިހަމައަށް ޤަރާރުވެފައެވެ.\nމާނައަކީ ޤައުމުގެ ދުސްތޫރުން މިޤައުމަކި ސައްތައިންސައްތަ އިސްލާމީ ޤައުމަކަށް ހަދާފައިވާއިރު، ދެން ޙައްޤު ނޫން ދީންތަކަކަށް މިޤައުމުގައި ޖާގަ ދެވިގެން ނުވާނެއެވެ. އަދި އެއީ ކުރެވޭނޭ ނުވަތަ ކުރެވިގެންވާނޭވެސް ކަމެއް ނޫނެވެ. ބުއްދީގެ ގޮތުން ވިސްނާލަބައްލަވާށެވެ. ޙައްޤު ދީނަކީ ހަމައެކަނި އިސްލާމް ދީނެވެ. މިޤައުމުގައި މިއޮތީ ޙައްޤު ދީން ޤަރާރުވެފައެވެ. ސައްތައިން ސައްތަ އިސްލާމީ ޤައުމެއް ގޮތުގައެވެ. ދެން ޙައްޤު ނޫން ދީންތަކަކަށް މިޤައުމުގައި ޖާގަ ދެވުމަކީ ބުއްދި ހަމަޖެހޭ ކަމަކަށް ވާނެތޯއެވެ؟\nބުއިމަށްޓަކައި ތިމާގެ ކުރިމައްޗަށް ފެންތައްޓަކާއި ޒަހަރު ތައްޓެއް ގެނެވި އެތަނުން ކޮންމެވެސް އެކައްޗެއް ބުއިމަށް އިޚްތިޔާރު ކުރަން ޖެހޭ ހިނދު ތިމާ އިޚްތިޔާރުކުރާނީ ފެންތޯއެވެ؟ ނުވަތަ ޒަހަރުތޯއެވެ؟


ކޮވިޑް-19 އިން ރައްކާތެރިވާން އަޅާފައިވާ ފިޔަވަޅުތަކުގައި އެންމެ އުނދަގޫ ކަމަކަށް ވެފައި ވަނީ ކަރަންޓީނުވެގެން ތިބެން ޖެހުމެވެ. ރާއްޖޭގައި ވެސް ކޮވިޑް އެންމެ ބޮޑަށް ފެތުރިފައިވާ މާލޭގައި ތިބި މީހުން ރަށްރަށަށް ދާން ބޭނުންވިޔަސް ރަށަށް ގޮސް ދެ ހަފުތާގެ ބަންދެއްގައި ތިބެން ޖެހޭއިރު ބައެއް މީހުންނަށް މި އުސޫލު ނުހިނގާ ކަމުގެ ޝަކުވާ...\nމާލެ އިން ރަށަށް ގޮސް ހުރި މީހާ ގޭ ބަންދުގައި އޮވެ ކުރާނެ ކަންތައް ހުސްވެ ފޫހިވެގެން ފާރުމަތިން ބޯ ދިއްކޮއްލާއިރު ފެންނަނީ މާލެ އިން އައިސް ފޭބި ގޮތަށް ރަށުތެރޭ މީހަކު އުޅޭތީ އެވެ. މީހުންނާ ބައްދަލުވެ ވާހަކަ ދައްކައި ފިހާރަތަކަށް ވެސް ވަންނަނީ އެވެ. ގެސްޓް ހައުސްގައި މަސައްކަތްކުރާ މީހާ ގެސްޓުންނަށް ހިދުމަތް ދީފައި އައިސް އެ...\nކޮވިޑް-19 ކޮންޓްރޯލްކުރަން ރާއްޖޭގައި އެޅި ފިޔަވަޅުތަކުގެ ތެރެއިން ވަރަށް މަދުކަމަަކަށް ނޫނީ މިހާރު ވަނީ ލުއިދީފަ އެވެ. މީގެ ކުރިން ކަންތައް ވެފައިވާ ގޮތަށް ބަލާ އިރު ކޮންމެ ލުޔަކާ އެކު މުޖުތަމައުގެ ކޮންމެވެސް ބައެއްގެ ފަރުވާކުޑަކުރުން ނުވަތަ އިހުމާލު ފެެނެ އެވެ. އެއާ އެކު އެދިމާލަކުން ބަލި ފެތުރުން އިތުރުވެ އެވެ. އޮގަސްޓްމަހު...\nކޮވިޑުން ދިގު މުއްދަތުގެ ބޮޑެތި ގެއްލުންތަކެއް\n"މީދެން އެވަރު ކަމެއްތަ؟ ޖެހުނު މީހުންގެ އަދަދާއި މަރުވި މީހުންގެ އަދަދު ބަަލައިލަބަލަ!" ކޮވިޑް-19 ކޮންޓްރޯލް ކުރަން އަޅާފައިވާ ފިޔަވަޅުތައް އުވާލުން ލަސްވާތީ ހިތްހަމަނުޖެހިފައި ހުރި މީހަކު ބުންޏެވެ.\nOctober 09, 2020 7\nމާލޭގައި ކޮވިޑުގެ ކޮމިއުނިޓީ ސްޕްރެޑެއް ފެށުމާ އެކު އަހަރެމެން އެންމެން ދެ މަހެއްހާ ދުވަހު ފުރަބަންދުގައި ތިބެން ޖެހުނެވެ. އެ ފުރަބަންދުން ވީއްލުމާ އެކު އަހަރެމެންނަށް ހީވީ، މިކަމުން ދެން މި އަރައިގަނެވުނީހެންނެވެ. ސަރުކާރުން ވަރަށް ބޮޑު ލުއިތަކެއް ދިން ވެސް މެ އެވެ. ޕޮޒިޓިވް ކޭސްތަކުގެ އަދަދު މަދުވާން ހަމަ ފެށުމާ އެކު...\nރަށް ކައިރި ސަރަހައްދުން ވަދު މަސްވެރިކަން ކުރާ މަސްވެރިން، ފަތިސްނަމާދު ކޮށްގެން އެ މީހުންގެ ދޯނިތަކާއި ޑިންގީތަކުގައި ފުރައިފި އެވެ. ރޭނުމާއި ސިމެންތި ޖެހުން ފަދަ މަސައްކަތްތައް...\nސްކޫލަކީ މުސްތަގުބަލަށް ދަރިވަރުން ތައްޔާރުކޮށްދޭ މައި މަރުކަޒެވެ؛ ލީޑަޝިޕްގެ ހުނަރުން ފެށިގެން ދިރިއުޅުމަށް ބޭނުންވާނެ މުހިއްމު ހުރިހާ ކަމެކެވެ. ދުނިޔޭގައި ހިނގާ ކަންތައްތަކަށް...\nކޮވިޑްގެ ބަދަލުވަމުންދާ ހާލަތްތަކާ އެކު ރާއްޖެ އަށް ވެސް އޭގެ ދެ ވަނަ ރާޅެއް މި ވަނީ ބިންދާލައިފަ އެވެ. މިހާރު އެ ރާޅުގެ ބާނިތަކުގެ ތެރެއިން ނުކުމެ، ކޮންމެވެސް ވަރަކަށް ހައްލެއް ލިބެމުން އައިސް، ޕޮޒިޓިވްވާ މީހުން މަދުވަމުން އައި ނަމަވެސް، އަދިވެސް ރައްކާތެރިކަމުގެ ފިޔަވަޅުތަކުން އަތް ދޫކޮށްލެވޭކަށް ނެތެވެ. ކޮވިޑް-19 އިން...\nކޮވިޑް-19 ޖެހޭ މީހުންނާ ކޮންޓެކްޓްވާ މީހުންގެ އަދަދު ކުރިއަށް ވުރެ މަދުވެއްޖެ އެވެ. އެކަމަކު ދުވާލަކު ފެންނަ ކޭސްތަކުގެ އަދަދު އަދިވެސް ގިނަކަމުން، ހެލްތު ޕްރޮޓެކްޝަން އޭޖެންސީ އިން ރޭ ބުނިގޮތުގައި، ހިތްހަމަޖެހުމެއް ނެތެވެ.\nކޮވިޑް-19 އަށް ޕޮޒިޓިވްވާ މީހުންނާއި ނުރައްކާ ބޮޑު މީހުންނަށް ބަލި ޖެހުން އިތުރުވަމުންދާތީ ހިފެހެއްޓުންތައް އިއްޔެ ވަނީ އަނެއްކާވެސް ހަރުކަށިކޮށްފަ އެވެ. އަދި މާސްކު އެޅުން މިދިޔަ ހަފްތާގައި މަޖުބޫރުކުރި އެވެ. އެކަމަކު މި ފިޔަވަޅުތަކުގެ އަސަރު ފެންނަން އަދި ދުވަސްކޮޅެއް ނަގާނެ އެވެ. މި ވަގުތު އޮތީ ޖުލައި މަހު ކޭސްތައް މައްޗަށް...


މިކަން މިހެން ހަމަޖެހިފައި އޮތުމުގެ ސަބަބުން، ޙައްދުތަކުގެ އަދަބުތަކުގެ ތެރެއިން އެއްވެސް އަދަބެއް ލުއިކުރުން، ނުވަތަ މަޢާފުކުރުން، ނުވަތަ އެހެން އަދަބަކަށް ބަދަލު ކުރުމީ، އެއްވެސް މީހަކަށް އިޚްތިޔާރު ލިބިގެން ވާ ކަމެއްނޫނެވެ. ޙާކިމަކަށް ވެސް، ފަނޑިޔާރަކަށް ވެސް، އަދި އެނޫން މީހަކަށް ވެސް އެ އިޚްތިޔާރު ލިބިގެނެއް ނުވެއެވެ. އަދި ޙައްދެއްގައި ޝަފާޢަތްތެރި ވުމީ ވެސް ހުއްދަ ކަމެއް ނޫނެވެ. މިކަމުގެ ދަލީލަކަށް ޢިލްމުވެރިން ނަންގަވަނީ އަންނަނިވި ޙަދީޘެވެ. قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: أَتَشْفَعُ فِى حَدًّ مِنْ حُدُودِ اللهِ؟ ثُمَّ قَامَ فَاخْتَطَبَ فَقَالَ: يَاأَيُّهَا النَّاسُ إِنَّمَا أَهْلَكَ الَّذِيْنَ مِنْ قَبْلِكُمْ أَنَّهُمْ كَانُوا إِذَا سَرَقَ فِيهِمُ الشَّرِيفُ تَرَكُوهُ، وَإِذَا سَرَقَ فِيهِمُ الضَّعِيْفُ أَقَامُوا عَلَيْهِ الْحَدَّ، وَايْمُ اللَّهِ لَوْأَنَّ فَاطِمَةَ بِنْتَ مُحَمَّدٍ سَرَقَتْ لَقَطَعْتُ يَدَهَا، ثُمَّ أَمَرَبِهَا فَقُطِعَتْ يَدُهَا (متفق عليه) މާނައީ: “ކަލޭގެފާނު (އެބަހީ: އުސާމާ) الله ކަނޑަ އަޅުއްވާފައިވާ ޙައްދު ތަކުގެ ތެރެއިން ޙައްދެއްގައި ޝަފާޢަތްތެރިވެ ވަޑައި ގަންނަވަނީ ތޯއެވެ؟ ދެން އިތުރު އެކަލޭގެފާނު ތެދުވެ ވަޑައިގެން ޚުޠުބާ އެއް ދެއްވިއެވެ. ދެން ފަހެ އެކަލޭގެފާނު ޙަދީޘްކުރެއްވިއެވެ. އޭ މީސްތަކުންނޭވޭ! ތިޔަބައި މީހުންގެ ކުރީގެ އުއްމަތްތަކުގެ މީހުން ހަލާކު ކުރެއްވީ، އެއުރެންގެ ތެރެއިން މާތް މީހަކު ވައްކަމެއް ކޮށްފި ނަމަ އަތްނުކަނޑައި ދޫކޮށްލަނީ އެވެ. އަދި އެއުރެންގެ ތެރެއިން ދެރަނިކަމެތި މީހަކު ވައްކަމެއް ކޮށްފި ނަމަ، ޙައްދު ޤާއިމުކޮށް އޭނާގެ އަތް ކަނޑަނީ އެވެ. މާތް الله ގަންދެއްވައި ވިދާޅުވަމެވެ. ހަމަ ކަށަވަރުން، މުޙައްމަދުގެފާނުގެ ދަރިކަނބަލުން ފާޠިމަތުގެފާނު ވައްކަމެއް ކުރެއްވި ނަމަވެސް، ތިމަން ކަލޭގެފާނު އެކަމަނާގެ އަތްޕުޅު ކަނޑުއްވާ ނަމެވެ. ދެން އެއަންހެނާގެ އަތްކެނޑުމަށް އެކަލޭގެފާނު އަމުރުކުރެއްވިއެވެ. އަދި އެއަންހެނާގެ އަތްކެނޑުނެވެ.”


Costa neoRiviera Raajjega. Costa neoRiviera Raajjega.\nކޮސްޓަރ ނިއު-ރިވޭރިޔާ ރާއްޖޭގައި\nދުނިޔޭގެ މަޝްހޫރު ކްރޫޒް ލައިނަރ ކުންފުނި، ކޮސްޓާގެ "ކޮސްޓާ ނިއޯ-ރިވޭރިޔާ" ތިން ދުވަހުގެ ދަތުރެއްގައި ރާއްޖެ އަތުވެފައެވެ.\nމާލޭގައި ބަނދަރުކޮށްފައިވާ އިޓަލީވިލާތުގެ ކޮސްޓާ ނިއޯ-ރިވޭރިޔާއަކީ 1999 ވަނަ އަހަރުގެ ފްރާންސްގެ ޝޮން-ޝި-އޭ ޑި އެތް-ލާން-ޓީކެއިން ބަނތް ބޯޓެކެވެ. 1854 ވަނަ އަހަރު އުފެއްދި ކޮސްޓާ ކްރޫޒަސް ކުންފުނީގެ ދަށުން 14 ކްރޫޒް ލައިނަރއެއް އޮޕަރޭޓްކުރާއިރު "ކޮސްޓާ ނިއޯ-ރިވޭރިޔާ"ގެ ދަތުރުތައް ފަށާފައިވަނީ ދެހާސް ތޭރަ ވަނަ އަހަރުއެވެ.\n216 މީޓަރު ނުވަތަ 709 ފޫޓުގެ ކޮސްޓާ ނިއޯ ރިވޭރިޔާގައި 8 ފަސިންޖަރ ޑެކު ހުރެއެވެ. އަދި މިކްރޫޒް ލައިނަރއަކީ ގަޑިއަކު 19.5 ނޮޓުގެ ބާރުމިނުގައި ދުއްވޭ ކްރޫޒް ލައިނަރއެކެވެ. 1727 ފަސިންޖަރުންގެ ޖާގައިގެ މި ބޯޓުގައި 670 ފަޅުވެރިން އުޅެއެވެ.\nކޮސްޓާ ނިއޯ-ރިވޭރިޔާ ރާއްޖެ އައިސްފައިވަނީ ތިން ދުވަހުގެ މުއްދަތަށެވެ. މިތިން ދުވަސް ތެރޭގައި ކްރޫޒްގެ ބައިވެރިންނަށް މާލޭއަށް ފައިބާ، އެކި ތަންތަން ބަލާލުމާއި އެހެނިހެން ކަންތައްތައް ރާވާފައިވާކަމަށް މޯލްޑިވްސް އެސޯސިއޭޝަން އޮފް ޔޮޓް އެޖެންޓްސް، މާޔާއިން ބުނެއެވެ.\nމާޔާގެ ދައުވަތަކަށް ޓުއަރިޒަމް މިނިސްޓަރ އަލީ ވަހީދު ވަނީ ކޮސްޓާ ނިއޯ-ރިވޭރިޔާއަށް ވަޑައިގެން ބޯޓުގެ ކެޕްޓަނާއި، މާޔާގެ ބޭފުޅުންނާއި ބައްދަލުކޮށްފައެވެ. އަދި މިނިސްޓަރ ވަނީ ބޯޓުގެ ކެޕްޓަނާއެކު، ބޯޓު ބަލާލާފައެވެ. މިނިސްޓަރ ކުރެއްވި ޒިޔާރަތުގައި ރާއްޖެ އަންނަ ކްރޫޒް ލައިނަރތަކަށް ދިމާވާ ދަތިތަކާ ބެހޭގޮތުން މާޔާގެ ބޭފުޅުންނާއެކު މަޝްވަރާކުރެއްވިއެވެ. މިނިސްޓަރ ވަނީ މިކަންކަމަށް ވީހާވެސް އަވަހަށް ހައްލު ހޯއްދަވާދެއްވާނެކަމުގެ ޔަޤީންކަންވެސް ދެއްވާފައެވެ.\nކޮސްޓާރ ނިއޯ-ރިވޭރިޔާ މާލެއިން ފުރުމަށް ހަމަޖެހިފައިވަނީ ހޯދަދުވަހުއެވެ. ނަމަވެސް ކޮސްޓާރގެ ބޯޓުތަކަކީ ކޮންމެ ފަނަރަ ދުވަހަކުން ރާއްޖެ ޒިޔާރަތްކުރާ ބޯޓުތަކެކެވެ.\n624 ކެބިން ހިމެނޭ ކޮސްޓާ ނިއޯ-ރިވޭރިޔާގައި 94 ސޫޓް ހިމެނޭއިރު މިއިން ކޮންމެ ސުއިޓެއްގައި ޕްރައިވެޓް ބެލްކަނީވެސް ހުރެއެވެ. މިބޯޓަކީ ކޮންމެ އުމުރެއްގެ ބަޔަކަށްވެސް ކަމުދާނެ ވަސީލަތްތަކާއި އެކި ހަރަކާތްތައް ހިމެނޭހެން އޮޕަރޭޓްކުރާ ބޯޓެއްވެސްމެއެވެ. މިގޮތުން ބޯޓުގައި އެކިއެކި ވައްތަރުގެ ސަޤާފަތުގެ ކެއުންތަކާއި ގިނަ ރެސްޓޯރެންޓު އަދި ބާތައްވެސް ހިމެނެއެވެ. އަދި ޕޫލްތަކާއި، ތިއޭޓަރ، ޑިސްކޯ، ކަސީނޯ، ލައިބްރަރީޔާއި ކާޑް ރޫމް، ސްޕާ، ފިހާރަތާއި، ކުޑަކުދިންނަށް ހާއްސަ ކްލަބްވެސް ހުރެއެވެ.\nމިކްރޫޒް ލައިނަރއަކީ ދުނިޔޭގެ ހުރިހާ ސަރަހައްދަކަށް ދަތުރުކުރާ ކްރޫޒް ލައިނަރއެކެވެ. މީގެ ތެރޭގައި ހަތް ދުވަހުގެ ދަތުރުން ފެށިގެން ދިގުމުއްދަތަކަށް ނުވަތަ މަސްތަކަކަށް ބެހިގެންދާ ދަތުރުތައްވެސް ހިމެނެއެވެ. އެންމެ އާދައިގެ ކްރޫޒްގެ އަގު އުޅެނީ ދުވާލަކަށް 240 ޔޫރޯއިން ފެށިގެނެވެ.\n"ފަސޭހަމަގު" މެދުވެރިކޮށް 3480 ވިޔަފާރިއަކުން ވަނީ ހުއްދައަށް އެދިފައި- މާލެސިޓީ ކައުންސިލް


އެމްޑީޕީއަކީ ރައީސް ނަޝީދެއްވެސް ނޫން އަދި ރައީސް އިބްރާހީމް މުޙައްމަދު ޞާލިޙެއް ވެސް ނޫން!. | Sandhaanu\nއެމްޑީޕީއަކީ ރައީސް ނަޝީދެއްވެސް ނޫން އަދި ރައީސް އިބްރާހީމް މުޙައްމަދު ޞާލިޙެއް ވެސް ނޫން!.\nޒަމާންތަކަށްފަހު ގިނަ ޕާޓީތަކުން ރިޔާސީ އިންތިޚާބުގައި ބިރަކާނުލައި ވާދަކުރުމުގެ ފުރުޞަތު ލިބިގެން ދިޔައީ 2008 ވަނަ އަހަރުއެވެ. އެތައް ބަޔެއްގެ ޙިކުމަތްތެރި މަސައްކަތުގެ ސަބަބުންނެވެ.\nޕާޓީތަކުން ގިނަ ކެންޑިޑޭޓުން ރިޔާސީ އިންތިޚާބުގައި ވާދަކުރުމަކީ ރިޔާސީ ފޯރި ގަދަވެ ރައްޔިތުން ބައިބަޔަށް ބެހިގެންދާ ކަމެކެވެ.\nފުރަތަމަ ބުރުން ހޮވޭނީ ދެ ނަމެވެ. އެހިސާބުން ދެންފެށޭނީ ކޯލިޝަން ކުޅިގަނޑެވެ. ކޯލިޝަން ހެދުމުގެ ސަބަބުން ހުރިހާ ގެއްލުމެއް ލިބޭނީ ރައްޔިތުންނަށެވެ.\nއޭގެ ކުރިން ވެރިކަމުގެ ނިޒާމު ބަދަލުކުރަން ޖެހެއެވެ. އެހެނީ ރިޔާސީ ނިޒާމުގައި ކޯލިޝަން ނުހެދޭ ގޮތަށް މަޖިލިސްއިން ކަނޑައެޅުން ވަރަށް މުހިންމެވެ. އެއީ ކޯލިޝަން ހެދުމުގެ ސަބަބުން ދައުލަތުން ރައްޔިތުންނަށް ކޮށްދޭން ޖެހޭ އެތައް ކަމަކަށް ހުރަސް އެޅިގެންދާތީއެވެ. ހުރިހާ މޮޅަކާ ހުރިހާފައިދާއެއް ލިބެނީ ކޯލިޝަންގައި ހިމެނޭ ޕާޓީތަކަށެވެ. އެހެންކަމާއެކު ކޯލިޝަންގެ ވަބާއިން ދިވެހިންގެ ވެރިކަން ސަލާމަތް ކުރަން ޖެހެއެވެ.\nމި ގައުމަށްޓަކާ މިގައުމުގެ ރައްޔިތުންގެ ޙައްގަށް ޓަކައި ޖާނާ މާލުން އެތައް ބަޔަކު ވަނީ ގުރުބާން ވެފައެވެ.\nރައީސް ނަޝީދަކީ ކޮންކްރީޓް ތަރައްގީ އަށް ލޯބިކުރައްވާ ބޭފުޅެއްނޫނެވެ. އެމަނިކުފާނު ތަރައްގީ ކުރައްވަން ބޭނުންފުޅު ވަނީ ރައްޔިތުމީހާއެވެ. ބޯޅަދަނޑާއި ފުޓުސެލް ދަނޑާއި ނަރުދަމާއާއި ބަނދަރާއި މަގުތަކަށް ތާރު އެޅުންފަދަ ކަންކަމަށް ވުރެ ފުދުންތެރި ރައްޔިތުމީހާއެވެ.\nތަރައްގީއަކީ ރައްޔިތު މީހާއަށް ވާގޮތެއް ކަމަށް އަބަދުވެސް ވަކާލާތު ކުރައްވާ ރައީސަކީ ރައީސް ނަޝީދެވެ.\nޕްރޮފިސަރ އުގައިލު ފިޔަވާ އަންނަ ރިޔާސީ އިންތިޚާބުގައި ވާދަކުރައްވާނެކަމަށް ވިދާޅުވެފައިވާ އެހެން އެންމެންނަކީ ރައީސް ނަޝީދުގެ ވެރިކަން ވައްޓާލި މީހުންނެވެ.\nމިގޮތުން ރައްޔިތުމީހާގެ ހާސްކަން ފިލުވައި ޖީބަށް ލުއިކުރުމުގެ ވިސްނުން ގެންގުޅުއްވާ ރައީސަކަށް ތާއީދު ނުކޮށް ވައްކަންކޮށް އަމިއްލަ ފައިދާއަށްޓަކާ ވެރިކަން ކުރައްވަން އުޅުއްވާ ބޭފުޅުންގެ ފަހަތަށް ހަމަވިސްނޭ މީހަކު ނައަރާނެއެވެ.\nމިރާއްޖޭގެ ސިޔާސީ އެއްވެސް ފަރާތަކުން ރައީސް ނަޝީދަށް ތާއިދެއް ނުކުރައްވާނެއެވެ. އެއީ ގުޅިގެން ވައްކަން ނުކުރައްވާނެތީއެވެ.\nރައީސް ނަޝީދަށް ތާއިދު ކުރުމަކީ އެމަނިކުފާނަކީ އެމްޑީޕީ ކަމަށް ދެކި އެމަނިކުފާނުގެ ވަށައިގެން އެނބުރުމެއް ނޫނެވެ. އަސްލު އެމްޑީޕީގެ ފިކުރަކީ ފުދުންތެރި ރައްޔިތުމީހާ ބިނާކުރުން ކަމަށްވީތީ އެފިކުރު ތަންފީޒު ކުރުމަށްޓަކާ އެމަނިކުފާނުގެ ބޭނުން ރައްޔިތުންނަށް ޖެހެނީ އެވެ.\nއެމްޑީޕީގެ އިސް ލީޑަރު ޞާލިޙާއި އެމްޑީޕީގެ ރައީސް ނަޝީދު\nކޮންމެއަކަސް މިހާރު ވެރިކަން ކުރައްވަނީ އެމްޑީޕީއަށް ނިސްބަތްވާ އެމްޑީޕީގެ އިސް ލީޑަރުގެ ހައިސިއްޔަތުން ރައީސް އިބުރާހީމް މުޙައްމަދު ޞާލިޙުއެވެ. އެކަމާ ދެބަހެއް ނޫނެވެ. އެންމެންވެސް ބޭނުމީ ދެ ރައީސުންގެ ޚިޔާލު އެއްގޮތްކޮށް އެއްބޭފުޅަކުވެސް އަމިއްލަ އެދުން އިސްނުކުރެއްވުމެވެ.\nޕާޓީ ފުނޑާލުމަކީ ވާދަވެރީން ކުރާންޖެހޭ ކަމެކެވެ. އެއީ ސިޔާސީ ގޮތުން ވާދަވެރީން ކުރިއެރުމަށްޓަކާ ކުރަންޖެހޭ ކަމެކެވެ. އެހެންކަމާއެކު އަމިއްލަ އެދުން އިސްނުކޮށް މަޝްވަރާގެ އުޞޫލުން ދެ ރައީސުން ގުޅިގެން އެއްބޭފުޅަކުވެސް ވާދަވެރީންގެ ދަލުގައި ނުޖެހި ޕާޓީއަށް ޓަކައި ތިއްބެވުން މާ ބޭނުމެވެ. އެހެނަސް އެއްބޭފުޅަކު ވާދަވެރީންގެ ދަލުހައި މެހި ވެރިކަމުގެ ހުވަފެންތައް ބައްލަވަން ފަށްޓަވައިފިނަމަ ޕާޓީ ފުނޑިގެން ދާނެކަން، އެނގިވަޑައި ނުގަތުމަކީ ބޮޑު މައްސަލައެއް ނޫންހެއްޔެވެ؟\nރައީސް ނަޝީދަށް ވުރެ އަދި ރައީސް އިބްރާހީމް މުޙައްމަދު ޞާލިޙަށް ވުރެވެސް އެމްޑީޕީގެ މެންބަރުންނަށް ޕާޓީ މާމުހިންމެވެ. އެހެންކަމުން ރައީސް އިބޫގެ މަޝްވަރާ ހޯއްދަވަން ވާނީ ވާދަވެރީންނާ ގުޅިވަޑައިގެނެއްނޫނެވެ. އެމްޑީޕީގެ ދެ ރައީސުން ގައުމީ މަޖިލީހުގެ މެންބަރުންނާއެކު ބައްދަލުވުން ބާއްވަވައިގެން ޕާޓީއަށް ފައިދާކުރާ ގޮތަކަށް މަޝްވަރާތައް ބައްޓަން ކުރުން ލާޒިމު ވާނެއެވެ.\nއެމްޑީޕީން ކަންކަން ނިންމަން ވާނީ ޕާޓީގެ އަސާސީ ގަވައިދާ އެއްގޮތަށެވެ. ޕާޓީގެ ގައުމީ މަޖިލީހުގެ މެންބަރުންނާއެކު ދެރައީސުން މަޝްވަރާކުރައްވައިގެން ޕާޓީއަށް ގެއްލުންނުވާނެ ގޮތަކަށެވެ.\nއެމްޑީޕީއަކީ ރައީސް ނަޝީދެއްވެސް ނޫނެވެ. އަދި ރައީސް އިބޫއެއްވެސް ނޫނެވެ. އެހެންކަމުން އެދެބޭފުޅުން ވެސް ކަންކުރައްވަން ޖެހޭނީ ޕާޓީގެ މެންބަރުން ރުހޭ ގޮތަށް ކަމުގައި ދަންނަވަމެވެ.\nރައީސް އިބޫ އެއްވެސް މުޑުދާރު ކަމެއް ނުކުރައްވާކަން ރައްޔިތު އެންމެނަށްވެސް އެނގޭނެއެވެ. އެހެނަސް ބައެއް މީހުން ދެކޭ ގޮތުގައި ރައީސް ނަޝީދުގެ ލެގަސީއަށް ރައީސް އިބޫ އިޙުތިރާމް ކުރައްވަން އެބަޖެހެއެވެ. އެއީ ރައީސް އިބޫގެ އަތްޕުޅުގައި ހިއްޕަވައި ރައްޔިތުންނަށް އިބޫ ދެއްކެވީ ރައީސް ނަޝީދު ކަމަށް ވީތީއެވެ. ވާދަވެރީންގެ ބަހަށް ހެއްލިވަޑައިގެން ޕާޓީ ފުނޑިގެން ދާން ނަޝީދު ވެސް އަދި ޕާޓީގެ މެންބަރުން ވެސް ބޭނުން ވެގެން ނުވާނެއެވެ. މަޝްވަރާ އެބައޮތެވެ. ވަގުތުވެސް އެބައޮތެވެ. ދެބޭފުޅުން އެކުވެ އެއްބައި ވާން ޖެހެނީ ޕާޓީއަށްޓަކައެވެ.\nމަންސޫރު އަހުމަދު އޯގަސްޓް 24, 2021 At 6:44 ޕމ\nސަޢީދު ދަންނަވަންތޯއެވެ. ސިޢީދު މެންކަހަލަ ވަރަށް ގިނަމީހުން ރީދޫކުލައަށް ބާރުދިނަސް އެބާރުދެވެނީ ކާކުލައްވާ ކީއްކުރަންކަން އެބެ އެނގެންޖެހެއެވެ. އެހެނީ ތިބުނިހެން3މީހުނަށް ކުރެވޭކަމެއް ވެރިކަމުގެ ބާރުގެ މަސްތުގައި ހުންނަންވެގެން ތިމާއަށް މަރުދޭ 30 މީހުންލައްވާ ކުރުވީމާ ކައްގަލަށް ބާރުބޮޑުވަނީއެވެ. އެއީ ބޮދު ޚިޔާނާތެކެވެ. ތައްޔަތުންގެ މާލިއްޔަތުން ނަހަލާލުގޮތުގައި ނެގުމާއި ބަޔަކަށް ނަހަލާލުގޮތުގައި ކާންދިނުމެވެ.\nދެން އަނެއްކަމަކީ ރީދޫ ވެރީންނަކީ ވެރިކަން ކުރަން ދަންނަ ބަޔަކަސް ނުވުމެވެ. މަގުމަތިން ޖައްސާ ސަރުކާރުތައް ވައްޓާލަން ނުވަތަ ދުއްތުރާކުރަށް މަރުދޭން ވަރަށްބެސްޓްބައެކެވެ. ވީމާ ދެން ކިރިޔާވެސް އޮތް ޙައްލަކީ ތިބުނިހެން ޕާޓީ ސިސްޓަމް ދުއްވާލައި ސީދާ ރައްޔަތުންގެ ޚާދިމުކަން ކޮށްދޭނޭ ވެރިޔަކު ރައްޔަތުންގެ ސީދާ ވޯޓަކުން ހޮވާ މަދު ވަޒީރުން ކޮޅަކާއި މާތްﷲއަށް ބިރުވެތިވާ މަކަރާޙީލަތުން ދެމުނުގޮތަކަށް ދަމައިނުގަންނާނެ ސިވިލް ސާވެންޓުން ކޮޅަކާއިއެކު ދައުލަތް ހިންގަދިނުމެވެ. އެހެނަސް ތިއުޅޭ ވެރީން ނުވަތަ ގެރީންގެ ކަރަޕްޝަންގެ ސަބަބުން ވޯޓުގަނެގެންވެސް ގައުމަށް އެފަދަ ރަނގަޅުގޮތެއް ވިޔަކަ ނުދޭނެއެވެ. ވަރަށް ދެރައެވެ!\nHop hop MDP އޯގަސްޓް 24, 2021 At 7:27 ޕމ\nSo true. I agree.. ❤


Noosveringe bahdhaluvumma haaziru nuvumun Dhagandey qaumee team in vakikohfi | Mihaaru\nދަގަނޑޭ އިއްޔެ ޓީމުގެ ފަރިތަކުރުންތަކުގެ ތެރެއިން ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nނޫސްވެރިންގެ ބައްދަލުވުމަށް ހާޒިރުނުވުމުން ދަގަނޑޭ ގައުމީ ޓީމުން ވަކިކޮށްފި\n26 މާޗް 2018 - 18:30 89 comments\nއޭޝިއަން ކަޕް ކޮލިފައިންގައި މާދަމާރޭ ބޫޓާނާ ދެކޮޅަށް ރާއްޖެ ކުޅޭ މެޗުގެ ކުރިން މިއަދު ބޭއްވި ނޫސްވެރިންގެ ބައްދަލުވުމަށް ކެޕްޓަން އަލީ އަޝްފާގް (ދަގަނޑޭ) ހާޒިނުރުނުވުމުން މާދަމާރޭގެ މެޗުގެ ސްކޮޑުން އޭނާ ވަކިކޮށްފި އެވެ.\nދަގަނޑޭ "މިހާރަ"ށް ވާހަކަދައްކަމުން ބުނީ އޭނާ ޓީމުން ވަކިކޮށްފައިވާކަން ކޯޗު އަންގާފައިވާ ކަމަށާއި އެ ނިންމުމަށް ފުރިހަމައަށް އިހުތިރާމްކުރާ ކަމަށެވެ.\n"މިއަދުގެ ޕްރެސް ކޮންފަރެންސަށް ހާޒިރުނުވުމުން ޓީމުން ވަކިކޮށްފައިވާ ކަމަށް ކޯޗު ވަނީ އަޅުގަނޑަށް އަންގާފައި. އެއީ ކޯޗުގެ ޑިޒިޝަނެއް. އަޅުގަނޑު އެ ނިންމުމަށް އިހުތިރާމްކުރަން،" ދަގަނޑޭ ބުންޏެވެ.\nމިއަދުގެ ނޫސްވެރިންގެ ބައްދަލުވުމުގައި ކޯޗު ބުނީ ދަގަނޑޭގެ "ވިސްނުމުގެ" މައްސަލައެއް އުޅޭ ކަމަށާއި އޭނާ މާދަމާ ކުޅޭނެތޯ ޖެހެނީ ބަލަން ކަމަށެވެ. އަދި އޭނާ ވަނީ ގައުމަށްޓަކައި ސަތޭކަ ޕަސެންޓް ނުދޭ ކުޅުންތެރިންނަށް ފުރުސަތު ނުދޭނެ ކަމަށް ބުނެ ކުޅުންތެރިންނަށް ވަރުގަދަ އިންޒާރުތަކެއް ވެސް ދީފަ އެވެ.\nދަގަނޑޭ އަކީ މީޑިއާއާ އެހާ ރަށްޓެހި ކުޅުންތެރިޔެއް ނޫނެވެ. އޭނާގެ 17 އަހަރުވީ ފުޓްބޯޅަ ކެރިއަރުގައި މިހާތަނަށް ނޫސްވެރިންގެ ބައްދަލުވުންތަކުގައި ބައިވެރިވެފައިވަނީ ދެ ތިން ފަހަރަކު އެވެ. މިއަދު އޭނާގެ ބަދަލުގައި ބައިވެރިވީ ވައިސް ކެޕްޓަން އަސްހަދު އަލީ (އަޑުބަރޭ) އެވެ. މީގެ ކުރިން ވެސް ކެޕްޓަންގެ ބަދަލުގައި އެހެން ކުޅުންތެރިން ނޫސްވެރިންގެ ބައްދަލުވުންތަކުގައި ބައިވެރިކުރެ އެވެ. ދުނިޔޭގެ އެހެން ގައުމުތަކުގައި ވެސް ނޫސްވެރިންގެ ބައްދަލުވުންތަކަށް ކޯޗުން އެކި ފަހަރު ގެންދަނީ އެކި ކުޅުންތެރިންނެވެ. ބޭނުމަކީ ވީހާ ވެސް ގިނަ ކުޅުންތެރިން ޕްރޮމޯޓްކޮށް، އެ ކުޅުންތެރިންގެ އަޑު ސަޕޯޓަރުންނަށް އިއްވައިދިނުމެވެ.\nދަގަނޑޭ ޓީމުން ވަކިކުރިއިރު ހުކުރު ދުވަހު ސިންގަޕޫރާ ދެކޮޅަށް ކުޅުނު އެކުވެރިކަމުގެ މެޗުގައި އޭނާ އަނިޔާގެ ސަބަބުން ނުކުޅެ އެވެ. އޭނާގެ އަނިޔާ ސީރިއަސް ނޫން ކަމަށާއި އޭނާ ލައްވާ ނުކުޅުވީ އަނިޔާ އިތުރަށް ގޯސްވެދާނެތީ ސަލާމަތަށް ކަމަށް ކޯޗު ވަނީ ބުނެފަ އެވެ. އަދި ޓީމު އެނބުރި އައިސް މާލޭގައި ކުރި ފުރަތަމަ ޕްރެކްޓިހުގައި ރޭ އޭނާ ބައިވެރިވި އެވެ. އެކަމަކު މިއަދު އޭނާ ބުނީ ދަގަނޑޭ ކުޅޭނެތޯ ނުވަތަ ނޫންތޯ ޖެހޭނީ ބަލަން ކަމަށެވެ.\n"ފުރަތަމަ ކަމަކަށް އަހަރެމެން ބަލަން ޖެހޭނީ ކޮން ބަޔަކަށްތޯ ކުޅޭވޭނީ. އެއީ ކުރިއަށް އޮތް ވަގުތުތަކުގައި އަހަރެމެން ކުރަން ޖެހޭ މަޝްވަރާއެއް. އަހަރެން ކުރިން ބުނިހެން ބައެއް ކުޅުންތެރިންގެ ވިސްނުމުގެ މައްސަލައެއް އުޅޭ. އަހަރެމެން އެކަމާ ވާހަކަދައްކަން ޖެހޭ،" ކޯޗު ބުންޏެވެ.\nއޭނާ ބުނީ ކުރިމަގުގައި ބޭނުންވަނީ 100 ޕަސެންޓް ދީގެން ގައުމަށް ކުޅޭ ކުޅުންތެރިން ކަމަށާއި އެއްވެސް ކުޅުންތެރިޔަކު 50 ޕަސެންޓް ދީގެން ކުޅޭ ކުޅުމެއް ބަލައިނުގަންނާނެ ކަމަށެވެ.\n"އަހަރެންގެ ނަޒަރުގައި ކުޅުންތެރިޔަކަށް އައިސް ބުނެވެން ޖެހޭނެ އަހަރެން ގައުމަށް 100 ޕަސެންޓް ދެމޭ. ފަންސާސް ޕަސެންޓް ވެއްޖެއްޔާ އަހަރެން ޒުވާން ކުޅުންތެރިޔެއް ނަގާނީ،" ކޯޗު ބުންޏެވެ.\nސެގާޓް ބުނީ ކްލަބުގައި ކުޅެނީ އަމިއްލަ ނަފްސަށް ނުވަތަ މަދު ބަޔަކަށްޓަކައި ކަމަށާއި އެކަމަކު ގައުމީ ޓީމުގައި ކުޅެނީ ގައުމުގެ އެންމެންނަށް ކަމަށެވެ. އަދި ގައުމަށް 100 ޕަސެންޓް ދިން މަންޒަރު މެޗަށް ފަހު ކުޅުންތެރިންގެ މޫނުމަތިން ފެންނަން ޖެހޭނެ ކަމަށާއި ކުރިއަށް އޮތް ސާފް ޗެމްޕިއަންޝިޕާ ހަމަޔަށް ދާއިރު އޭނާ ބޭނުންވާ ހަމައެކަނި ކަމަކީ އެއީ ކަމަށް ބުންޏެވެ.\n"ފަހަރެއްގައި ކުޅުންތެރިޔަކު މިގޮތް ބޭނުން ނުވެދާނެ. އެ ހިސާބުން އަހަންނަށް ވަރަށް ފަސޭހައިން އެކަން ނަގައިގަނެވޭނެ އަދި އެކަމާ އަހަރެން މާބޮޑު މަޝްވަރާތަކެއް ނުކުރާނަން. ކޮންމެ ކުޅުންތެރިޔަކު ޖެހޭނެ 100 ޕަސެންޓް ދޭން، ފަލަސްތީނާއި އޮމާނާ ދެކޮޅަށް ކުޅުނު މެޗުގައި ދިން ހެން 50 ޕަސެންޓަކުން ދެނެއް ނުފުދޭނެ،" ކޯޗު ބުންޏެވެ.\n- ދަގަނޑޭގެ އެހީތެރިކަން ހޯދަން ތައްޔާރުގައި ހުރި ކޯޗު\nގައުމީ ޓީމަށް 2004 ވަނަ އަހަރު ކުޅެން ފަށައި މިއަދާ ހަމަޔަށް ވެސް އަބަދުވެސް ގައުމީ ޓީމުގެ ޖާގަ ޔަގީންކޮށްފައިވާ ދަގަނޑޭ އަކީ ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އެވެ. އެކަމަކު މިދިޔަ ދެ އަހަރެއްހާ ދުވަހުގެ ތެރޭގައި އަނިޔާގެ ސަބަބުން އޭނާ ގިނަ ދުވަހު ހުރީ ޓީމާ ދުރުގަ އެވެ. އާ ކޯޗު ސެގާޓް ވަނީ ދިވެހި ފުޓްބޯޅައިގެ އާ ޖީލުގެ ކުޅުންތެރިން އުފައްދަން ކުރާ މަސައްކަތުގައި ދަގަނޑޭ ލީޑަރަކަށް ހަދަން ބޭނުންވާ ކަމަށާއި ކުރިއަށް އޮތް ސާފް ޗެމްޕިއަންޝިޕުގައި އޭނާގެ އެހީތެރިކަން ލިބޭނެ ކަމަށް ބުނެފަ އެވެ.\n"އޭނާ މާޒީގައި ދިވެހި ފުޓްބޯޅައަށް ކޮށްދީފައިވާ ހިދުމަތްތަކަށް އަހަރެން އޭނާ އަށް އިހުތިރާމްކުރަން. އަހަރެން އުއްމީދުކުރަން ކުރިމަގުގައި ވެސް އެ ހިދުމަތްކޮށްދޭނެ ކަމަށް،" ސެގާޓް ބުނެފައިވެ އެވެ.\nރާއްޖޭން 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރިއިރު މޮޅު ކުޅުމެއް ދެއްކި ދަގަނޑޭ އަކީ ގައުމީ ޓީމުގެ އެންމެ ހިދުމަތްތެރި އަދި އެންމެ ގިނަ ދުވަހު ކެޕްޓަންކަން ކުރި ކުޅުންތެރިޔާ އެވެ. ހާއްސަކޮށް 2008 ގެ ސާފް ޗެމްޕިއަންޝިޕުގެ ސެމީ ފައިނަލް މެޗުގައި ސްރީ ލަންކާއާ ދެކޮޅަށް ކުރި މަސައްކަތް އަދި ފައިނަލުގައި މޫނުމައްޗަށް ލިބުނު ބޮޑު ހާނިއްކައާ އެކު ވެސް ކުރި ހިތްވަރު ގިނަ ބަޔަކު ފާހަގަކުރެ އެވެ.\nބައިނަލްއަގްވާމީ ފުޓްބޯޅައިގައި ރާއްޖެ އަށް އެތަކެއް ރީތި ނަންތަކެއް ހޯދައިދީފައިވާ ދަގަނޑޭ މި ވަގުތު ހުރީ ވެސް ރަނގަޅު ފޯމެއްގަ އެވެ. އެގޮތުން މި ސީޒަނުގައި ނިއު ރޭޑިއަންޓުގައި ރަނގަޅު ކުޅުމެއް ދައްކަމުން އަންނައިރު އޭނާ ވަނީ އޭއެފްސީ ކަޕުގައި އިންޑިއާގެ އައިޒޯލް އެފްސީ އަތުން 3-1 އިން ނިއު މޮޅުވި މެޗުގައި ހެޓްރިކެއް ހަދައިފަ އެވެ.


3 ސެޕްޓެމްބަރ 2017\n(31 އޯގަސްޓް 2017 އާ ގުޅޭ)\nއެތައް ވާހަކަތަކަކަށް ފަހު މި ބޮޑު ކަންތައް ސިއްރުކުރީ އެވެ. އެ ހަށިގަނޑު ވަޅުލުމަށް ފަހު އެ ކަންތައް ނެތިދިޔަ މައްޔިތެއް ފަދައިން އޮއްބާލީއެވެ. އެއްވެސް ކުއްޖަކަށް ވެސް ބެލެނިވެރިއަކަށް ވެސް އެރަށުގައި އެފަދަ ކަމެއް ހިނގި ކަމެއް ނޭނގެއެވެ. އެފަދަ ޖަރީމާއެއް ހިނގައި ދިޔަ ޚަބަރު ނޫސްތަކަކަށް ވެސް ނޭރިއެވެ. އެކަން އެނގެނީ ހަތަރު މަސައްކަތު މީހުންނަށާއި ފުލުހުންގެ ޓީމުގެ މެންބަރުންނަށެވެ. ހަތަރު ސްޕަވައިޒަރުންނަށާއި ހެޑްމާސްޓަރަށާއި ޕްރިންސިލަށެވެ.\nމީހަކު މަރުވެފައި އޮތްކަން ނަފީސަށް އެނގުން\nނިދާ ހެދުމާއެކު ނަފީސް އޮތީ ވާހަކަ ފޮތެއް ހިފައިގެން އެނދުމަތީ ގައެވެ.\n"ދެން ކޮން ވާހަކައެއް މި ގަޑީގައި ތި ކިޔަނީ. ތިޔަށްވުރެ ރީތި ވާހަކަ މަ ވެސް ކިޔައިދީފާނަން" އެނދުގައި ނިދަން އޮތް ށާށީ ބުންޏެވެ.\n"އެނގޭ ތި ކަން. އެކަމަކު މި ވާހަކައިގައި މި އުޅެނީ މީހަކު މަރާލަން. މިކަމެއް ނުވާނެތާ؟" ނަފީސް ދެއްކި ވާހަކައިން ށާށީ ޖާގަ ހޯދިއެވެ.\n"އެބަ އޮތޭ ވަރަށް ސިއްރު ވާހަކައެއް. ނަމަނަމަ މީހެއްގެ ގާތު ނުބުނާތި. އެއީ ވަރަށް ބޮޑު ސިއްރެއް. މި ކަން އޮތީ އަހަރެމެންނަށް ވެސް ސިއްރުކޮށްފައި. މުޅި ރާއްޖެއަށް ވެސް ސިއްރުވެފައި" ށާށީ ދައްކަން އުޅުނު ވާހަކަ މެދުކަނޑާލުމަށް ފަހު ނަފީސް ބުންޏެވެ.\n"ދެން ހެވޭ. ތީ ތަންކޮޅެއް ބޮޑުވަރު. ތިވަރު ނުކުރިޔަސް އަހަރެން މިފޮތް ބާއްވާފާނަމޭ"\n"ނޫން ހަމަ ސީރިޔަސްކޮށް. ހުވާ ކުރޭ މީހެއްގެ ގާތުގައި ނުބުނަން. އަހަރެން ނަފީސަށް އިތުބާރު ކުރަން. އެހެންވީމާ މި ވާހަކަ މިބުނަނީ" ށާށީގެ އެދުމަށް ނަފީސް ބޯޖަހާލިއެވެ.\n"އެނގޭތަ އެއްކަލަ ދުވަހު ދަތުރު ގެންގޮސް އަހަރެމެން މާ އަވަހަށް ގެނައީ ކީއްވެގެންކަން؟" ށާށީ ސުވާލު ކުރިއެވެ.\n"ނޭނގެ. ކިހިނެއްވެގެނޯ؟" އޮޅުންފިލުވުމުގެ ރާގުގައި ނަފީސް ކުރީ ސުވާލެކެވެ.\n"ނަމަ ނަމަ އެހެން ކުއްޖެއްގެ ގާތުގައި ނުބުނާތި. އޭރުން ވަރަށް މައްސަލަ ބޮޑުވާނެ" ޖަވާބު ދިނުމުގެ ބަދަލުގައި ކުރިން ބުނި ވާހަކަ ށާށީ ހަނދާން ކޮށްދިނެވެ.\n"ޔަގީން ނުބުނާނަމޭ" ނަފީސް ޔަގީންކަން ދިނެވެ.\n"އެއީ މީހަކު މަރުވެފައި އޮއްވާ ފެނުނީ. " ށާށީ ވާހަކައިން ނަފީސަށް ލިބުނީ ހައިރާންކަމެވެ.\n"ހަމަ ތެދެއް؟ ދެން ކިހިނެކޯ ވީ؟" ނަފީސް ބޭނުންވީ އިތުރަށް އޮޅުން ފިލުވާށެވެ.\n"މަރުވީ ކާކޯ؟ ށާށީގެ ޖަވާބާއެކު އިތުރު ސުވާލެއް ނަފީސް އުފެއްދިއެވެ.\n"ތިއެއް ނޭނގޭ. އެމީހަކީ ކާކުކަމެއް ފުލުހުންނަކަށް ވެސް ނުހޯދުނު" ށާށީ ޖަވާބު ދިނެވެ.\n"ކިހިނެއް ށާށީއަށް ތިކަން އެނގުނީ" ހައިރާންވެ ހުރެ އަނެއްކާ ވެސް ނަފީސަށް އަހައި ލެވުނެވެ.\n"ތި ސުވާލު ނުކުރޭ. މި ކަން އެއްވެސް ކުއްޖަކަށް ނޭނގޭނެ. އަދި ނުވެސް ބުނާތީ. ބުނެފިނަމަ ކުދިން ބިރުވެސް ގަންނާނެ. އެހެންވެ ޕްރިންސިޕަލްމެން ވެސް އެ ތިއްބެވީ މިކަން ސިއްރުކުރައްވައިގެން." ށާށީ ބުންޏެވެ.\n"އެކަމަކު ދެން ބުނެބަލަ. ކިހިނެއްހޭ ށާށީއަށް އެނގުނީ؟ ކީއްވެތަ ނުބުނަން ތިއުޅެނީ؟ ތިހެން ހަދަންޏާ އަހަރެން ގޮސް ކުދިން ގާތުގައި ކިޔާނަން ށާށީ މިހެން މިހެން ބުންޏޭ" ނަފީސް ބޭނުންވީ ށާށީ ހަދާގޮތް ބަލާށެވެ. ނަފީސްގެ ވާހަކައިން ށާށީ ތެޅިގަތެވެ.\n"ނަމަނަމަ އެއްވެސް ކުއްޖެއްގެ ގާތުގައި މި ވާހަކަ ނުބުނާތި. އޭރުން ކިހިނެއްވާނީ؟"\n"ވާނެ ގޮތް ނޭނގޭތީއޭ މި ސުވާލު މި ކުރަނީ؟ ކީއްވެތަ އަބަދު ކަންކަން ސިއްރު ކުރަން ތިއުޅެނީ؟ ކަންކަން އެނގޭއިރު އެކަން ހާމަނުކުރަން ތިއުޅެނީ؟" ނަފީސްގެ ވާހަކައިން ށާށީގެ ދެ ލޯ ބޮޑުކޮށްލިއެވެ. ދެން އިވުނީ އަޑުފަށްގަނޑެކެވެ. އަޑުއިވުނީ މަތިން ކަމެއް ފަރާތަކުން ކަމެއް ނޭނގުނެވެ. ނަފީސް ވެއްޓުނީ އެނދުމައްޗަށެވެ.\nނަފީސް ހޭވެރިކަން ވީއިރު ށާށީ އިނީ ނަފީސްގެ ގާތުގައި ނަފީސްގެ އެނދުގައެވެ. ނަފީސްގެ ނިއްކުރީގައި ތެތް ތުވާއްޔެއް އަޅާފައި އޮތެވެ. ށާށީ ފެނުމާއެކު ނަފީސް ރޯންފެށިއެވެ.\n"ކިހިނެއްތަ ވެގެން މި އުޅެނީ؟" ނަފީސް ސުވާލު ކުރިއެވެ.\n"އަހަރެން ބުނީމެއްނު އެ ސުވާލުނުކުރާށޭ. އެހެންވެ އަހަރެން އޭރު ވެސް ބުނީ ކަންކަން ސިއްރު ކުރަނީ ކީއްވެގެންތޯ ނާހާށޭ؟ އަހަރެންގެ ހުރިހާ ވާހަކައެއް ނަފީސަށް ކިޔައިދީފިނަމަ ނަފީސަށް ވާނީ ކިހިނެއް؟ މިހާރު ވެސް ތީ ވާވަރު. އަޑެއް އިވޭއިރަށް ހޭނެތިގެން އެބަ ވެއްޓޭ" ށާށީ ބުންޏެވެ.\n"އެ އަޑު އިވުނީ ހާދަ ބާރަކަށޭ. ށާށީ ވެސް ބިރުގަންނާނެ" ނަފީސް ބުންޏެވެ.\n"ނޫން އަހަރެން ބިރެއް ނުގަނޭ. އަހަރެންނަށް އެނގޭ އެ އަޑު އިވުނީ ކިހިނެއް ވީމާކަން. އެއަޑު އިވޭނެކަން. އެހެންވީމާ ކީއްވެ އަހަރެން ބިރުގަންނަންވީ؟" ށާށީގެ ވާހައިން ނަފީސް އުފެއްދީ ސުވާލެކެވެ.\n"ތިޔަ ބުނީ އަޑުއިވުނީ ކީއްވެކަން ށާށީއަށް އެނގެޔޭ؟"\n"ކީއްވެ ނޭނގެންވީ. ހުރިހާ ކަމެއްވެސް އަހަރެންނަށް އެނގޭ. އަހަރެންނަކީ ނަފީސް ހީކުރާކަހަލަ ކުއްޖެއް ނޫން. ނަފީސަށް ނުފެންނަ އަދި ނަފީސަށް ނޭނގޭ އެތައް ކަމެއް އަހަރެން ކިޔާދީފާނަން" ށާށީ ބުންޏެވެ. އެ ވާހަކަތަކުން ނަފީސަށް އިތުރު ހައިރާންކަމެއް ލިބެމުން ދިޔައެވެ. އެއީ ތެދުކަން ގަބޫލުކުރެވުނެވެ. އޭނާގެ ކިބައިގައި އާދަޔާ ޚިލާފު ހުނަރުތަކެއް ހުރިކަން ނަފީސް ގަބޫލުކުރެއެވެ. އެ ކަންކަމާ މެދު ކުރެވޭ ސުވާލުތަކާއި އެ ސުވާލުތަކަށް ދީފައިވާ ޖަވާބުތަކުން ށާށީގެ މޮޅުކަން އެންމެ ރަނގަޅަށް އެނގޭނެ ފަރާތަކީ ވެސް ނަފީސެވެ.\nނަފީސް ދިވެސްއަކުރު ދަސްކުރާހިތްވުން\nބައެއް ދަރިވަރުން އެންމެ ކިޔަވާހިތްވާ އެއް މާއްދާއަކީ ސޯޝަލް ސްޓަޑީޒްއެވެ. ފީލްޓްރިޕްތަކަށް ދެވޭތީއެވެ. ބައެއް ގަޑިތައް ކުލާހުން ބޭރުގައި ނެގޭތީއެވެ. އަދި ލިބޭ ނަތީޖާ ވެސް ރަނގަޅުވީ މައެވެ.\nނަފީސް އިނީ ކިޔަވާ ކޮޓަރީގައެވެ. އެކަނިމާ އެކަންޏެވެ. މާގިނައިރެއްނުވެ ށާށީ އައިސް އެ ކޮޓަރިއަށް ވަދެއްޖެއެވެ.\n"ކޯންޗެއް ތި ކިޔަވަނީ" ށާށީ ސުވާލުކުރީ އޭނާ ކިޔަވާ ހިތް ނެތުމުންކަން ނަފީސަށް އެނގުނެވެ.\n"އަހަރެން ވެސް މިގަޑީގައި ކިޔަވާ ހިތެއްނެތް. އެކަމަކު އަންނަ ހަފުތާގައި ސޯޝަލް ޓެސްޓެއް ނަގާ ވާހަކަ ބުންޏެއްނު. އެހެންވީމާ ފޮތް ބަލައިލަނީ" ނަފީސް ޖަވާބުދިނީ ހުޅުވައިގެން އިން ސޯޝަލް ބޮޑުފޮތް ލައްޕާލަމުންނެވެ.\n"މި ފަހަރު މި ކިޔަވާ ޔުނިޓަކީ އަހަރެން ވަރަށް ފޫހިވާ ޔުނިޓެއް" ށާށީ ޚިޔާލު ފާޅުކުރިއެވެ.\n"އަހަރެން ވެސް. އިކޮނޮމިކް އެކްޓިވިޓީ އިން މޯލްޑިވްސް އެއީ ދެން ކޯއްޗެއް. އަހަރެން އެންމެ ހައިރާންވަނީ އެއްވެސް ތަރުތީބެއްނެތި ކިޔަވައި ދޭތީ. އެންމެ ފުރަތަމަ އޮތް ޔުނިޓް އެފެށީ އިއްޔެ. މޯލްޑިވްސް އެންޑް ސައުތު އޭޝިއާގެ ވާހަކަތައް ނޭނގި ކިހިނެއް އެހެން ވާހަކަތައް ދަސްކުރާނީ" ކިޔަވައިދޭ ގޮތާ މެދު ނަފީސް ދެކޭގޮތް އޭނާ ހާމަކުރިއެވެ.


މައިންބަފައިންނާއި މެދުގައި އަދަބާއި ޚިލާފު ކަމެއް ކުރެވިފައިވާނަމަ ހަދާނީ ކިިހިނެތްތޯ؟ | Adam Shameem\nސެކްޝަން | މަޝްވަރާ\nއަޅުގަނޑުގެ ބައްޕަޔަކި ދީނައް ހުރުމަތްތެރި ނުވާ އަދި މަންމަޔާ ދޭތެރެ އިހާނެތި ބޭ އަދަބީ ވާހަކަތަކެހް ދައްކައިފާ މީހެކެވެ. އަޅުގަނޑަށް ވަނީ ނަސޭހަތުގެ ގޮތުން ބައްޕަޔާ ދިމާލައް ބުނަން ނުޖެހޭ ކަހަލަ ބަސްތަކެއް ބުނެވިފައެވެ. ވީމާ އަޅުގަނޑު މިކަމުގަ ދެން ކަންތައް ކުރަންވީ ގޮތަކީ ކޮބައިތޯއެވެ.؟\nޝައްކެއްނެތް ގޮތުގައި މައިންބަފައިން ކުރެ މީހަކު ނުބައި ކޮށް ކަމެއް ކުރި ކަމުގައި ވީ ނަމަވެސް ދަރިންގެ ބޮލުގައި އެޅިފައިވާ އެމީހުންގެ ހައްގުތަކަށް ރައްކާތެރި ވުމަކީ ކޮންމެ ދަރިއެއްގެ މައްޗަށް އޮއިތް ވާޖިބެކެވެ. އެއީ މާތް ﷲ އަށްޓަކައި އަޅުގަނޑުމެން ކޮންމެ މީހަކުވެސް އަދާކުރަން ޖެހޭ ހައްގެކެވެ. އެގޮތުން މައިން ބަފައިންނަށް ލޯތްބާއި އިޙްތިރާމު ކުރުމާއި ހެޔޮ ފޯރު ކޮށްދިނުމާއި އެމީހުނަށް ޓަކައި ހެޔޮ ދުޢާ ކުރުމާއި އެމީހުން މުސްކުޅިވެ، ގައިބާރު ދެރަވާ ދުވަހުގައި އެމީހުން ބެލުން ފަދަ އެއްމެހައި ކަމެއް ކުރަން ޖެހެއެވެ.\nދީނާއި މެދުގައި ރައްކާތެރި ނުވާ ނަމަވެސް ނަޞޭހަތްތެރިވުމާއި ދުނިޔެވީ މުސްލިމެއް ކަމުގައި ވާހައި ހިނދެއްގައި އިސްލާމެއްގެ ހައްގާއި މައިންބަފައިންގެ ހައްގު އަދާކުރަން ޖެހެއެވެ. ދީނުގެ ޢަދާވާތްތެރި އެއްކަމުގައި ކާފަރެއްކަމުގައި ވީ ނަމަވެސް މައިންބަފައިންގެ ހައްގު އަދާކުރުމަށް މާތް ﷲ ވަނީ އަމުރު ކުރައްވާފައެވެ.\nވީމާ، ބައްޕަ އާއި ދިމާއަށް އެދެވިގެން ނުވާ އެއްޗެއް ބުނެވި، އަދަބާއި ޚިލާފަށް މުޢާމަލާތެއް ކުރެވިފައިވާނަމަ ޝައްކެއްނެތް ގޮތުގައި އެއީ ބޮޑު ފާފައެކެވެ. ނުރައްކާތެރި ކަމެކެވެ. ތިބާގެ މައްޗަށް ވަނީ ތެދުވެރި ތައުބާއަކުން ތައުބާ ވުމެވެ. އެގޮތުން ބައްޕަގެ ކިބައިން އެއްކަމަށް މާފަށް އެދެން ޖެހޭނެއެވެ. އަދި އެފަދަ ކަމެއް އަލުން ނުކުރުމަށް ޢަޒްމު ކޮށް، ފާފަ ފުއްސެވުން އެދި ދެންނެވުމުން މާތް ﷲ ފާފަ ފުއްސަވާނެއެވެ. އެކަލާނގެއީ ތައުބާ ޤަބޫލު ކުރައްވާ، ތައުބާ ވާ އަޅުން ދެކެ ލޯބިވެ ވޮޑިގަންނަވާ ރަސްކަލާނގެއެވެ. އަދި ބައްޕަގެ އިސްލާހަށްޓަކައި މަސައްކަތް ކުރުމާއި ހެޔޮ ދުޢާ ކުރުމަކީ މައިންބަފައިންނަށް ހެޔޮކޮށް ހިތުމުގެ ތެރެއިން ވާ ކަމެކެވެ.


Pato enburi AC Milan ah badhaluvanee?\nކުޅިވަރު - އެލެގްޒެންޑްރާ ޕަޓޯ\nޕަޓޯ އެނބުރި އޭސީ މިލާނަށް ބަދަލުވަނީ؟\nޕަޓޯ ހޯދުމަށް އޭސީ މިލާނުން އަންނަނީ މަސައްކަތް ކުރަމުން\nކ. މާލެ 12 ނޮވެންބަރު 2018 | ހޯމަ 19:32 1,859\nޓިއަންޖިން ގުއަންޖިއަން އަށް ކުޅެމުން އަންނަ އެލެގްޒެންޑްރާ ޕަޓޯ -\nޗައިނީޒް ސުޕަ ލީގުގެ ޓިއަންޖިން ގުއަންޖިއަން އަށް ކުޅެމުން އަންނަ ބްރެޒިލްގެ އެލެގްޒެންޑްރާ ޕަޓޯ އެނބުރި އޭސީ މިލާނަށް ބަދަލުވާން އުޅޭ ކަމަށް ރިޕޯޓްތައް ބުނެފިއެވެ.\nއިޓަލީގެ ނޫސްތަކުން ބުނީ ޕަޓޯ އޭސީ މިލާނަށް ބަދަލުވާން ބޭނުންވާ ކަމަށާއި، އެގޮތުން އޭނާ ހޯދުމަށް އޭސީ މިލާނުން މަސައްކަތް ފަށާފައިވާ ކަމަށެވެ.\nރިޕޯޓްތައް ބުނާގޮތުން އޭސީ މިލާނުން އަންނަނީ ކުރިޔަށް އޮތް ސީޒަނުގައި އެޓީމު ވަރުގަދަ ކުރުމަށް ދުރާލައި ޕްލޭންތައް ހަދަމުންނެވެ. އެގޮތުން ކުރިޔަށް އޮތް ޖެނުއަރީ ޓްރާންސްފާގައި ވެސް ވަރުގަދަ ބައެއް ކުޅުންތެރިން އެޓީމުން ގެންނާނެ ކަމަށް ބެލެވެއެވެ.\nއިޓަލީގެ ކުރީގެ ކުޅުންތެރިޔާ ފަބިއޯ ކަނަވާރޯގެ އިރުޝާދުގެ ދަށުން ޕަޓޯ ޓިއަންޖިން ގުއަންޖިއަން އަށް ކުޅެމުން އަންނައިރު، އޭނާ އެ ކްލަބަށް ބަދަލުވީ 2017 ވަނަ އަހަރުގެ ސީޒަނުގައި 15.5 މިލިއަން ޕައުންޑަށެވެ.\nޕަޓޯ އޭނާގެ ކެރިޔަރު ފެށީ 2006 ވަނަ އަހަރު އިންޓަ މިލާނުންނެވެ. އެގޮތުން އޭނާ ވަނީ އެޓީމަށް ކުޅުނު 27 މެޗުގައި 12 ލަނޑު ކާމިޔާބުކޮށް، އެޓީމާއެކު ފީފާ ކްލަބް ވޯލްޑް ކަޕް އެއް ފަހަރު ކާމިޔާބުކޮށްފައެވެ.\nއިންޓަ މިލާން ދޫކޮށްލުމަށްފަހު ޕަޓޯ އޭސީ މިލާނަށް ބަދަލުވީ 2007 ވަނަ އަހަރުގެ ސީޒަނުގައެވެ. އެގޮތުން އޭނާ ވަނީ އެޓީމަށް ކުޅުނު 150 މެޗުގައި 63 ލަނޑު ކާމިޔާބުކޮށް، އިޓާލިއަން ލީގު އެއްފަހަރު ކާމިޔާބުކޮށްފައެވެ.\nބްރެޒިލްގެ ގައުމީ ޓީމަށް ކުޅުނު 27 މެޗުގައި 10 ލަނޑު ކާމިޔާބުކޮށްފައިވާ ޕަޓޯ ވަނީ ބްރެޒިލްގެ ޒުވާން ޓީމުތަކާއެކު ގިނަ ކާމިޔާބީތަކެއް ހޯދާފައެވެ.


George Floydge dharifulhuge kiyevumuge haradhu Kanye West ge faraathun | Mihaaru\nޖޯޖް ފްލޮއިޑްގެ ދަރިފުޅުގެ ކިޔެވުމުގެ ހަރަދު ކަންޔޭގެ ފަރާތުން\nޖޯޖް ފްލޮއިޑްގެ ދަރިފުޅު އާއިލާގެ މީހަކާ އެކު.\nކިމް ކާޑޭޝަންގެ ފިރިމީހާ ކަމަށްވާ ކަންޔޭގެ ފަރާތުން އޭނާ ތަރުޖަމާނު ބުނި ގޮތުގައި ފްލޮއިޑް، 42، ގެ އަންހެން ދަރިފުޅު ޖިއާނާ ފްލޮއިޑް، 6، ގެ ކިޔެވުމަށް ހުރިހާ ހަރަދެއް ބިލިއަނަރު ކަންޔޭގެ ފަރާތުން ހަމަޖައްސައިދޭނެ އެވެ.\nއެންމެ ބޮޑު އާމްދަނީއެއް ހޯދި މިއުޒިކް ފަންނާނުންނާ އެކު ފޯބްސް އެންމެ ފަހުން އާންމުކުރި ލިސްޓްގައިވާ ގޮތުން ކަންޔޭ، 46، އަކީ ފާއިތުވި އެއް އަހަރު އެންމެ ބޮޑު އާމްދީއެއް ލިބުނު ފަންނާނެވެ. އަދި އޭނާ އަކީ ފާއިތުވި އެއް އަހަރު ދެވަނަ އަށް އެންމެ ބޮޑު އާމްދަނީއެއް ލިބުނު ސެލެބްރިޓީ އެވެ. އެއީ 170 މިލިއަން ޑޮލަރާ އެކީގަ އެވެ.\nވެސްޓްގެ މިލްކިއްޔާތު 1.3 ބިލިއަން ޑޮލަރަށް އަރަ އެވެ.\nފްލޮއިޑްގެ ދަރިފުޅުގެ ކިޔެވުމުގެ ހަރަދާ އެކު، މި އަހަރުގެ ފެބްރުއަރީ މަހުގެ ތެރޭގައި އެމެރިކާގައި ދޮން ނަސްލުގެ ދެ މީހަކުވެގެން މަރައިލި ކަޅު ނަސްލުގެ އަހުމޯދު އާބެރީ، 25، އާއި ފުލުހުންތަކެއް މިދިޔަ މާޗް މަހުގެ ތެރޭގައި ބަޑިން ހަމަލާދީ މަރައިލި ކަޅު ނަސްލުގެ އަންހެނެއް ކަމަށްވާ ބެރޯނާ ޓޭލާ، 26، އާއިލާ އަށް އެހީވާން ކަންޔޭ ވަނީ ދެ މިލިއަން ޑޮލަރު ހޭދަކުރަން ނިންމައިފަ އެވެ.\nހައްޔަރުކުރަން އުޅުމުގެ ތެރޭގައި ފުލުހަކު ފްލޮއިޑްގެ ކަރަށް ފައިން އަރައި، އޭނާ ނޭވާ ހާސްކޮށްލައިގެން މިދިޔަ މަހުގެ 25 ވަނަ ދުވަހު މަރައިލި ހާދިސާއާ ގުޅިގެން އެމެރިކާގައި ވަނީ ބޮޑެތި ހަމަނުޖެހުންތަކެއް އުފެދިފަ އެވެ.\nމިއާ އެކު އޭނާ މަރައިލުމުގައި ބައިވެރިވި ހަތަރު ފުލުހުންގެ މައްޗަށް ވަނީ މީހަކު މެރުމުގެ ދައުވާ ވެސް އުފުލައިފަ އެވެ.\nKanye West akee mihaaru billionire eh\nތައުލީމް ޗެރިޓީ އެމެރިކާ ޖޯޖް ފްލޮއިޑް\n1 ކޮމެންޓް, 48 ރިއެކްޝަންސް\nކަންޔޭ އަށް ހެޔޮރަހުމަތްލައްވާށި އާމީން،


SunOnline: Dharumavantha Hospital rahunukoh ithuru 1.5 billion rufiyaa sarukaarun hoadhaifi\nދަރުމަވަންތަ އިމާރާތް ރަހުނުކޮށް އިތުރު 1.5 ބިލިއަން ރުފިޔާ ސަރުކާރުން ހޯދައިފި\nމެއި 14، 2020: ދަރުމަވަންތަ ހޮސްޕިޓަލް -- ސަން ފޮޓޯ/ ފަޔާޒު މޫސާ\nދަރުމަވަންތަ ހޮސްޕިޓަލްގެ 25 ބުރީގެ އިމާރާތް ރަހުނުކޮށް ބައިނަލްއަގުވާމީ މާލީ ބާޒާރުގައި ވިއްކި ސުކޫކުން އިތުރު 100 މިލިއަން ޑޮލަރު (1.5 ބިލިއަން ރުފިޔާ) ދިވެހި ސަރުކާރުން ހޯދައިފި އެވެ.\nދަރުމަވަންތަ އިމާރާތް ރަހުނުކޮށް ވިއްކި ސުކޫކުން މީގެ ކުރިން ވަނީ 200 މިލިއަން ޑޮލަރު (3.1 ބިލިއަން ރުފިޔާ) ދިވެހި ސަރުކާރުން ހޯދައިފަ އެވެ.\nރޮއިޓާޒް ނިއުސް އެޖެންސީއިން ހާމަކުރި ގޮތުގައި ދިވެހި ސަރުކާރުން މިފަހަރު ވިއްކި 100 މިލިއަން ޑޮލަރުގެ ސުކޫކުވެސް ވިއްކާފައި ވަނީ ފަސް އަހަރު ދުވަހުން އަނބުރާ ފައިސާ ދައްކަން ގޮތަށް 10.5 ޕަސެންޓުގެ އިންޓަރެސްޓް ރޭޓެއްގަ އެވެ.\nސަރުކާރުން މިފަހަރު ވިއްކި ސުކޫކާ އެކު ދަރުމަވަންތަ ހޮސްޕިޓަލްގެ އިމާރާތް ރަހުނުކޮށް ވިއްކި ސުކޫކުގެ އަގު 300 މިލިއަން ޑޮލަރު (4.63 ބިލިއަން ރުފިޔާ)އަށް އެރީ އެވެ. އަދި 10.5 ޕަސެންޓުގެ ބޮޑު އިންޓަރެސްޓާ އެކު 2026 ވަނަ އަހަރު އަނބުރާ ސުކޫކަށް ފައިސާ ދައްކަން ޖެހޭ އިރު ދިވެހި ސަރުކާރުން ގާތްގަނޑަކަށް 387 މިލިއަން ޑޮލަރު އަނބުރާ ދައްކަން ޖެހޭނެ އެވެ.\nސުކޫކު ވިއްކަން ދަރުމަވަންތަ ހޮސްޕިޓަލްގެ 25 ބުރީގެ އިމާރާތް ރަހުނު ކުރީ ސުކޫކު ވިއްކާ އަދަދުގެ 51 ޕަސެންޓުގެ އަގު ހުރި މުދަލެއް ސުކޫކު ވިއްކާ ފަރާތުން ގެރެންޓީއެއްގެ ގޮތުގައި ބަހައްޓަން ޖެހޭތީ އެވެ. ދަރުމަވަންތަ ހޮސްޕިޓަލް ރަހުނު ކުރި ނަމަވެސް ސުކޫކަކީ ކޮންވެންޝަނަލް ބޮންޑުގެ އުސޫލުން ވިއްކާ އިންސްޓްރޫމަންޓަކަށް ނުވާތީ ބޮންޑު ވިއްކަނީ ސަރުކާރާއި ބޮންޑު ވިއްކުމުގައި ބައިވެރިވާ ފަރާތްތައް ގުޅިގެން އުފައްދާ ކުންފުންޏަކުންނެވެ. އަދި ދަރުމަވަންތަ ހޮސްޕިޓަލް ހުންނަނީ އެ ކުންފުނީގެ އެސެޓެއްގެ ގޮތުގަ އެވެ. އަދި ސުކޫކަށް ފައިސާ ނުދެއްކިއްޖެ ހާލަތުގައި ދަރުމަވަންތަ އިމާރާތް ބޭނުންކޮށްގެން ވިޔަފާރި ފަށާ އޭގެއިން ލިބޭ އާމްދަނީއަކުން ސުކޫކަށް ފައިސާ ދައްކަން ޖެހޭނެ އެވެ. އަދި ކޮންވެންޝަނަލް ބޮންޑުގައި އަމަލު ކުރާ އުސޫލުން އެ އިމާރާތް ވިއްކައެއް ނުލާނެ އެވެ.\nދައުލަތުގެ ކޭޝްފްލޯ ހަމަޖެއްސުމަށް ފިނޭންސް މިނިސްޓްރީއިން އެދިގެން މަޖިލީހުން ވަނީ ޕަބްލިކް އެކައުންޓް އޯވަޑުރޯކޮށް ފައިސާ ޗާޕު ކުރުމަށް ދީފައިވާ ހުއްދައިގެ މުއްދަތު އިތުރު އެއް އަހަރަށް އިތުރުކޮށްފަ އެވެ.\nކައުންސިލުތަކަށް އިންޓަނެޓް ބޭންކިން ތައާރަފުކޮށްފި\nދަތުރުކުރާ ކްލާހަށް ބިނާކޮށް ޓެކްސް ނަގަން ފާސްކޮށްފި


Dhemafirinnah ves adhuluveri goiy Islam dheenuga ovey | Mihaaru\nދެމަފރިންނަށް ވެސް އެންމެ އަދުލުވެރި ހައްގުތައް ކަށަވަރު ކޮށްދީފައިވަނީ އިސްލާމް ދީނުގައި\n25 ނޮވެމްބަރ 2016 - 06:342comments\nއިސްލާމް ދީނަކީ ފިރިހެނުންނަށް ބޭއިންސާފުވުމެއް ނެތި ހައްގުތައް ދޭ ފަދައިން އަންހެނުންގެ ތަބީއަތާއި ފިތުރަތާއި އަންހެނުންގެ ޒިންމާތަކަށް ރިއާޔަތް ކުރެވިގެން އަންހެނުންނަށް ވެސް ހައްގު ދަރަޖަ ދޭ ދީނެކެވެ. މި ދަރަޖަ ލިބިގެން ދާއިރު ދެ ބާވަތެއްގެ ބޭއިންސާފުން ދެ ޖިންސުގެ މީހުން ސަލާމަތްވެ އެވެ. އެއީ އިސްލާމް ދީން ރަނގަޅަށް ދޭހަ ނުވުމުގެ ސަބަބުން އަންހެނުންނަށް ވެވޭ ބޭއިންސާފާއި، ބައެއް ފިކުރުތަކުގައި އަންހެނުންނާއި ފިރިހެނުން ހުރިހާ ގޮތަކުން އެއްވަރު ކުރަންވެގެން އެއްވެސް ގައިދެއް ނެތި ދޭ މިނިވަންކަމުގެ ސަބަބުން ފިރިހެނުންނަށް ވެވޭ ބޭއިންސާފެވެ.\nމި ދެ ބާވަތުގެ ބޭއިންސާފުން، އިސްލާމް ދީން ދެ ޖިންސުގެ މީހުން ވެސް ސަލާމަތް ކޮށްދެ އެވެ. އެއީ ތަފާތު އެކި ހައިސިއްޔަތުތަކުން ދެ ޖިންސުގެ މީހުންނަށް ވެސް އިސްލާމް ދީން މާތްކޮށް ހިތައި އަދުލުވެރިވާތީ އެވެ. ވަކިން ޚާއްސަކޮށް އަންހެނުންނަށް އިންސާނެއްގެ ހައިސިއްޔަތުން ޖުމްލަ ގޮތެއްގައި އިސްލާމް ދީން މާތްކޮށް ހިތައި އަދުލުވެރިވާ އިރު ތަފާތު އެހެން ހައިސިއްޔަތުތަކުން ހާއްސަ ސަމާލުކަމެއް އިސްލާމް ދީނުގައި އަންހެނުންނަށް ދީފައިވެ އެވެ.\nމިގޮތުން އަންހެނުންނާއި ފިރިހެނުންނަށް އިސްލާމް ދީނުގައި އަދުލުވެރި ގޮތްތައް ގެނެސްދޭ އެއް ހައިސިއްޔަތަކީ ދެމަފިރިކަމުގެ ހައިސިއްޔަތެވެ. މި ހައިސިއްޔަތުން ބަލާއިރު ފިރިމީހާ އަށް ހައްގުތަކެއް ލިބޭ ފަދައިން އަނބިމީހާ އަށް ވެސް އިސްލާމް ދީނުގައި ހައްގުތަކެއް ކަށަވަރު ކުރެ އެވެ. އެއީ ފިރިމީހާ އަށް ޓަކައި އަނބިމީހާ އަދާ ކުރަން ޖެހޭ ވާޖިބުތަކެއް އޮންނަ ފަދައިން އަނބިމީހާ އަށް ޓަކައި ފިރިމީހާ އަދާ ކުރަންޖެހޭ ވާޖިބުތަކެއް ވެސް ކަށަވަރު ކޮށްގެންނެވެ.\nނަމަވެސް ދެ މީހުންގެ މަސްއޫލުވެރިކަމުގައި އުފެދޭ މި އާއިލީ މުއައްސަސާގައި ވެސް ފަހުބަސް ބުނާނެ ފަރާތެއް ހުރުން ކޮންމެހެން ލާޒިމުވާތީވެ ތަބީއަތާއި ޒިންމާތަކަށް ބަލާފައި (ވަކިން ހާއްސަކޮށް ޤިވާމަތުގެ މަސްއޫލިއްޔަތާއި މާލީ ޒިންމާ އަދާކުރަން ޖެހޭތީވެ) ފިރިހެނުންނަށް އަންހެނުންގެ މައްޗަށް ދަރަޖައެއް ވެ އެވެ. އިސްލާމްދީނުގައި މިއީ ފިރިންނަށް ހައްގު ދަރަޖައެކެވެ. އަނބިންނަށް އޮތް ބޭއިންސާފެއް ނޫނެވެ.\nއަނެއްކޮޅުން އިސްލާމް ދީނުގައި ފިރިންނަށް މި ދަރަޖަ ދެނީ ފިރިހެނުން އަންހެނުންގެ މައްޗަށް ގަދަބާރު ހިންގައި އަމިއްލަ ރައުޔަށް ކަން ކުރާކަށް ނޫނެވެ. އޭގެ ބަދަލުގައި މުއުމިނުންގެ ގޮތަކީ އަބަދުވެސް މަޝްވަރާގެ މަތިން ކަންކަން ނިންމުމެވެ. މިސާލަކަށް ދެ އަހަރުވުމުގެ ކުރިން ދަރިންނަށް ކިރުދިނުން ހުއްޓާލަން ބޭނުންވާ ނަމަ އިސްލާމް ދީން އެކަމަށް އިއުތިރާޒު ނުކުރާނީ މަޝްވަރާއާއި ދެ މީހުންގެ ރުހުމާ އެކު އެކަން ކުރާނަމަ އެވެ.\nއިސްލާމީ ނަޒަރުން ބަލާއިރު ކައިވެނީގެ ގުޅުމަކީ މާތްﷲގެ ކުޅަދުންވަންތަކަމުގެ ހެކިތަކުގެ ތެރެއިން ހިމެނޭ މުގައްދަސް ގުޅުމެކެވެ. ނަފްސަށް ހަމަޖެހުން ލިބުމާއި ލޯތްބާއި އޯގާތެރިކަމާއި މި ތިން އަސާސްގެ މައްޗަށް ބިނާވެގެންވާ ގުޅުމެކެވެ. ދެމަފިރިންގެ ދެމެދުގައި އޮންނަ ގުޅުން ކީރިތި ޤުރުއާނުގައި ސިފަކުރަނީ އެއިން ކޮންމެ މީހަކީ އަނެކެއްގެ ފޭރާމެއްގެ ގޮތުގަ އެވެ. ހަށިގަނޑާ ގުޅިފައިވުމާއި ފިނިހޫނުކަން ހިފެހެއްޓުމާއި ޒީނަތްތެރިވުމާއި ފޮރުވުމާއި ރައްކާތެރިވުން ފަދަ އެތައްކަމެއް ފޭރާމުގައި ހިމެނެ އެވެ. ވީމާ ދެމަފިރިން އެކަކު އަނެކަކަށް ފޭރާމެއް ކަމަށްވާ ނަމަ ފޭރާމުގައިވާ މި ވަޒީފާތައް ދެމަފިރިންގެ ގުޅުމުގައި ވެސް އޮންނަން ޖެހޭނެ ކަމުގެ އިޝާރަތެއް މި އާޔަތުން ލިބެ އެވެ.\nދެމަފިރިންގެ ދިރިއުޅުން ހަމަހިމޭންކަމާއި އޮމާންކަން މަތީ ދިއުމަށް އިސްލާމް ދީން ބާރުއަޅަ އެވެ. އެ ދެމެދު ފަސާދަ ކޮށްލާނެ އެއްވެސް ކަހަލަ ކަމަކަށް ހިތްވަރެއް ނުދެ އެވެ. ދެމަފިރިން އެކަކު އަނެކަކަށް ހިޔާނަތްތެރި ނުވުމަށްޓަކައި އެހެން މީހުންނާ އެކު ހުއްދަ ނޫން ގުޅުންތައް ބޭއްވުން ހަރާމެވެ. ދެ މީހުން އެކަކު އަނެކަކުގެ ހައްގުތައް އަދާކޮށްދޭން ޖެހެ އެވެ. ދެ މީހުން އެކަކު އަނެކަކަށް އިތުބާރު ކުރަން ޖެހެ އެވެ.\nއެހެން ނަމަވެސް އިންސާނީ ތަބީއަތު ނިޔާ ކުރާ ގޮތުން މިކަން މި ގޮތުގައި އަބަދު ދެމި ނޯވެދާނެ އެވެ. އެހެންވެ މައްސަލަތައް ޖެހޭ ގޮތް ވެ އެވެ. ނަމަވެސް އިސްލާމް ދީނުގެ ފުރިހަމަ ކަމަކީ، މިފަދަ ހާލަތުގައި ވެސް އެންމެ ހިކުމަތްތެރި ގޮތުގައި މައްސަލަ ހައްލު ކުރާނެ ގޮތްތައް ހުށަހަޅައި ދިނުމެވެ. މިގޮތުން ތަރުތީބުން ފިޔަވަޅަކަށް ފަހު ފިޔަވަޅެއް އަޅަމުން ގެންދާ ގޮތަށް ފިޔަވަޅުތަކެއް ބަޔާން ކޮށްފައިވެ އެވެ.\nހެޔޮ ނަސޭހަތުން ފެށޭ މި ފިޔަވަޅުތައް ނިންމާލަނީ އެނޫން އެހެން ހައްލެއް ދެން އެއަށް ނޯންނާނެ ވަރި ކުރުމުންނެވެ. ނަމަވެސް މި ދަރަޖަ އަށް ނުގޮސް ކެތްތެރިކަމާ އެކު އަދިވެސް ހތްވަރު ކުރެވޭތޯ ބަލަން އިސްލާމް ދީން ބާރުއަޅަ އެވެ. ނުރުހުމާއި ނަފުރަތުގެ ޖަޒުބާތަށް ޖާގަ ނުދޭން ގޮވާލަ އެވެ. މިހެންވެ މާތްﷲ އަންގަވަނީ އަނބިންނާ މެދު ހެޔޮ ގޮތުގައި މުއާމަލާތު ކުރުމަށެވެ. އަދި އަނބިންގެ ކިބައިގައި ނުރުހޭ ކަމެއް ހުއްޓަސް ފަހަރެއްގައި އެކަމުގައި މާތްﷲ އެތައް ހެޔޮ ކަމެއް ލައްވާފައި ވެދާނެ ކަމަށެވެ.\nއެހެން ނަމަވެސް މި ކެތްކުރުން ވެސް ކޮޅުންލައި، ދެމީހުން އެއްފުރާޅުގެ ދަށުގައި ނޫޅެވޭނެކަން ކަށަވަރުވާ ހިސާބުން އެއަށް ނިމުމެއް ގެންނަން އިސްލާމް ދީން ފުރުސަތު ދެ އެވެ. މިފުރުސަތު ނުދީފި ނަމަ ދެމީހުންނަށް ނުވަތަ ހަމަ ޔަގީނުން ވެސް އެކަކަށް ބޭއިންސާފު ވެވޭނެ އެވެ. މިހެންވެ ވަރިކުރުން ޝަރުއު ކުރެ އެވެ. ނަމަވެސް މިވަރި ކުރުމުގައި ވެސް އަނބިމީހާ އަށް ބޭއިންސާފު ވެދާނެ ހުރިހާ ކަމަކުން އިސްލާމް ދީން އަންހެނާ ރައްކާތެރިކޮށްދެ އެވެ.\nމިގޮތުން އެއްދާން ނުކުރާ ތުހުރެއްގައި ނޫނީ ވަރި ކުރަން ފުރުސަތު ނުދެ އެވެ. ވަރި ކުރުމުގައި ކުޅިވަރަކަށް އެކަން ނުގެންދިއުމަށްޓަކައި ސަމާސާ އަށް ކުރާ ވަރިއަކީ ވެސް ސައްހަ ވަރިއެއް ކަމަށް ބަލަ އެވެ. އަދި ތިން ފަހަރަށް ވުރެ ގިނަ ފަހަރު ވަރި ނުކުރެވޭ ގޮތަށް އޮވެ އެވެ. މަޖުބޫރީ ހާލަތުގައި ނުވަތަ ގަދަ ރުޅީގައި ހުރެ ކުރާ ވަރި، ވަރިއެއް ކަމުގައި ނުބަލަ އެވެ. ވަރި ކުރުމަށް ފަހު އިއްދާ ހަމަ ވަންދެން ހަރަދުބަރަދު ދޭންޖެހެ އެވެ. އަދި އުފާކުރުމުގެ ބަދަލު (މުތުޢާގެ ހައްގު) ދޭންޖެހެ އެވެ.\nފިރިމީހާ އަށް އަނބިމީހާއާ އެކު ނޫޅެވިގެން ވަރިކުރުމުގެ ހައްގު ދޭ ފަދައިން އަނބިމީހާ އަށް ވެސް ފިރިމީހާއާ އެކު އުޅެން އުނދަގޫވެއްޖެ ނަމަ ޚުލްޢު ކޮށްގެން ފިރިމީހާގެ ކިބައިން ސަލާމަތްވުމުގެ ހައްގު ދެ އެވެ. އަނބިމީހާއާ ނުރުހިގެން ފިރިމީހާ އޭނާ ދޫކޮށްލިއަސް ރަނުގެ ގޮތުގައި ކިތަންމެ ބައިވަރު މުދާތަކެއް ދީފައި ވިޔަސް އެއިން ހަމަ އެންމެ އެތިފުކެއް ވެސް އަތުލުމަކީ ބާތިލު ގޮތުގައިވާ ފާޅުވެގެންވާ ފާފައެކެވެ.\nދެމަފިރިންގެ ދެމެދުގައި ދެބަސްވުން އުފެދި އަރާރުމަކަށް ހިނގައްޖެ ނަމަ އެކަމުން ސަލާމަތްވާން ފިރިމީހާއެކޭ އެއްފަދައިން އަނބިމީހާ އަށް ވެސް ދެ މަގެއް ހުޅުވިފައިވެ އެވެ. އެއް މަގަކީ އާއިލީ ފައިސަލާ އެވެ. ދެފަރާތުގެ އާއިލާ އިން ކޮންމެ ފަރާތަކުން ހުކުމް ކުރަން މީހަކު ހަމަޖެއްސުމެވެ. ދެ ވަނަ މަގަކީ ފަނޑިޔާރު ގެއަށް ދިއުމެވެ. މިދެ މަގުން ކުރެ ކޮންމެ މަގަކުން ވެސް ނިންމާ ފަހުގެ ނިންމުމަށް ދެމީހުން ރުހެން ޖެހެ އެވެ.\nއަނބިންނަށް އަދުލުވެރިވުމުގެ ވާހަކަ ދައްކާއިރު އެކެއްގެ ގިނަ އަނބިން ތިބުމަކީ އަންހެނުންނަށް ވެވޭ ބޭއިންސާފެއް ކަމަށް އިސްލާމް ދީނުގެ ހަގީގަތް ނޭނގޭ ވަރަށް ގިނަ މީހުން ބުނެ އުޅެ އެވެ. ނަމަވެސް ހަގީގަތުގައި އިސްލާމް ދީން ފިރިހެނުންނަށް މި ފުރުސަތު ދެނީ ވަރަށް ގިނަ މައްސަލަތަކެއްގެ ހައްލުގެ ގޮތުގަ އެވެ. މީގެ ތަފުސީލުތައް އެނގި ދޭހަ ވެއްޖެ ނަމަ މިކަމުގައި ވެސް އިސްލާމް ދީން ދެ ފަރާތަށް ވެސް އަދުލުވެރިވާ މިންވަރު ވަރަށް ރަނގަޅަށް ހާމަ ވެގެންދާނެ އެވެ.\nއެހެންކަމުން އަންބެއްގެ ހައިސިއްޔަތުން އިސްލާމް ދީން އަންހެނުންނަށް އަދުލުވެރިވެ އެވެ. ހަމައެއާ އެކު މި އަދުލުވެރިވުމުގައި އިސްލާމް ދީން ފިރިންނަށް ބޭއިންސާފެއް ނުވެ އެވެ. މި ބޭއިންސާފު ނުވުމަށްޓަކައި އަނބިންނާ ފިރިންނާ ދެމެދު ބައެއް ކަންކަމުގައި ތަފާތު ކޮށްފައި ވެސް ވެ އެވެ. އެއީ ހަގީގީ އަދުލުވެރިކަން ގެނެވޭނީ އެ މީހެއްގެ ނިސްބަތުން އެ މީހަކަށް ޒިންމާތަކާއި މަސްއޫލިއްޔަތު ދެވިގެން ކަމަށް ވާތީ އެވެ. މިކަން ހަނދާން ނައްތާލައި ހަމަހަމަ ކުރަން މަސައްކަތްކޮށްފި ނަމަ އަދުލުވެރިކަމުން އެއްކިބާ ވެވޭނެ އެވެ.\nއިތުރު ލިޔުންތައް ދީން އިސްލާމް ޤުރުއާން ކައިވެނި


Dhivehi kudhinge mainbafainnah Lanka ga guardian visa dheyn fashaifi\nރަނިލް މަޖިލީހުގައި ތަގުރީރު ކުރައްވަނީ-- ފޮޓޯ: މަޖިލިސް\n3 ސެޕްޓެމްބަރ 2019 1 ކޮމެންޓް\nދިވެހި ކުދިންގެ މައިންބަފައިންނަށް ލަންކާގައި ގާޑިއަން ވިސާ ދޭން ފަށައިފި\nސްރީލަންކާގައި ކިޔަވަމުން އަންނަ ދިވެހި ކުދިންގެ އުމުރުން 18 އަހަރު ވަންދެން އެކުދިންގެ މައިންބަފައިންނާއި މާމަ އަދި ކާފައިންނަށް އެގައުމުން ގާޑިއަން ވިސާ ދޭން ނިންމައިފި އެވެ.\nއެކަން ހާމަކުރެއްވީ ރައްޔިތުންގެ މަޖިލީހުގައި މިއަދު ހެނދުނު ތަގުރީރު ކުރައްވަމުން ލަންކާ ބޮޑުވަޒީރު ރަނިލް ވިކްރަމަސިންހަ އެވެ. އެގޮތުން ކުއްޖާގެ އުމުރުން 18 ފުރުމާ ހަމައަށް އެގައުމުގައި ކިޔަވާ ދިވެހި ކުދިންގެ މައިންބަފައިންނާއި މާމަ އަދި ކާފައަށް ގާޑިއަން ވިސާ ލިބޭނެ ކަމަށް އެމަނިކުފާނު ވިދާޅުވި އެވެ.\nއޭގެ އިތުރުން ރަނިލް ވަނީ ލަންކާގައި ގުނަވަން ބަދަލު ކުރުމުގެ ހުއްދަ ދިން ފުރަތަމަ ގައުމަކީ ރާއްޖެ ކަމަށާއި އައްޑޫގައި ޑްރަގް ރިހެބިލިޓޭޝަން ސެންޓަރު އެޅުމަށާއި، އިތުރު ދެ ސްކޫލު ރާއްޖޭގައި އެޅުމަށް ވެސް ލަންކާ އިން އެހީވެދޭނެ ކަމަށް ވިދާޅުވެފަ އެވެ.\nއިއްޔެ ލަންކާ އިން ވަނީ އެގައުމުގެ ހޮސްޕިޓަލްތަކުން ދިވެހިންނަށް ކިޑްނީ އާއި ހަށިގަނޑުގެ އެހެން ގުނަވަންތައް ބަދަލުކުރުން ނުވަތަ އޯގަން ޓްރާންސްޕްލާންޓްގެ ހިދުމަތް ލިބޭނެ ގޮތް ހަދާފަ އެވެ. މިދިޔަ ޖޫން މަހުން ފެށިގެން ދިވެހި ބައެއް ޕޭޝަންޓުންނަށް ސަރުކާރު މެދުވެރިވެގެން އެހިދުމަތް ލިބިފައި ވެއެވެ.\nރަނިލްގެ ރަސްމީ ދަތުރުފުޅު އިއްޔެ ފެއްޓެވިއިރު ދެގައުމުގެ މެދުގައި ރަސްމީ މަޝްވަރާތައް ފަށައި ހަތަރު އެއްބަސްވުމެއްގައި ވަނީ ސޮއި ކުރައްވާފަ އެވެ.\nމަޖިލިސް ރަނިލް ވިކްރަމަސިންހަ ލަންކާ\n18 އަހަރުން މަތީގެ ކުދިންގެ މައިންބަފައިންނަށް އެއްވެސް ހައްލެއް ނެތް ތިން މަހުން ތިން މަހުން މާލެ ދިޔުން ނޫން.